ישיבת מליאה, כנסת 17, פרוטוקול מספר הישיבה השלושים של הכנסת השבע-עשרה, 2006-07-03 00:00

דליה איציק: אדוני השר, חברי חברי הכנסת, הנני מתכבדת לפתוח את ישיבת הכנסת היום, יום שני, ז' בתמוז, 3 ביולי השנה.

דליה איציק: הודעה למזכיר הכנסת.

דליה איציק: בבקשה.

אריה האן: ברשות יושבת-ראש הכנסת, הנני מתכבד להודיעכם, כי הונחו היום על שולחן הכנסת – לדיון מוקדם:

אריה האן: הצעת חוק הביטוח הלאומי (תיקון - מתן מענק למשפחות מרובות ילדים ומעוטות הכנסה), התשס"ו-2006, מאת חבר הכנסת דני יתום; הצעת חוק פרסום פרוטוקולים באינטרנט (תיקוני חקיקה), התשס"ו-2006, מאת חבר הכנסת יואל חסון; הצעת חוק המוהלים, התשס"ו-2006, מאת חברת הכנסת סופה לנדבר וקבוצת חברי הכנסת; הצעת חוק דמי מחלה (היעדרות בשל מחלת בן משפחה יחיד), התשס"ו-2006, מאת חבר הכנסת אמנון כהן; הצעת חוק ביטוח בריאות ממלכתי (הגבלות זמן המתנה לאשפוז סיעודי מורכב), התשס"ו-2006, מאת חברת הכנסת סופה לנדבר וקבוצת חברי הכנסת; הצעת חוק המוקדים העירוניים, התשס"ו-2006, מאת חבר הכנסת יואל חסון; הצעת חוק גדר הביטחון, התשס"ו-2006, מאת חבר הכנסת דני יתום; הצעת חוק מינויים בכירים במערכת הביטחון, התשס"ו-2006, מאת חבר הכנסת רן כהן; הצעת חוק התכנון והבנייה (תיקון - מסירת הודעה בדואר רשום), התשס"ו-2006, מאת חבר הכנסת מוחמד ברכה וקבוצת חברי הכנסת; הצעת חוק השמירה על המקומות הקדושים (תיקון – הר-הבית), התשס"ו-2006, מאת חבר הכנסת אפי איתם; הצעת חוק הרשות השנייה לטלוויזיה ולרדיו (תיקון - איסור הגברת עוצמת הקול בזמן פרסומות), התשס"ו-2006, מאת חבר הכנסת אמנון כהן; הצעת חוק לתיקון פקודת התעבורה (אגרה בעד חידוש רשיון רכב), התשס"ו-2006, מאת חבר הכנסת משה כחלון; הצעת חוק זכויות הדייר בדיור הציבורי (תיקון - המצאת מידע בשפת אם), התשס"ו-2006, מאת חברת הכנסת סופה לנדבר וקבוצת חברי הכנסת; הצעת חוק לתיקון פקודת התעבורה (מאסר מינימום למי שהפקיר אדם שנפגע בתאונה), התשס"ו-2006, מאת חבר הכנסת גלעד ארדן; הצעת חוק לאיחוד קווי החירום הטלפוניים, התשס"ו-2006, מאת חבר הכנסת יורם מרציאנו; הצעת חוק מוזיאון הכנסת, התשס"ו-2006, מאת חבר הכנסת רן כהן; הצעת חוק לתיקון פקודת העיריות (הצעות לסדר במליאת המועצה), התשס"ו-2006, מאת חבר הכנסת סטס מיסז'ניקוב; הצעת חוק לתיקון פקודת בתי-הסוהר (איסור חופשה לרוצחים), התשס"ו-2006, מאת חבר הכנסת יורי שטרן וקבוצת חברי הכנסת; הצעת חוק לתיקון פקודת המשטרה (חקירת סוהרים בידי המחלקה לחקירות שוטרים),

אריה האן: התשס"ו-2006, מאת חבר הכנסת יעקב מרגי; הצעת חוק לקידום הפעילות למען שחרורו של יונתן פולארד, התשס"ו-2006, מאת חברי הכנסת גלעד ארדן ואורי אריאל; הצעת חוק המילואים, התשס"ו-2006, מאת חברי הכנסת אבשלום וילן ודני יתום וקבוצת חברי הכנסת; הצעת חוק חובת אריזה בשקית נייר, התשס"ו-2006, מאת חברת הכנסת אסתרינה טרטמן וקבוצת חברי הכנסת; הצעת חוק לתיקון פקודת מס הכנסה (פטור לתאגיד לתעסוקת נכים ומוגבלים), התשס"ו-2006, מאת חבר הכנסת רן כהן; הצעת חוק מס ערך מוסף (תיקון - שיעור מס אפס על ספרי לימוד), התשס"ו- 2006, מאת חבר הכנסת יואל חסון; הצעת חוק-יסוד: כבוד האדם וחירותו (תיקון - ביקורת שיפוטית על הגבלת הכניסה לישראל), מאת חבר הכנסת ; הצעת חוק-יסוד: כבוד האדם וחירותו (תיקון - הזכות לכבוד), מאת חבר הכנסת ; הצעת חוק-יסוד: הכנסת (תיקון - מועד ישיבת הפתיחה של הכנסת), מאת חבר הכנסת דוד אזולאי; הצעת חוק המוזיאונים (תיקון - פטור מדמי כניסה לקטין), התשס"ו-2006, מאת חבר הכנסת יואל חסון; הצעת חוק זכויות התלמיד (תיקון - שוויון ושקיפות בקבלה למוסד חינוך), התשס"ו-2006, מאת חבר הכנסת יורי שטרן וקבוצת חברי הכנסת; הצעת חוק חינוך ממלכתי (תיקון - חובת לימוד עברית וערבית), התשס"ו-2006, מאת חבר הכנסת טלב אלסאנע וקבוצת חברי הכנסת; הצעת חוק איסור התערבות גנטית (שיבוט אדם ושינוי גנטי בתאי רבייה) (תיקון - ביטול הגבלת תוקף), התשס"ו-2006, מאת חבר הכנסת זבולון אורלב; הצעת חוק גנים לאומיים, שמורות טבע, אתרים לאומיים ואתרי הנצחה (תיקון - הגנה וטיפול), התשס"ו-2006, מאת חברת הכנסת אורית נוקד; הצעת חוק ההכנות האולימפיות, התשס"ו-2006, מאת חבר הכנסת זבולון אורלב; הצעת חוק נכי רדיפות הנאצים (תיקון - הכנסה מקצבת תגמולים), התשס"ו-2006, מאת חברת הכנסת קולט אביטל; הצעת חוק עיריות איתנות, התשס"ו-2006, מאת חבר הכנסת דוד טל; הצעת חוק לתיקון פקודת מס הכנסה (זיכוי וניכוי בגין הוצאות טיפול בילדים), התשס"ו-2006, מאת חבר הכנסת גלעד ארדן; הצעת חוק לתיקון פקודת העיריות (פסולים לכהונת חברי מועצה),

אריה האן: התשס"ו-2006, מאת חבר הכנסת יעקב מרגי; הצעת חוק הביקורת הפנימית (תיקון - עידוד הביקורת הפנימית), התשס"ו-2006, מאת חברי הכנסת יורי שטרן, אסתרינה טרטמן ורן כהן וקבוצת חברי הכנסת; הצעת חוק לתיקון פקודת מס הכנסה (זיכוי וניכוי בגין הוצאות טיפול בילדים), התשס"ו-2006, מאת חברי הכנסת גדעון סער ורוחמה אברהם; הצעת חוק הרשויות המקומיות (ייעוץ משפטי) (תיקון - חוות דעת משפטית), התשס"ו-2006, מאת חבר הכנסת אחמד טיבי; הצעת חוק מרשם האוכלוסין (תיקון - רישום תאריך עברי במסמכי לידה ופטירה), התשס"ו-2006, מאת חברת הכנסת אסתרינה טרטמן וקבוצת חברי הכנסת; הצעת חוק נכי רדיפות הנאצים (תיקון - ביטול מועד העלייה לישראל כתנאי לקביעת זכאות לתגמולים), התשס"ו-2006, מאת חברת הכנסת שרה מרום-שלו וקבוצת חברי הכנסת; הצעת חוק לתיקון פקודת העיריות (התקנת מפות התמצאות בכניסה לערים, בתחנות מרכזיות, במרכזי הרשויות ובצומתי תחבורה ציבורית), התשס"ו-2006, מאת חבר הכנסת אמנון כהן; הצעת חוק סגירת הכור האטומי בדימונה, התשס"ו-2006, מאת חבר הכנסת דב חנין וקבוצת חברי הכנסת; הצעת חוק לתיקון פקודת בריאות העם (מניעת כפילות בשירותי בריאות אמבולטוריים), התשס"ו-2006, מאת חבר הכנסת דוד טל; הצעת חוק ביטוח בריאות ממלכתי (תיקון - שירות רפואי לציבור), התשס"ו-2006, מאת חבר הכנסת דוד טל; הצעת חוק שמירה על זכויות עובדים בעת שיקום חברה, התשס"ו-2006, מאת חבר הכנסת חיים אורון; הצעת חוק עבודת נשים (תיקון - עובדות קבלן כוח-אדם), התשס"ו-2006, מאת חבר הכנסת יורי שטרן וקבוצת חברי הכנסת; הצעת חוק הביטוח הלאומי (תיקון - שלילת זכאות לגמלה עקב מרמה), התשס"ו-2006, מאת חבר הכנסת יורי שטרן וקבוצת חברי הכנסת; הצעת חוק נכי רדיפות הנאצים (תיקון - ביטול מועד העלייה לישראל כתנאי לקביעת זכאות לתגמולים), התשס"ו-2006, מאת חברת הכנסת קולט אביטל וקבוצת חברי הכנסת; הצעת חוק יחידת הסיוע לנפגעי אלימות מינית, התשס"ו-2006, מאת חבר הכנסת אבשלום וילן; הצעת חוק למניעת כפייה מינית, התשס"ו-2006, מאת חברת הכנסת זהבה גלאון וקבוצת חברי הכנסת; הצעת חוק מרשם האוכלוסין (תיקון - תעודות לידה ופטירה),

אריה האן: התשס"ו-2006, מאת חבר הכנסת יורי שטרן וקבוצת חברי הכנסת; הצעת חוק שעות עבודה ומנוחה (תיקון - נטל הראיה), התשס"ו-2006, מאת חבר הכנסת יורי שטרן וקבוצת חברי הכנסת; הצעת חוק עבודת נשים (תיקון - סיום חוזה עבודה לתקופה קצובה כפיטורים), התשס"ו-2006, מאת חבר הכנסת יורי שטרן וקבוצת חברי הכנסת; הצעת חוק שירות המדינה (מינויים) (תיקון - משך כהונת נציב שירות המדינה), התשס"ו-2006, מאת חבר הכנסת אברהם רביץ; הצעת חוק האזרחות (תיקון - התיישנות עבירות), התשס"ו-2006, מאת חבר הכנסת יורי שטרן וקבוצת חברי הכנסת; הצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון - איחוד רשויות מקומיות), התשס"ו-2006, מאת חבר הכנסת טלב אלסאנע וקבוצת חברי הכנסת; הצעת חוק הרשויות המקומיות (גמול השתתפות בישיבות והחזר הוצאות לחברי מועצה), התשס"ו-2006, מאת חבר הכנסת דוד אזולאי; הצעת חוק הרשויות המקומיות (תיקון - ייעוד כספי הקצבות למטרות שירותי רווחה), התשס"ו-2006, מאת חבר הכנסת דוד טל; הצעת חוק הדגל, הסמל והמנון המדינה (תיקון - פגיעה בכבוד המנון המדינה), התשס"ו-2006, מאת חבר הכנסת יואל חסון; הצעת חוק התכנון והבנייה (תיקון - צווי הריסה), התשס"ו-2006, מאת חבר הכנסת טלב אלסאנע וקבוצת חברי הכנסת; הצעת חוק לימוד חובה (תיקון - הרחבת לימוד חובה), התשס"ו-2006, מאת חברי הכנסת מיכאל מלכיאור ומנחם בן-ששון; הצעת חוק לתיקון פקודת רופאי השיניים (הגבלת פעילות מרפאות של תאגידים), התשס"ו-2006, מאת חבר הכנסת אחמד טיבי; הצעת חוק נכי רדיפות הנאצים (תיקון - כפל קצבה), התשס"ו-2006, מאת חבר הכנסת אפרים סנה וקבוצת חברי הכנסת; הצעת חוק לימוד חובה (תיקון - חינוך חובה לילדים החל מגיל שלוש ועד כיתה י"ב), התשס''ו-2006, מאת חברת הכנסת רונית תירוש וקבוצת חברי הכנסת; הצעת חוק בנק ישראל (תיקון - תקציב בנק ישראל), התשס"ו-2006, מאת חבר הכנסת יעקב ליצמן; הצעת חוק המדיניות הכלכלית לשנת הכספים 2004 (תיקוני חקיקה) (תיקון - שילוב מקבלי גמלאות בעבודה - ביטול),

אריה האן: התשס"ו-2006, מאת חבר הכנסת מוחמד ברכה וקבוצת חברי הכנסת; הצעת חוק הרשויות המקומיות (ייעוץ משפטי) (חוות דעת משפטית), התשס"ו-2006, מאת חבר הכנסת סטס מיסז'ניקוב; הצעת חוק זכויות התלמיד (תיקון - הגדרת מוסד חינוך מוכר), התשס"ו-2006, מאת חבר הכנסת זבולון אורלב; הצעת חוק הביטוח הלאומי (תיקון - ביטוח אבטלה לעובד עצמאי), התשס"ו-2006, מאת חברת הכנסת סופה לנדבר; הצעת חוק הרשות לוועדות רפואיות, התשס"ו-2006, מאת חבר הכנסת זבולון אורלב; הצעת חוק ביטוח בריאות ממלכתי (תיקון - תוספת קבועה לסל שירותי הבריאות - טכנולוגיות רפואיות חדשות, תרופות, מכשור ושיטות טיפול), התשס"ו-2006, מאת חבר הכנסת אלחנן גלזר וקבוצת חברי הכנסת; הצעת חוק תקופת צינון (תיקוני חקיקה), התשס"ו-2006, מאת חבר הכנסת יובל שטייניץ וקבוצת חברי הכנסת; הצעת חוק ביטוח בריאות ממלכתי (תיקון - תוספת קבועה לסל שירותי הבריאות - טכנולוגיות רפואיות חדשות, תרופות, מכשור ושיטות טיפול), התשס"ו-2006, מאת חבר הכנסת סטס מיסז'ניקוב; הצעת חוק ביטוח בריאות ממלכתי (תיקון - תוספת קבועה לסל שירותי הבריאות, טכנולוגיות רפואיות חדשות, מכשור ושיטות טיפול), התשס"ו-2006, מאת חברי הכנסת חיים אורון ומשה כחלון וקבוצת חברי הכנסת; הצעת חוק-יסוד: הכנסת (תיקון - מניעת השתתפות רשימה המסיתה להעברה או לגירוש של בני מיעוט לאומי), מאת חבר הכנסת דב חנין וקבוצת חברי הכנסת; הצעת חוק הפיקוח על מסגרות חינוכיות לפעוטות, התשס"ו-2006, מאת חבר הכנסת רן כהן; הצעת חוק הפיקוח על מסגרות חינוכיות לפעוטות, התשס"ו-2006, מאת חבר הכנסת זבולון אורלב; הצעת חוק שירות המדינה (גמלאות) (תיקון - הכרה בתקופת השירות הלאומי כתקופה לגמלאות), התשס"ו-2006, מאת חבר הכנסת יצחק גלנטי וקבוצת חברי הכנסת; הצעת חוק שעות עבודה ומנוחה (תיקון - שעות המנוחה השבועית), התשס"ו-2006, מאת חבר הכנסת נתן שרנסקי; הצעת חוק לתיקון פקודת הבטיחות בעבודה (החלת הפקודה על מקום מסחר או מקום שניתן בו שירות לציבור), התשס"ו-2006, מאת חברת הכנסת שלי יחימוביץ וקבוצת חברי הכנסת; הצעת חוק הסעה בטיחותית לילדים ולפעוטות עם מוגבלות (תיקון - ביטול מגבלת תאריך העברת כתב התחייבות),

אריה האן: התשס"ו-2006, מאת חבר הכנסת רן כהן; הצעת חוק זכויות התלמיד (תיקון - הזכות להיבחן בבחינת בגרות), התשס"ו-2006, מאת חבר הכנסת יואל חסון; הצעת חוק התכנון והבנייה (תיקון - תוכניות מיתאר ליישובים בדואיים בנגב), התשס"ו-2006, מאת חבר הכנסת טלב אלסאנע וקבוצת חברי הכנסת; הצעת חוק הסדרת מעמדם ונציגותם של ההורים במערכת החינוך, התשס"ו-2006, מאת חבר הכנסת יואל חסון; הצעת חוק הפנסיה, התשס"ו-2006, מאת חבר הכנסת רן כהן; הצעת חוק הביטוח הלאומי (תיקון - זכאות לגמלת סיעוד ללא בדיקה מגיל 80), התשס"ו-2006, מאת חבר הכנסת יורם מרציאנו; הצעת חוק הבטחת הכנסה (תיקון - יציאה לחוץ-לארץ), התשס"ו-2006, מאת חברי הכנסת סופה לנדבר ויורי שטרן וקבוצת חברי הכנסת; הצעת חוק פנסיה חובה, התשס"ו-2006, מאת חבר הכנסת זבולון אורלב; הצעת חוק גמלאות לנושאי משרה ברשויות השלטון (תיקון - הגבלת שירותי משרד ושירותי הסעה), התשס"ו-2006, מאת חבר הכנסת רן כהן; הצעת חוק לתיקון פקודת מס הכנסה (הנחה ממס לנכי צה"ל ולנפגעי פעולות איבה), התשס"ו-2006, מאת חבר הכנסת רן כהן; הצעת חוק מס ערך מוסף (פטור ממס במכירת תרופות מצילות חיים שאינן כלולות בסל הבריאות), התשס"ו-2006, מאת חבר הכנסת סטס מיסז'ניקוב.

אריה האן: לקריאה ראשונה, מטעם הממשלה: הצעת חוק סדר הדין הפלילי (חקירת חשודים) (תיקון מס' 2), התשס"ו-2006; הצעת חוק שירות לאומי בהתנדבות לבנים (תיקוני חקיקה), התשס"ו-2006; הצעת חוק בתי-המשפט (תיקון מס' 43) (כללי אתיקה לשופטים), התשס"ו-2006.

אריה האן: תודה רבה.

דליה איציק: תודה לך, אדוני.

דליה איציק: 1.

דליה איציק: כניסת כוחות צה"ל לרצועת-עזה;

דליה איציק: 3.

דליה איציק: פלישת כוחות צה"ל לעיר עזה

דליה איציק: אנחנו עוברים לנושא הראשון על סדר-היום: הצעות סיעות רע"ם-תע"ל, חד"ש ובל"ד להביע אי-אמון בממשלה בנושא כניסת כוחות צה"ל לרצועת-עזה.

דליה איציק: רבותי חברי הכנסת, סיעות האופוזיציה כולן, למעט אלה שהזכרתי, הורידו את האי-אמון.

דליה איציק: אשר על כן הדיון יתקצר.

דליה איציק: אני רוצה להביא את זה לידיעתכם, כדי שיהיה סיפק בידכם להתכונן.

דליה איציק: תודה לכם.

דליה איציק: ראשון הדוברים - חבר הכנסת אחמד טיבי.

אחמד טיבי: תודה.

אחמד טיבי: גברתי היושבת-ראש, רבותי חברי הכנסת, מכובדי השר, בדרך כלל הצעות אי-אמון מגישים בשל העדר אמון במדיניות הממשלה, במיוחד על רקע חברתי, כלכלי, מדיני, ביטחוני.

אחמד טיבי: בשל העובדה הזאת, שחשבנו שהצעדים שנוקטת הממשלה הם הם שהביאו לתסבוכת ולמשבר המתגלגל, חשבנו שהממשלה הזאת ראויה לאי-אמון.

אחמד טיבי: מדינת ישראל, באמצעות ממשלותיה העוקבות, פעם אחר פעם ניסתה כמעט את הכול, חוץ מאשר את הנתיב שמוביל בסופו של דבר לסיום הכיבוש ולהקמת מדינה פלסטינית לצד מדינת ישראל.

אחמד טיבי: הדברים נשמעים כל כך טריוויאליים, שהם על גבול דברים נדושים כמעט.

אחמד טיבי: אבל מי שחוזר אחורה להיסטוריה של הסכסוך הזה רואה שבמשברים כאלה ממשלת ישראל חרתה על דגלה את הססמה: מה שלא הולך בכוח הולך ביותר כוח.

אחמד טיבי: זה תמיד הביא לתוצאות טרגיות, אפרופו פרשת החייל השבוי.

אחמד טיבי: רבותי חברי הכנסת, בעבר, נדמה לי, היו שישה או שבעה מקרים כאלה, ובכל פעם שהיה שימוש בכוח, התוצאה היתה טרגית, קטלנית, לגבי שבויים ובני ערובה.

אחמד טיבי: במצבים שבהם נוהל משא-ומתן, נוהל משא-ומתן, והתוצאות היו אחרות.

אחמד טיבי: כלומר, אגו זה דבר חשוב, אגו של ממשלה הוא דבר חשוב, אבל מיזוג של פולחן הכוח ומשחק אגו, הן ממשלתי, הן פרסונלי של ראש ממשלה ושר ביטחון, והן של הפיקוד העליון של הצבא, יביא בסופו של דבר, עלול להביא בסופו של דבר - סטטיסטית זה כמעט ודאי, לצערי הרב - לתוצאות טרגיות.

אחמד טיבי: אמרנו לפני כמה ימים שצריך לפתוח במשא-ומתן.

אחמד טיבי: אמרו: מה קרה?

אחמד טיבי: למה אתה מסית?

אחמד טיבי: למה אתם מסיתים?

אחמד טיבי: כל מי שהציע אפשרות של משא-ומתן התייחסו אליו כאל דבר נורא ואיום.

אחמד טיבי: היום הכותרות העיקריות של עיתוני הערב, וגם של "הארץ", אומרות: "צה"ל - אין מנוס ממשא-ומתן לשחרור אסירים".

אחמד טיבי: אבל מה?

אחמד טיבי: אסירים לא עם דם על הידיים.

אחמד טיבי: פתאום יש שינוי הדרגתי.

אחמד טיבי: פתאום יש קריאה אחרת, שונה של המצב.

אחמד טיבי: מה קרה היום שלא היה לפני כמה ימים?

אחמד טיבי: ידענו שיש משבר קשה, שיש סכנה לחייו של החייל, ויש התקפה של צה"ל, תוקפנות של צה"ל על - איך מכנים את זה?

אחמד טיבי: תשתיות הטרור.

אחמד טיבי: מה זה תשתיות הטרור?

אחמד טיבי: תחנות כוח?

אחמד טיבי: גשר?

אחמד טיבי: מבנים ציבוריים?

אחמד טיבי: מה יש בתחנת חשמל שמאיים על ביטחונה של מדינת ישראל?

אחמד טיבי: אז הפציץ חיל האוויר את השנאים בתחנת החשמל.

אחמד טיבי: נו, מה זה הוסיף?

אחמד טיבי: הפציץ גשר ברצועת-עזה.

אחמד טיבי: זה הוסיף להרגשת הביטחון של משפחת החייל?

אחמד טיבי: זה הוסיף להרגשת הביטחון של הציבור הישראלי?

אחמד טיבי: זה גרם או עשוי להיות קטליזטור בפתרון הבעיה?

אחמד טיבי: אומרים, ואותה תזה מתגלגלת שנה אחר שנה אחר שנה, ללחוץ על האוכלוסייה האזרחית כדי שתלחץ על הנהגת ה"חמאס" ותגיד לה: תשנו כיוון.

אחמד טיבי: רבותי, אמרנו לכם בעבר, ואנחנו חוזרים על זה גם היום, כל מה שעשיתם עד עכשיו מחזק את מי שאתם תוקפים אותו.

אחמד טיבי: ובצדק.

ראובן ריבלין: תגיד שעשינו, לא שעשיתם.

ראובן ריבלין: כולנו מאותה כנסת.

ראובן ריבלין: שעשינו, המדינה.

ראובן ריבלין: אתה התנגדת, אבל עשינו.

אחמד טיבי: לא.

אחמד טיבי: אדוני ומכובדי, התקפה על יעדים אזרחיים, כל הדברים שקשורים בצבא, אתה יודע מה עמדתי.

אחמד טיבי: אי-אפשר לדבר בשמנו.

אחמד טיבי: אי-אפשר לדבר בשמנו בנושא הזה.

גלעד ארדן: מה אתה מציע לעשות?

אחמד טיבי: אני מציע לקבל את הכותרות הראשיות של עיתוני הערב, שאתה יודע מי עומד מאחוריהן.

קריאה: אולי זה אתה, טיבי.

ישראל חסון: במקרה של וקסמן ב-1994 לא היה אקט של הידברות?

אחמד טיבי: פרצו למקום, הפתרון היה צבאי.

אחמד טיבי: חבר הכנסת חסון, הפתרון בנושא של וקסמן היה צבאי ולכן התוצאה היתה טרגית.

אחמד טיבי: אתה יודע איך הוא נהרג.

ראובן ריבלין: אני לא מאמין שאתה מציע לי הצעה שבה מישהו יחטוף בן-אדם.

אחמד טיבי: אתה הסכמת לסמנטיקה שלי השונה משלך.

אחמד טיבי: חיילים לא נחטפים מתוך בסיס צבאי, חבר הכנסת ריבלין.

אחמד טיבי: הם נשבים מתוך בסיס צבאי.

אחמד טיבי: חיילים לא נרצחים, הם נהרגים.

אחמד טיבי: אבל בישראל זה אחרת.

ראובן ריבלין: אתה צודק, אחמד טיבי.

אחמד טיבי: אתה אמרת היום בתקשורת "שבוי".

ראובן ריבלין: שבוי מלחמה.

אחמד טיבי: שבוי מלחמה הוא לא חטוף.

ראובן ריבלין: אתה צודק.

ראובן ריבלין: שבוי מלחמה נחליף בשבויי מלחמה לא ברוצחים.

אחמד טיבי: בשבויי מלחמה.

אחמד טיבי: אתה מסכים אתי בחצי הדרך ונסוג אחורה עוד חצי דרך.

ראובן ריבלין: בשבויי מלחמה, לא ברוצחים.

ראובן ריבלין: כשתהיה מלחמה ויהיו בידינו שבויים נחליף אותם.

אחמד טיבי: אנשים שנעצרים בתוך הבית שלהם בעזה, עצורים בשל השתייכות לארגון פלסטיני שאתה מתנגד לו, הם רוצחים?

ראובן ריבלין: זה ארגון טרור.

גדעון עזרא: הם הולכים לכלא.

גדעון עזרא: יש להם ביקורים.

גדעון עזרא: הם לא נמצאים בדירה בלי ביקורים עם איומים להוציא אותם להורג.

גדעון עזרא: על מה אתה מדבר?

אחמד טיבי: הנה, תקשיב על מה אני מדבר.

גדעון עזרא: אתה מגן על זה?

אחמד טיבי: אני לא רוצה שאף אחד ייפגע.

אחמד טיבי: מה, לא שמעת אותי מההתחלה?

גדעון עזרא: אתה לא מתנגד, אתה משווה.

אחמד טיבי: על מה אני מגן?

גדעון עזרא: אסיר של ה"חמאס" ממשיך לחיות.

גדעון עזרא: אף אחד לא הורג אותו, אף אחד לא מאיים עליו.

אחמד טיבי: ראשית, נהרגו גם אזרחים מהאוויר, מהים ומהיבשה.

אחמד טיבי: אזרחים, ילדים.

אחמד טיבי: יכול להיות שלא היית בארץ לאחרונה, אבל חיל האוויר, שאתה כל כך מגונן עליו ולא מסתייג משום פעולה שלו, הרג משפחות מהאוויר, משפחות שלמות.

אחמד טיבי: לא שמעתי את הגינוי שלך.

ישראל חסון: חבר הכנסת טיבי, מי הסתתר בין המשפחות האלה?

אחמד טיבי: או, באמת.

אחמד טיבי: כאשר סגן הרמטכ"ל אומר, הבאנו בחשבון אפשרות של פגיעה באזרחים כאשר הטלנו פצצה של טונה, והמשפחה שלו תיפגע, זה אומר שהובאה בחשבון האפשרות הזאת.

ישראל חסון: אדם שהסתתר בקרב אוכלוסייה אזרחית, בכמה אזרחים הוא פגע?

ישראל חסון: סאלח שחאדה - - -

אחמד טיבי: אדוני, אי-אפשר להפציץ בטנקים ובמרגמות מחנות פליטים ולהגיד: פגענו בילדים ובאזרחים בטעות.

אחמד טיבי: הרי אתה יודע by definition שאתה פוגע באזרחים מראש, ואתה לוקח את זה כ"ריסק".

אחמד טיבי: זה לא "ריסק".

אחמד טיבי: זה פגיעה באזרחים.

ישראל חסון: ההבדל בין סגן רמטכ"ל לבין סאלח שחאדה זה שאם נעשה שם מעשה, הוא נעשה בשל חוסר ברירה על מנת להגן על אזרחים.

ישראל חסון: סאלח שחאדה, המטרה שלו היתה אזרחים.

אחמד טיבי: כל הפיגועים בעזה שהיו לאחרונה על-ידי חיל האוויר נעשו מחוסר ברירה?

אחמד טיבי: זה מחוסר ברירה?

אחמד טיבי: אתה מפציץ רכב ברחוב צלאח א-דין בעזה.

אחמד טיבי: זה מחוסר ברירה?

אחמד טיבי: מה, אתה לא יודע מה תהיה התוצאה?

ישראל חסון: מה אתה מציע כאלטרנטיבה?

ישראל חסון: לתת לו לירות?

אחמד טיבי: אני מציע לשנות דיסקט.

אחמד טיבי: לא מה שלא הולך בכוח הולך ביותר כוח.

אחמד טיבי: אמרו עכשיו שאם פגעתם בתחנת חשמל ובגשר וזה לא הביא לשחרור החייל, אז צריך להעלות ולהסלים את המצב.

ישראל חסון: האלטרנטיבה שאתה מציע - - -

אחמד טיבי: שלושת המכובדים מפריעים לי.

דליה איציק: חבר הכנסת ריבלין וחבר הכנסת ליצמן, אתם מפריעים לדובר.

ישראל חסון: האלטרנטיבה שאתה מציע היא ללכת ולירות?

אחמד טיבי: לפתוח במשא-ומתן כדי לשחרר שבויי מלחמה.

אחמד טיבי: זה גם יציל את החייל.

ישראל חסון: עם מי?

אחמד טיבי: עם מי פותחים במשא-ומתן?

אחמד טיבי: אתה יודע מה?

אחמד טיבי: תפתח במשא-ומתן עם אבו-מאזן על שחרור החייל תמורת שחרור אסירים.

אחמד טיבי: אתה יודע שתהיה תוצאה.

אחמד טיבי: עזוב את אבו-מאזן.

אחמד טיבי: תגיד למצרים.

דליה איציק: חבר הכנסת טיבי, אתה מסיים.

אחמד טיבי: תגיד למצרים: אני מסכים לשחרר נערות וילדים, חבר הכנסת השר גדעון עזרא.

אחמד טיבי: ילדות, נשים וילדים, שאתה מוכן לשחרר אותם תמורת החייל גלעד שליט.

ישראל חסון: זה לאבו-מאזן שאמר שאין לו שליטה?

גדעון עזרא: אלה רוצחות.

אחמד טיבי: אתה אפילו לא מוכן לחשוב על זה ולכן זה מסכן דווקא את החייל, לא מגדיל את הסיכויים להשיב אותו הביתה.

גדעון עזרא: חבר הכנסת טיבי, איך אתה מצדיק את זה בכלל?

גדעון עזרא: אני לא מבין אותך.

אחמד טיבי: אתה שמעת הצדקה?

גדעון עזרא: אתה מצדיק את המהלך הזה?

גדעון עזרא: אתה בכנסת ישראל?

גדעון עזרא: אני לא מבין את זה.

גדעון עזרא: אתה חבר בכנסת ומצדיק את המעשה הזה?

דליה איציק: חבר הכנסת טיבי, אתה שתי דקות אחרי הזמן.

אחמד טיבי: תקשיב טוב לדברים שלי - - -

אליהו גבאי: חבר הכנסת טיבי, אם לא יפציצו את החשמל ימשיכו לייצר "קסאמים".

דליה איציק: אתה לא ברשות דיבור.

דליה איציק: בבקשה, חבר הכנסת טיבי.

אחמד טיבי: תני לי, בשל העובדה שהפריעו לי כל הזמן.

אחמד טיבי: תודה, גברתי.

דליה איציק: אתה רצית, ניהלת דו-שיח.

דליה איציק: בבקשה.

אחמד טיבי: לכן, גברתי היושבת-ראש, רבותי חברי הכנסת, הגיע הזמן להחליף דיסקט.

אחמד טיבי: הגיע הזמן לשנות קונספציה.

אחמד טיבי: זה לא נושא של אגו, חבר הכנסת ריבלין.

אחמד טיבי: זה לא נושא של פולחן כוח של מה מסוגל חיל האוויר לעשות.

אחמד טיבי: כל תושבי עזה יודעים שחיל האוויר של מדינת ישראל יכול לשרוף אותם מהיסוד.

אחמד טיבי: יכול.

אחמד טיבי: יש לו כוח אש.

אחמד טיבי: אבל האם זה הדבר החכם ביותר לעשות?

דליה איציק: חבר הכנסת טיבי.

אחמד טיבי: לכן אנחנו מציעים, גברתי היושבת-ראש, אי-אמון בממשלה.

דליה איציק: תודה, אדוני.

דליה איציק: חבר הכנסת מוחמד ברכה, עשר דקות.

מוחמד ברכה: גברתי היושבת-ראש, רבותי חברי הכנסת, באמצע חודש יוני 1982 עמד על הדוכן הזה חבר הכנסת דאז מאיר וילנר והציג הצעת אי-אמון על רקע המבצע שנקרא אז מבצע "שלום הגליל".

מוחמד ברכה: המבצע ההוא התגלגל שנים רבות, והפך למלחמת לבנון על כל - - -

דליה איציק: כבוד השר אלי ישי, אני בטוחה שאתה רוצה לכבד את חבר הכנסת ברכה.

דליה איציק: חבר הכנסת טיבי, נא לשבת.

אחמד טיבי: מישהו כבש את מקומי קודם.

דליה איציק: זה לא בסדר.

דליה איציק: אסור לכבוש את מקומך.

מוחמד ברכה: אותו מבצע, שקראו לו "שלום הגליל", התגלגל למלחמה עקובה מדם שגבתה מחיר איום גם מהעם הפלסטיני, גם מהעם הלבנוני, אבל גם מהעם בישראל.

מוחמד ברכה: העילה למלחמה היתה, כביכול, ניסיון ההתנקשות בשגריר ארגוב בלונדון.

מוחמד ברכה: היום אנחנו עדים למבצע שהולך ומתגלגל, ואני באמת מקווה שהוא לא יתגלגל לאותם ממדים מפלצתיים שמלחמת לבנון התגלגלה אליהם.

מוחמד ברכה: היום התואנה היא, כביכול, שלום גלעד, אבל האמת גם כאן היא שלום השליט – שלום הממשלה שאינה רואה שום אופק מדיני - -

דליה איציק: חברת הכנסת יחימוביץ, שלושתכם שם, אני מבקשת: שומעים את זה עד כאן.

מוחמד ברכה: - - אינה רואה ואינה מעוניינת בשום אופק מדיני.

מוחמד ברכה: למבצע הזה קראו "גשמי קיץ" – כמה רומנטי – והוא בעצם מוצא לפועל על-פי תוכנית מגירה מוכנה שאינה קשורה כלל לחייל גלעד שליט.

מוחמד ברכה: זה מבצע שמתבצע בחסות אמריקנית ברורה, גם ברמת ההצהרה וגם ברמה של מתן אור ירוק בלתי מסויג לפגיעה באוכלוסייה אזרחית.

מוחמד ברכה: רבותי חברי הכנסת, ב-1982 היה הקול של סיעת חד"ש קול בודד, אבל מאוחר יותר הוא הפך לקול כל העם, למעט הזויים למיניהם שרצו והתעקשו להישאר בלבנון.

מוחמד ברכה: האם מישהו מכין לנו תסריט דומה, ובעוד שנה, שנתיים, ארבע או חמש שנים נתבוסס עוד יותר בדם, ואז נגיע למסקנה שכל הגישה הזאת, רוויית הדם, בטעות יסודה?

מוחמד ברכה: היא גובה מחירים נוראים גם בחיי בני-אדם, גם במוסר האנושי וגם בתשתית האנושית.

מוחמד ברכה: אפשר לשאול את השאלה: מי החטוף כאן – שרי הרשות, חברי המועצה המחוקקת, או חייל במחנה צבאי?

מוחמד ברכה: מכבסת המלים פועלת שעות נוספות כאן.

מוחמד ברכה: מי המציא את החטיפות בסכסוך הזה?

מוחמד ברכה: ממשלות ישראל.

מוחמד ברכה: מי המציא את ההוצאות להורג, שקראו להן באותה שפה מכובסת "סיכול ממוקד"?

מוחמד ברכה: אם המטרה היא לשחרר את החייל, יש דרך פשוטה וברורה לעשות זאת, ואפשר ללכת בה – דרך המשא-ומתן.

ישראל חסון: עם מי?

מוחמד ברכה: עם ממשלת "חמאס", עם היושב-ראש אבו-מאזן, באמצעות המצרים, באמצעות הירדנים ובאמצעות האמריקנים.

רוחמה אברהם-בלילא: - - - בבית.

רוחמה אברהם-בלילא: אחרי זה משא-ומתן.

מוחמד ברכה: אבל מה שקורה כאן – במבצע הזה אתם מסכנים את העם הפלסטיני, אבל אתם מסכנים גם את החייל עצמו.

רוחמה אברהם-בלילא: זה במקום שאתה חבר הכנסת - - - נכון?

מוחמד ברכה: מי חושב שאחרי מבצע כזה – מי בכלל מעלה על דעתו ששלומו של החייל יהיה בטוח יותר אחרי מבצעים כאלה?

רוחמה אברהם-בלילא: זה במקום - - -

דליה איציק: חברת הכנסת אברהם.

רוחמה אברהם-בלילא: זה במקום שאתה, חבר הכנסת, תקרא לשחרורו של החייל, נכון?

דליה איציק: חברת הכנסת אברהם.

מוחמד ברכה: מי ההזוי, המטורף הגמור הזה, שחושב ככה?

רוחמה אברהם-בלילא: בושה וחרפה.

מוחמד ברכה: מאיפה מביאים את ההיגיון הזה, שאם מכים יותר, מפציצים יותר ומנתקים את החשמל ואת המים, שלומו של החייל יהיה מובטח יותר?

מוחמד ברכה: זה פשוט מטורף לחלוטין.

מוחמד ברכה: אבל, גברתי, אני אומר לך - - -

רוחמה אברהם-בלילא: תקרא לשחרר את החייל.

דליה איציק: חברת הכנסת אברהם.

רוחמה אברהם-בלילא: תקרא לשחרר את החייל.

דליה איציק: חברת הכנסת אברהם.

מוחמד ברכה: אני לא אעשה שום דבר על-פי בקשתךְ.

מוחמד ברכה: עשיתי את מה שאני צריך לעשות בשבוע שעבר.

מוחמד ברכה: תקראי את הפרוטוקול.

מוחמד ברכה: באמת, חסרות לי עוד ההטפות האלה.

מוחמד ברכה: על כן, גברתי היושבת-ראש, המטרה אינה שחרור החייל, אלא לחמוק מכל אפשרות של תהליך מדיני, של הידברות מדינית.

מוחמד ברכה: עכשיו מנסים להתעטף בנושא ה"קסאמים".

מוחמד ברכה: גם פתרון ה"קסאמים" הוא בדו-שיח, ולא בהפגזות.

מוחמד ברכה: חוץ מזה, צריך להמציא את הגלגל בנושא החלפת שבויים?

מוחמד ברכה: תמורת טננבאום, שהתברר מה שהתברר אחר כך, לא הוחלפו אסירים?

מוחמד ברכה: תמורת גופות חיילים לא הוחלפו?

מוחמד ברכה: בואו נציע הצעה פשוטה מאוד - - -

ראובן ריבלין: כל פעם שיחטפו אנחנו נחליף.

ראובן ריבלין: כל פעם שיחטפו אנחנו נחליף.

מוחמד ברכה: אבל, חבר הכנסת ריבלין, מי שמחזיק 9,000 אנשים בבתי-כלא בישראל זה לא הפלסטינים - -

רוחמה אברהם-בלילא: - - - כנסת ישראל.

מוחמד ברכה: - - זה הכיבוש הישראלי.

מוחמד ברכה: 9,000 אנשים, ו-2,000 מהם במעצר מינהלי – בלא משפט, בלי כתבי אישום ובלי שום דבר.

יעקב אדרי: המספרים לגמרי, איך שאתה - - -

מוחמד ברכה: 9,000 אנשים, ו-2,000 מהם במעצרים מינהליים, בלא משפט ובלא כתב אישום.

מוחמד ברכה: תרשום את זה.

מוחמד ברכה: תבדוק את זה.

מוחמד ברכה: אז זה לא 2,000?

מוחמד ברכה: בסדר, 1,800, ואם לא 1,800 אז 1,500.

מוחמד ברכה: 1,500 – ריבונו של עולם.

דליה איציק: חבר הכנסת ברכה – מה?

יעקב אדרי: תגיד לי: על מי אתה צועק?

מוחמד ברכה: עליך.

יעקב אדרי: עלי?

מוחמד ברכה: על הממשלה, שהיא מספסרת בדמם של אנשים.

ישראל חסון: אולי תצעק על אבו-מאזן שלא משתלט על הכנופיות - - -

מוחמד ברכה: אבו-מאזן הוא לא עובד שלך, ולא עובד של השב"כ שלך ולא עובד של הצבא שלך.

ישראל חסון: והוא שר בממשלת ישראל.

מוחמד ברכה: אבו-מאזן הוא נשיא העם הפלסטיני, וצריך לנהוג בו כך.

מוחמד ברכה: לא שחייל או מפקד כלשהו בצבא יקבע אם אבו-מאזן יכול לעבור לרמאללה או לא לעבור לרמאללה.

מוחמד ברכה: זאת החוצפה.

ישראל חסון: יא חביבי, והוא שר בממשלת ישראל.

ישראל חסון: הוא שר בממשלת ישראל.

מוחמד ברכה: זאת חוצפה להפגיז את בית ראש הממשלה הפלסטינית ולשלוח מטס מטורף והזוי מעל ארמון הנשיאות בדמשק.

מוחמד ברכה: והכול בשביל חייל.

מוחמד ברכה: באמת?

מוחמד ברכה: באמת?

מוחמד ברכה: יש גבול.

מוחמד ברכה: היהירות הזאת ושיכרון הכוח הזה יובילו את בעליהם למקומות מאוד אכזריים.

ישראל חסון: יש לך איזו צעקה גם לאבו-מאזן?

מוחמד ברכה: גברתי היושבת-ראש, היו מי שתלו תקוות בשר הביטחון פרץ, ויש מי שאמרו שהוא לא מתאים להיות שר הביטחון.

מוחמד ברכה: אני מודיע מעל הבמה הזאת שעמיר פרץ הוא שר ביטחון טוב בקריטריונים שקבעו הממסד הביטחוני והממסד הפוליטי במדינת ישראל.

מוחמד ברכה: הוא הולך בבטחה בדרכי כל קודמיו, והוא תופס לעצמו מקום בלתי מחמיא באותה משבצת שנותנת אור ירוק לפשעי מלחמה ולפשעים נגד האנושות.

מוחמד ברכה: לנתק חשמל ל-1.4 מיליון בני-אדם זה אקט של התגוננות?

מוחמד ברכה: זאת לא שאלה לממשלה.

מוחמד ברכה: זאת שאלה למדינה, למדינת ישראל כולה.

מוחמד ברכה: לנתק מים לילדים ולבתים זה אקט של התגוננות?

מוחמד ברכה: לחטוף שרים, לחטוף חברי פרלמנט, זה אקט של התגוננות?

מוחמד ברכה: זאת התנהגות של כנופיה שלוקחת בני-ערובה - -

רוחמה אברהם-בלילא: ואתה נותן - - -

מוחמד ברכה: - - זאת התנהגות של כנופיה שלוקחת בני-ערובה.

מוחמד ברכה: אנחנו רוצים בשלומם של כל האזרחים במדינת ישראל; אנחנו רוצים בשלומם של כל האזרחים במדינה הפלסטינית שתקום, של כל האזרחים באזור.

מוחמד ברכה: מה שגיליתם במלחמת לבנון, לאחר שהיינו קול בודד ב-1982 ובזמן הנסיגה כבר היה קונסנזוס, תגיעו אליו גם הפעם, אבל אני מתחנן שאף אחד לא יגיע למסקנה שאנחנו הגענו אליה אחרי נהרות של דם, דמעות ויזע.

מוחמד ברכה: עליכם לתפוס את עצמכם מבעוד מועד ולהפסיק את הטרגדיה הזאת שמתרחשת בעזה לעם הפלסטיני.

מוחמד ברכה: לכן, אדוני היושב-ראש, ממשלה שמספסרת בדם בניה, ממשלה שמספסרת באפשרות של יצירת אופק מדיני כלשהו, ממשלה שהוזה הזיות על מזרח תיכון אחר, בכוח הזרוע ובכוח הנשק והצבא, היא ממשלה שצריכה לחלוף מן העולם - לא ראש הממשלה, לא שר הביטחון ולא כל שריה.

מוחמד ברכה: ולכן, אנחנו מביעים אי-אמון בממשלה הזאת.

מגלי והבה: אני מזמין את חבר הכנסת ג'מאל זחאלקה, בבקשה.

מגלי והבה: עשר דקות.

ג'מאל זחאלקה: אדוני היושב-ראש, נוסף על דברים רבים אחרים, אנחנו עדים למחזה אבסורד השאוב מעולמה של הלוגיקה העקומה של הממשלה הזאת.

ג'מאל זחאלקה: ממשלת ישראל עצרה חברי פרלמנט פלסטינים שנבחרו בבחירות ובהליך דמוקרטי, שממשלת ישראל, באולטימטום, דורשת מהם להכיר בהסכמים האלה - אתם חייבים להכיר בהסכמים, אבל אם תיבחרו על-פי ההסכמים האלה, אנחנו נעצור אתכם.

ג'מאל זחאלקה: אבל זה לא האבסורד היחיד.

ג'מאל זחאלקה: מי שקורא היטב – ולא בין השורות, בשורות עצמן – מה ממשלת ישראל אומרת לפלסטינים?

ג'מאל זחאלקה: שחררו את החייל השבוי ללא תנאים, כדי שידינו לא תהיינה כבולות במלחמה שאנחנו מנהלים נגד העם הפלסטיני ברצועת-עזה ובגדה.

ג'מאל זחאלקה: אל תכבלו את ידינו, תנו לנו להיות חופשיים, להתקיף, להפציץ, להרוס, להרוג - זה המסר שאתם מעבירים לעם הפלסטיני.

ג'מאל זחאלקה: ממשלת ישראל, בין התנאים שמציבים ל"חמאס" ולממשלה הפלסטינית: אתם חייבים להפסיק אש, אבל אנחנו, ממשלת ישראל – לא אני, ממשלת ישראל אומרת ככה.

ג'מאל זחאלקה: ממשלת ישראל - אנחנו לא מוכנים להסכם הפסקת אש, רק אתם חייבים להסכים להפסקת אש.

ג'מאל זחאלקה: אתם חייבים להסכים להסכמים החתומים, אבל אנחנו חופשיים לעצור אתכם אם נבחרתם על-פי ההסכמים האלה.

ג'מאל זחאלקה: מסכת של שקרים.

ג'מאל זחאלקה: מה שקורה בעזה זה שקר אחד גדול.

ג'מאל זחאלקה: זה לא קשור לעניין של החייל, זה תירוץ.

ג'מאל זחאלקה: הרי כולם יודעים שלא כך תיפתר הבעיה.

ג'מאל זחאלקה: ואפילו לא בגלל ה"קסאמים".

ג'מאל זחאלקה: הרי אתם יודעים טוב מאוד איך אפשר להפסיק את ה"קסאמים" מחר.

ג'מאל זחאלקה: מחר אפשר, אם תסכימו להפסקת אש.

ג'מאל זחאלקה: איך הגיבו בישראל על ההסכם על מסמך האסירים, שאומר במפורש שלא יהיה מאבק פלסטיני מזוין מחוץ לשטחים הכבושים מ-1967?

ג'מאל זחאלקה: - הוא לא חשוב, הוא לא רלוונטי, הוא לא מעניין אותנו.

ג'מאל זחאלקה: הרי יש הסכם – בדיוק כפי שהגיבו על יוזמת השלום הסעודית, שהיתה הזדמנות פז.

ג'מאל זחאלקה: 50 שנה סיפרו לכל העולם שהבעיה היא שהעולם הערבי לא מכיר בישראל, והנה באה הסכמה ערבית מקיר לקיר, וזרקתם את זה לפח.

ג'מאל זחאלקה: יש הסכמה של כל הארגונים הפלסטיניים, מקיר לקיר, על הפסקת אש, ואתם לא רוצים הפסקת אש.

ג'מאל זחאלקה: אתם אחראים לכל טיפת דם של פלסטינים ושל יהודים בארץ הזאת, מפני שאתם מסרבים להפסקת אש.

רוחמה אברהם-בלילא: אתה לא אחראי?

רוחמה אברהם-בלילא: גם אתה אחראי?

ג'מאל זחאלקה: אתם יכולים להפסיק, אתם לא רוצים.

רוחמה אברהם-בלילא: גם אתה אחראי?

רוחמה אברהם-בלילא: אתה חבר כנסת, אתה אחראי?

ג'מאל זחאלקה: כל מטרת המבצע הזה היא להפיל את ממשלת ה"חמאס".

אריה אלדד: - - -

ג'מאל זחאלקה: יש כאן ממשלה עם היגיון אימפריאליסטי - - -

רוחמה אברהם-בלילא: - - -

ג'מאל זחאלקה: הם חושבים כפי שחשבו בלבנון, שהם יפילו את ממשלת לבנון, ישימו ממשלת בובות של בוגדים, והם יסדרו את הנפל.

ג'מאל זחאלקה: עכשיו אתם רוצים - -

רוחמה אברהם-בלילא: - - -

אלי אפללו: ממשלת "חמאס" שמוצהרת כטרוריסטית, אתה מציג אותה כמשהו אחר?

ג'מאל זחאלקה: - - להפיל את הממשלה הפלסטינית - -

מגלי והבה: חבר הכנסת אפללו.

אלי אפללו: ממשלת טרור, הוא בא להגיד לי - - -

ג'מאל זחאלקה: - - שהעם הפלסטיני בחר אותה - -

צבי הנדל: אין עם פלסטיני.

ג'מאל זחאלקה: - - בבחירות דמוקרטיות, על-פי הסכם שגם ממשלת ישראל חתומה עליו.

מגלי והבה: אדוני, חבר הכנסת כהן, שב במקומך.

יעקב כהן: אני לא מבין מה הוא מדבר.

מגלי והבה: לא, אבל תשב.

מגלי והבה: זהו.

מגלי והבה: לא בעמידה, בישיבה.

יעקב כהן: הוא מדבר בערבית, אני רוצה שחבר הכנסת ריבלין יסביר לי מה הוא מדבר.

מגלי והבה: חבר הכנסת כהן, אני מדבר אליך.

מגלי והבה: אני מסביר לך.

מגלי והבה: שב במקומך.

צבי הנדל: אתה מוכן להתחלף עם החטוף?

ג'מאל זחאלקה: אני מוכן שיחליפו אותך בו.

ג'מאל זחאלקה: תצטרף אליו.

מוחמד ברכה: הנוכל הדגול.

מוחמד ברכה: תהיה אתה במקומו.

מוחמד ברכה: תתחלף אתו, תציל אותו בעורך.

צבי הנדל: אני לא סומך על החברים שלך.

מוחמד ברכה: - - -

מגלי והבה: חבר הכנסת כהן, אני מבקש שתשב במקום שלך.

מגלי והבה: תשב.

מגלי והבה: אל תטייל לי.

יעקב כהן: אני רוצה שחבר הכנסת יסביר לי מה הוא מדבר.

יעקב כהן: אני חושב שאני ברמאללה.

מגלי והבה: חבר הכנסת כהן.

יעקב כהן: אני חושב שאני ברמאללה.

ראובן ריבלין: - - -

צבי הנדל: - - - של צדיקים.

מוחמד ברכה: יכול להיות.

מוחמד ברכה: התסריט הזה קיים הפוך במדינת ישראל עכשיו, אתה יודע.

ג'מאל זחאלקה: זה האבסורד, חבר הכנסת ריבלין.

מגלי והבה: חבר הכנסת ברכה, היית פה עשר דקות.

מגלי והבה: תן לחבר הכנסת זחאלקה.

ג'מאל זחאלקה: שיא האבסורד הוא שהפלסטינים מתבקשים לתמוך בהסכם חד-צדדי.

ג'מאל זחאלקה: אנחנו נעשה הסכם חד-צדדי על חשבונכם, ואתם תתמכו בו.

ג'מאל זחאלקה: לא חשוב איך ראו בעיניהם איך מתמוטטת לה הקונספציה.

ג'מאל זחאלקה: הקונספציה של גדר ההפרדה הגזענית התמוטטה; מתמוטטת.

ג'מאל זחאלקה: זה לא פותר שום בעיה.

ג'מאל זחאלקה: אף מכשול לא יפתור את הבעיה אם אין הסכם, אם אין הידברות, כל עוד יש כיבוש, כל עוד בונים התנחלויות, כל עוד שמים את העם הפלסטיני במצור.

ג'מאל זחאלקה: מי אמר שישראל עזבה את עזה?

צבי הנדל: אין עם כזה.

צבי הנדל: תפסיקו.

ג'מאל זחאלקה: זה שקר.

ג'מאל זחאלקה: זה שקר.

רוחמה אברהם-בלילא: - - - תקרא לשחרר את השבוי.

ג'מאל זחאלקה: מי אמר שהסתיים כיבוש עזה?

ג'מאל זחאלקה: זה כיבוש מבחוץ.

רוחמה אברהם-בלילא: תקרא לשחרר את השבוי.

ג'מאל זחאלקה: אם ממשלת ישראל יכולה לקחת - - -

אלי אפללו: למה לא קראת לשחרר את השבוי?

אלי אפללו: תתבייש.

אלי אפללו: תתבייש.

מגלי והבה: חבר הכנסת אפללו, שמענו אותך.

אלי אפללו: למה - - -

ג'מאל זחאלקה: אני יודע שאני קראתי - -

אלי אפללו: מה קראת?

ג'מאל זחאלקה: - - ואני ממשיך לקרוא לנהל משא-ומתן.

ג'מאל זחאלקה: הרי ידוע בכל העולם - - -

רוחמה אברהם-בלילא: - - - בלי משא-ומתן.

ג'מאל זחאלקה: - - - עד שבאה הממשלה הזאת שמנסה להמציא את הגלגל.

אלי אפללו: בלי משוא פנים.

אלי אפללו: אתה מגמגם.

מגלי והבה: חבר הכנסת אפללו, שמענו את הערתך.

דב חנין: למה לא לשמוע השקפה אחרת?

דב חנין: למה לא תקשיב להשקפה אחרת?

אלי אפללו: - - -

רוחמה אברהם-בלילא: - - -

דב חנין: - - -

צבי הנדל: - - -

אלי אפללו: - - -

מגלי והבה: חברי הכנסת, לחבר הכנסת זחאלקה יש רשות דיבור.

מגלי והבה: חבר הכנסת חנין.

מגלי והבה: חבר הכנסת אפללו.

מגלי והבה: כן, בבקשה.

ג'מאל זחאלקה: רבותי חברי הכנסת, הרי זאת לא הפעם הראשונה שיש עניין של שבויים.

ג'מאל זחאלקה: בכל העולם עניינים כאלה נפתרו במשא-ומתן.

ג'מאל זחאלקה: ממשלת ישראל אומרת - לא שהמשא-ומתן נכשל; הם לא מוכנים לנהל משא-ומתן.

צבי הנדל: אצלנו אין שבויים; אצלנו יש רוצחים.

ג'מאל זחאלקה: לא מוכנים.

ג'מאל זחאלקה: אבל אני אומר שהם משקרים לכם.

ג'מאל זחאלקה: הם מנהלים משא-ומתן – דרך צד שלישי.

ג'מאל זחאלקה: הם משקרים, הכול מסכת של שקרים.

צבי הנדל: הם משקרים, זה נכון.

צבי הנדל: זה תמיד.

ג'מאל זחאלקה: הכול מסכת של שקרים כאן, אבל המטרות האמיתיות ברורות.

ג'מאל זחאלקה: המטרות האמיתיות ברורות.

ג'מאל זחאלקה: מטרת המבצע הזה היא להפיל את הממשלה הפלסטינית, להכניע את העם הפלסטיני, ואתם לא יכולים לעשות את זה.

ג'מאל זחאלקה: הצבא הישראלי יכול להביס צבא אחר, אבל הוא לא יכול להביס רצון של עם לחירות.

ג'מאל זחאלקה: אי-אפשר.

ג'מאל זחאלקה: אתם יכולים לכבוש אדמה, אבל אתם לא יכולים לכבוש מצפון של אנשים.

ג'מאל זחאלקה: אי-אפשר לכבוש את הרצון של אנשים.

ג'מאל זחאלקה: את זה אי-אפשר לשבור.

ג'מאל זחאלקה: תשכחו מזה.

ג'מאל זחאלקה: תלמדו.

ג'מאל זחאלקה: הרי 39 שנים אתם מנסים לעשות את זה בשטחים הכבושים ולא מצליחים.

ג'מאל זחאלקה: לא מצליחים.

ג'מאל זחאלקה: מה לא ניסו כאן?

ג'מאל זחאלקה: ניסו הכול, וזה לא עבד.

ג'מאל זחאלקה: רק דבר אחד לא ניסו – לגשת באמת - - - אני חושב שמסמך האסירים הוא הזדמנות היסטורית, כפי שיוזמת השלום הערבית היתה הזדמנות היסטורית.

ג'מאל זחאלקה: אפשר לפתור את הבעיה.

רוחמה אברהם-בלילא: יש מפת הדרכים, שהיא הזדמנות היסטורית.

אלי אפללו: - - -

רוחמה אברהם-בלילא: יש מפת הדרכים, שהיא הזדמנות היסטורית.

מגלי והבה: חבר הכנסת אפללו.

מגלי והבה: חברי הכנסת אפללו ורוחמה אברהם, שמענו אתכם.

ג'מאל זחאלקה: אני מציע לפתור את הבעיה ולהגיע להפסקת אש, להסכם, ודרך משא-ומתן בעניין החייל השבוי – הסכם, להתחיל במשא-ומתן - -

אלי אפללו: החלפת שבויים.

מגלי והבה: חבר הכנסת אפללו, תן לו לסיים את דבריו.

ג'מאל זחאלקה: - - כשיש היום קונסנזוס פלסטיני מקיר לקיר על מסמך האסירים.

ג'מאל זחאלקה: אלה לא דברים פשוטים, רק כאן בארץ משקרים לאנשים - -

מגלי והבה: תודה.

ג'מאל זחאלקה: - - לא רוצים להגיד שממשלת ישראל מסרבת לנהל משא-ומתן לשלום; לא רוצים להגיד שממשלת ישראל מסרבת להפסקת אש - -

מגלי והבה: תודה, חבר הכנסת זחאלקה.

ג'מאל זחאלקה: - - לא רוצים להגיד לאנשים את האמת, שנכנסו לעזה לא בעניין החייל, אלא כדי להפיל ממשלה ושוב לנסות לעצב מחדש את ההנהגה הפלסטינית.

ג'מאל זחאלקה: והם לא יצליחו.

רוחמה אברהם-בלילא: מה טוב כל כך בממשלת ה"חמאס"?

אלי אפללו: הוא לא גינה.

אלי אפללו: הוא לא גינה.

אלי אפללו: לא עוזר – הוא לא יגנה.

אלי אפללו: זה כפל לשון.

ג'מאל זחאלקה: לשון אחת, לא כפל.

מגלי והבה: חברי הכנסת, אני מזמין את השר המקשר, השר יעקב אדרי, להשיב במשולב על שלוש הצעות האי-אמון.

ג'מאל זחאלקה: כל כך ברור, לא מגנה.

ג'מאל זחאלקה: מה אתה רוצה - - -

אלי אפללו: אתה לא יכול לגנות.

אלי אפללו: זה כואב לך - - -

יעקב אדרי: אדוני היושב-ראש, חברי חברי הכנסת, זר שהיה יושב פה – או פה ביציע – ושומע את שלושת קודמי, היה חושב שהוא נמצא לרגע בפרלמנט הפלסטיני, או בעזה או ברמאללה.

יעקב אדרי: שמעתי אתכם, הקשבתי קשב רב, ולא שמעתי שום מלה של גינוי.

יעקב אדרי: שום דבר.

יעקב אדרי: כל האשמה היא על ממשלת ישראל, והגדיל חבר הכנסת ברכה, שאמר: "הכנופיה".

יעקב אדרי: חבר הכנסת ברכה, אני שמח – ואגן על זכותך להגיד כל מה שאתה רוצה, אבל הכנופיה האמיתית יושבת בעזה, בראשות הנייה, וכל הממשלה שלו, מכף רגל ועד ראש, כולם עוסקים בטרור.

יעקב אדרי: הרי גם לשיטתכם - - -

מוחמד ברכה: ממשלה - - -

יעקב אדרי: אני לא הפרעתי לך.

מוחמד ברכה: - - - גוף שלוקח חברי פרלמנט כבני-ערובה מתנהג ככנופיה.

יעקב אדרי: חברי פרלמנט – ממשלה שמצהירה מהיום הראשון שהיא לא מכירה במדינת ישראל, שהיא לא פורקת את הנשק שלה - -

אלי אפללו: - - - להשמיד את מדינת ישראל.

יעקב אדרי: - - שהיא ממשיכה בטרור – זאת ממשלה?

אלי אפללו: זאת ממשלת טרור.

מוחמד ברכה: זה לא אתה או הם - -

מגלי והבה: חבר הכנסת אפללו.

מגלי והבה: חבר הכנסת ברכה.

מוחמד ברכה: - - זה לא אתה או הם.

מוחמד ברכה: פה מדובר על ממשלת - - -

יעקב אדרי: אבל שם מדובר לכאורה, על-פי שיטתך, בממשלה.

יעקב אדרי: זאת לא ממשלה, לצערנו הרב.

יעקב אדרי: זאת כנופיה של טרוריסטים.

יעקב אדרי: וגם לשיטתכם; הרי מדברים על גבולות 1967.

יעקב אדרי: החטיבה של החייל היתה בכרם-שלום, שבגבולות 1967.

יעקב אדרי: לא פינינו את עזה, חבר הכנסת זחאלקה?

יעקב אדרי: פינינו גם פינינו.

יעקב אדרי: פינינו עד גבולות 1967.

אברהים צרצור: - - -

אלי אפללו: - - -

ג'מאל זחאלקה: - - -

יעקב אדרי: פינינו, אין מה לעשות.

יעקב אדרי: אתה יכול להגיד עד מחר שלא פינינו.

מגלי והבה: חבר הכנסת אפללו, אתה מפריע לשר אדרי.

קריאות: - - -

יעקב אדרי: אבל מובן שאחרי עזה תגידו יהודה ושומרון, ומעניין מה תגידו אחרי יהודה ושומרון - -

מוחמד ברכה: - - - יהודה ושומרון - - -

יעקב אדרי: - - אתם תמשיכו, ונגיע – אנחנו יודעים לאן נגיע, לשיטתכם.

דב חנין: - - -

מגלי והבה: חבר הכנסת חנין, שמענו.

יעקב אדרי: רבותי, ביום ראשון לפני שבוע, במהלך חדירת מחבלים ליישוב כרם-שלום שבשטח מדינת ישראל, בגבולות "הקו הירוק", נהרגו שני חיילים, סגן חנן ברק, זכרו לברכה, וסמ"ר פבל סלוצקר, זכרו לברכה.

יעקב אדרי: נפצעו ארבעה חיילים ונחטף חייל, רב"ט גלעד שליט, בידי ארגוני הטרור.

יעקב אדרי: עם היוודע דבר חטיפתו של רב"ט שליט משטח מדינת ישראל, העברנו דרישה חד-משמעית ומיידית לארגוני הטרור הללו כי ישיבו את החייל החטוף למדינת ישראל בריא ושלם.

יעקב אדרי: משבחרו ארגוני הטרור שלא להיענות לדרישת מדינת ישראל, אין ברירה אלא – צבא צריך להגן על מדינתו.

יעקב אדרי: ממשלת ישראל קיבלה החלטה ברורה מאוד: לא נרפה מהעניין עד שהחייל ישוחרר, אחרת - - -

אחמד טיבי: תחנת הכוח – לא הבנתי - - -

יעקב אדרי: תחנת הכוח.

יעקב אדרי: אתה גם מדבר על הגשר.

יעקב אדרי: הגשר הופצץ – שמעתי אותך, חבר הכנסת טיבי – בין השאר כדי לא לאפשר את הברחת החייל החוצה.

אחמד טיבי: - - -

יעקב אדרי: כן, כן, חבר הכנסת טיבי.

יעקב אדרי: אתה הרי יודע את הדברים.

אלי אפללו: - - -

טלב אלסאנע: אולי גם נייבש את הים - - -

ראובן ריבלין: - - -

יעקב אדרי: רבותי, ממשלת ישראל החליטה לפעול בשלושה צירים: הציר המודיעיני, הציר המדיני – חבר הכנסת ברכה, גם את זה ניסו, ומפעילים.

יעקב אדרי: אתה יודע שמצרים ניסתה לתווך - - -

ג'מאל זחאלקה: - - - המדיני - - -

יעקב אדרי: חבר הכנסת טיבי, אתה הרי יודע, ואפילו שוחחנו על זה – קיווינו שהמצרים ייכנסו.

יעקב אדרי: אתה יודע מה המצרים אומרים?

יעקב אדרי: אין עם מי לדבר שם, אין עם מי לדבר.

קריאה: הם לא אמרו את זה.

קריאה: זה לא נכון.

יעקב אדרי: אין עם מי לדבר.

יעקב אדרי: אמרו גם אמרו.

יעקב אדרי: אני מציע שתשמע אותם טוב.

יעקב אדרי: אתה לא רוצה לשמוע, אתה שומע באופן חד-סטרי רק את מה שאתה רוצה לשמוע.

קריאה: - - -

יעקב אדרי: כן, מאוד מעניין.

דב חנין: אדוני השר, למה - - -

מגלי והבה: חבר הכנסת חנין, היום יש לך מרץ לדבר, להפריע.

מגלי והבה: תן לשר לדבר.

דב חנין: - - -

טלב אלסאנע: - - -

מוחמד ברכה: - - -

יעקב אדרי: חבר הכנסת טלב אלסאנע, המצרים ניסו לתווך ולא מצאו עם מי לדבר.

יעקב אדרי: יש שם כל כך הרבה כנופיות, שאין עם מי לדבר.

יעקב אדרי: אין דין ואין דיין, ואין יד מכוונת.

דב חנין: שאלה - - -

מגלי והבה: אם הוא יסכים.

מגלי והבה: אתה לא בדיון.

דב חנין: אדוני השר, שאלה אחת.

מגלי והבה: רגע, סליחה, זה דיון?

דב חנין: שאלה אחת.

מגלי והבה: נשאל אותו אם הוא מסכים לענות לך.

מגלי והבה: אתה מסכים לענות על שאלתו?

יעקב אדרי: הוא יכול לשאול מה שהוא רוצה.

יעקב אדרי: אני לא הפרעתי לאף אחד.

מגלי והבה: בבקשה.

דב חנין: מדוע לשיטתך צה"ל פגע בתחנת החשמל של עזה?

דב חנין: האם כדי שהחייל יהיה בחושך?

מגלי והבה: חבר הכנסת חנין, תודה.

יעקב אדרי: אני לא מבין, אתם – זה מאוד מעניין.

יעקב אדרי: חבר הכנסת דב חנין, את זה שמעתי, אבל אתם לא מדברים על הסיבה העיקרית לכל המצב הזה, והיא שכל הזמן יורים "קסאמים".

קריאות: - - -

יעקב אדרי: מאוד מעניין, אתם מדברים על תחנת החשמל כאילו זאת הבעיה היחידה.

מגלי והבה: סליחה שנייה, השר.

מגלי והבה: חבר הכנסת חנין, ביקשת לשאול שאלה – קיבלת תשובה.

יעקב אדרי: חבר הכנסת דב חנין, אני מציע שתחשוב על הנסיבות שהביאו למצב הזה – נכנסו, חפרו מנהרה ונכנסו לגבולות 1967 – שוב, לשיטתכם – חטפו חייל והרגו חיילים.

טלב אלסאנע: מה זה קשור?

מגלי והבה: חבר הכנסת טלב אלסאנע, תהיה לך הזדמנות לדבר כאן.

יעקב אדרי: אני מציע לא להתעלם מעובדות ולא לדבר רק על מה שקרה לאחר מכן.

יעקב אדרי: תשאלו את עצמכם מה הביא לצעדים הקשים האלה, למצב שהוא קשה לכולם.

יעקב אדרי: במסגרת מבצע - - -

אריה אלדד: - - - לשאול שאלה.

אריה אלדד: אתה יכול - - - 85% או לפוצץ 15% - - - למה לא לסגור - - -

מוחמד ברכה: - - -

יעקב אדרי: אני לא הפרעתי לך, חבר הכנסת ברכה.

מגלי והבה: חבר הכנסת ברכה.

מוחמד ברכה: ברשות היושב-ראש - - -

מגלי והבה: תן לו לסיים, ואני אתן לך.

מוחמד ברכה: חשוב מהי העמדה של ממשלת ישראל בעניין הזה.

מוחמד ברכה: השאלה היא כזאת, אדוני השר, ברשות היושב-ראש: הנשיא מובארק צוטט בעיתון "אל-אהראם" כמי שאומר – באמת, זה חשוב, זה חשוב – שממשלת ישראל לא רצתה לשאת ולתת על שחרור אסירים פלסטינים תמורת שחרור החייל.

מוחמד ברכה: אחר כך יצאה הודעה רשמית מממשלת ישראל שאין – האם הנשיא מובארק המציא דברים על ממשלת ישראל, או שממשלת ישראל מזלזלת במאמצי הנשיא?

מגלי והבה: חבר הכנסת ברכה, שמענו את השאלה.

יעקב אדרי: חבר הכנסת ברכה, קודם כול מאוד מעניין איפה אתה שומע את הדברים – או שיש לך באמת איזה - - -

מוחמד ברכה: פה, בישראל.

מגלי והבה: חבר הכנסת ברכה, שאלת, תן לשר לענות לך.

יעקב אדרי: יש לך תדר מיוחד?

יעקב אדרי: אולי יש לך קשר ישיר לנשיא מובארק, חבר הכנסת ברכה?

יעקב אדרי: חבר הכנסת זחאלקה, אולי תתקן אותו.

יעקב אדרי: אני רוצה לומר לך מה ששמעתי, לפחות אני שמעתי באוזני.

מוחמד ברכה: זה פורסם ב-Ynet.

מגלי והבה: חבר הכנסת ברכה, אני מבקש.

מגלי והבה: אתה לא מנהל כרגע משא-ומתן עם השר.

מגלי והבה: שמענו את השאלה שלך.

יעקב אדרי: אני שמעתי את המצרים אומרים במלים פשוטות - - -

מוחמד ברכה: אחר כך הוא אומר לי שאני ממציא דברים.

מגלי והבה: תן לו, הוא יענה מה שהוא חושב.

מוחמד ברכה: ישראל לא קיבלה את תנאי "חמאס" לשחרור החייל החטוף.

יעקב אדרי: חבר הכנסת ברכה, כולנו שמענו את מה שהמצרים אמרו.

יעקב אדרי: הם הודיעו באופן ברור שאין עם מי לדבר ברשות הפלסטינית - -

טלב אלסאנע: - - -

יעקב אדרי: - - אין יד ימין ואין יד שמאל.

יעקב אדרי: בקיצור, אין עם מי לדבר.

יעקב אדרי: במסגרת מבצע "גשמי קיץ" נוקט צה"ל מאמצים עילאיים להימנע מפגיעה באוכלוסייה אזרחית, ולשמחתנו אף אזרח לא נפגע.

יעקב אדרי: אני מקווה שגם בהמשך יהיה כך.

יעקב אדרי: מובן שארגוני הטרור מנצלים את זה ניצול ציני וממשיכים לירות "קסאמים" מריכוזים אזרחיים.

יעקב אדרי: הם עושים את זה כל הזמן; אצלם האזרח זול, אין ערך לחיי אדם, והם יורים מבתים, יורים מרחובות, יורים מבלוקים, יורים גם ממוסדות ציבור, חבר הכנסת טיבי.

אחמד טיבי: אדוני השר - - -

יעקב אדרי: חבר הכנסת טיבי, לא הפרעתי לאף אחד, נתתי לכם את כל האפשרויות לדבר.

מגלי והבה: חבר הכנסת טיבי, תן לו לסיים את דבריו.

מגלי והבה: היו לך עשר דקות לדבר.

אחמד טיבי: אני רוצה לשאול שאלה חצי אינפורמטיבית, ברשות היושב-ראש והשר.

אחמד טיבי: הבוקר, בתשובה על השאלה: האם אתה מאמין לפלסטינים שהם מסוגלים להפציץ תחנות חשמל במקומות רגישים?

אחמד טיבי: אמר שר התשתיות בן-אליעזר: הם לא נורמלים, הם מסוגלים לפגוע בתחנות חשמל.

יעקב אדרי: מאוד מעניין: מה שמעניין אתכם הוא תחנת החשמל.

יעקב אדרי: לא מעניינות אתכם כל הפגיעות של ה"קסאמים" - - -

רוחמה אברהם-בלילא: אדוני היושב-ראש - - - או שהוא משיב על כל ההצעות גם יחד?

יעקב אדרי: חבר הכנסת טיבי, אני שמח שאתה דואג לתחנות החשמל.

יעקב אדרי: אני דואג לאזרחים שסבלו יום-יום בשדרות, ועד היום הם סובלים מה"קסאמים" ומהטרור הפלסטיני.

יעקב אדרי: הייתי רוצה לשמוע אתכם גם בעניין הזה, אבל עד עכשיו לא שמעתי.

יעקב אדרי: כפועל יוצא מכך, ועל-פי החלטת הדרג המדיני, אפשרנו גם את פתיחת מעבר קרני להעברת אספקה חיונית לאוכלוסייה הפלסטינית, גם אתמול וגם היום.

יעקב אדרי: צה"ל ימשיך לפעול על-פי אמות המידה המוסריות הגבוהות ביותר, כפי שעשה מאז ומתמיד, ובמקביל אנו נחושים לפעול נגד כל הגורמים, נגד כל ארגוני הטרור.

יעקב אדרי: לא נרפה עד שנביא את החייל הביתה, ואם לא – ישלמו ביוקר.

יעקב אדרי: אמר את זה ראש הממשלה, אמרה את זה הממשלה: הם יצטרכו לתת דין-וחשבון על כל פגיעה בחייל הישראלי.

יעקב אדרי: תודה רבה.

מגלי והבה: תודה לשר.

מגלי והבה: אנחנו ממשיכים בדיון.

מגלי והבה: הדיון בשלושת הנושאים יהיה משולב.

מגלי והבה: לכל סיעה שלוש דקות.

מגלי והבה: אני מזמין את ראשון הדוברים, חבר הכנסת סילבן שלום.

מגלי והבה: בבקשה.

מגלי והבה: אחריו - חברת הכנסת מרינה סולודקין.

סילבן שלום: אדוני היושב-ראש, חברי הכנסת, ביום ראשון שעבר אירע אירוע חמור, מחבלים טרוריסטים פעלו נגד חיילי צה"ל, הרגו שני חיילים וחטפו חייל אחד.

סילבן שלום: מאז אנחנו שומעים השכם והערב כאילו חאלד משעל נתן את ההוראה ואסמאעיל הנייה לא ידע על כך דבר וחצי דבר.

סילבן שלום: חזרנו לימים ההם, כאילו יש הבחנה בין זרוע מדינית ובין זרוע צבאית.

סילבן שלום: כמו שיאסין היה אותו יאסין, כמו שרנתיסי היה אותו רנתיסי, כך הנייה הוא אותו הנייה.

סילבן שלום: לקח לנו שנים לשכנע את העולם שאין זרוע צבאית וזרוע מדינית – שה"חמאס" הוא אחד.

סילבן שלום: ב-2004 הצלחנו להכליל את ה"חמאס" ברשימת ארגוני הטרור באיחוד האירופי, ולאחר מכן ביפן, באוסטרליה, בקנדה ובארצות-הברית.

סילבן שלום: עכשיו כוחות הביטחון – כולם – עושים כל מאמץ לשחרר את החייל החטוף.

סילבן שלום: בזמן הזה אנחנו, בהיותנו אופוזיציה אחראית, נותנים גיבוי לממשלה כדי להחזיר את החייל החטוף הביתה וכדי להפסיק את ירי ה"קסאמים" לעבר שדרות.

סילבן שלום: הפעולה שצה"ל עושה היום נעשית מאוחר מדי.

סילבן שלום: שדרות סבלה חודשים ארוכים מירי "קסאמים" מתמשך.

סילבן שלום: בהיותי שר החוץ, אדוני היושב-ראש, הסתובבתי לפני ההתנתקות בכל בירות העולם והודעתי, בשם ראש הממשלה שרון, שאם לאחר ההתנתקות יהיה ירי של טיל אחד, נגיב בחומרה רבה ובכל האמצעים העומדים לרשותנו.

סילבן שלום: לצערי הרב, כאשר החל הזרזיף לא הגבנו, כי על טיל אחד תגיב בפעולה צבאית קרקעית?

סילבן שלום: לכן הם אזרו אומץ ועשו את הפעולה שהביאה לחטיפת החייל.

סילבן שלום: האולטימטום שניתן היום – אם הוא נכון או מדומה – צריך להביא אותנו להתגייסות כללית ולאמירה שאם תיפול שערה אחת משערות ראשו של החייל גלעד שליט, אף אחד מראשי ה"חמאס" לא יהיה חסין – חאלד משעל, אסמאעיל הנייה או מחמוד א-זהאר.

סילבן שלום: הנייה וא-זהאר כבר היו בין יעדי הסיכול של צה"ל.

סילבן שלום: א-זהאר עצמו היה פעם יעד לסיכול וניצל בנס, כי היה בחצר ביתו ולא בבית עצמו.

סילבן שלום: היום צריך לדעת שהחייל נמצא בידיהם והאחריות היא עליהם.

סילבן שלום: אני אומר לממשלה: תעשו את מה שנדרש כדי להחזיר את החייל הביתה וכדי להפסיק את ירי ה"קסאמים".

סילבן שלום: אם תעשו זאת – תמצאו אותנו אופוזיציה אחראית שנותנת לכם את כל הגיבוי.

סילבן שלום: אם לא תעשו, אם תהססו, תגמגמו – נדע גם להיות אופוזיציה ביקורתית ונשמיע את הביקורת שלנו בקול בהיר, צלול וחד.

סילבן שלום: לכן, אדוני היושב-ראש, כולנו צריכים להתגייס היום ולהדוף את הצעות האי-אמון האלה, שאין להן מקום והן לא בזמן.

סילבן שלום: הליכוד החליט היום להסיר את הצעת האי-אמון, כי היום הזה אנחנו עם אחד.

סילבן שלום: כולנו מגויסים להחזרת החייל הביתה, כולנו מגויסים כדי להחזיר את השקט למדינת ישראל.

סילבן שלום: הירי על שדרות הוא דבר שאף מדינה בעולם לא היתה סובלת כמותו.

סילבן שלום: הניסיון לטווח את ביתו של שר הביטחון הוא לא פגיעה בעמיר פרץ באופן פרטי, אלא פגיעה בריבונות שלנו.

סילבן שלום: לכן, היום כולנו נצביע נגד הצעות האי-אמון בממשלה.

סילבן שלום: תודה.

מגלי והבה: תודה לחבר הכנסת סילבן שלום.

מגלי והבה: אני מזמין את חברת הכנסת מרינה סולודקין.

מגלי והבה: אחריה - חבר הכנסת גאלב מג'אדלה.

מרינה סולודקין: אדוני היושב-ראש, כנסת נכבדה, אני לא מבינה, וגם לא רוצה להבין, את סיעות הבית שהגישו הבוקר ארבע הצעות אי-אמון.

מרינה סולודקין: טוב מאוד שהסיעות הלאומיות הורידו את הצעות האי-אמון שלהן.

מרינה סולודקין: נדהמתי מאוד שחברי חברי הכנסת הערבים, בתקופה כל כך רגישה ועדינה, קוראים להביע אי-אמון בכנסת.

מרינה סולודקין: אני חושבת שהמקום שלכם הוא ברשות הפלסטינית – לפנות לרשויות, לדבר, לדאוג, להציג את הבעיה של ירי ה"קסאמים" על שדרות, את עניינו של החייל החטוף.

מרינה סולודקין: אני רואה אתכם כגשר בינינו, העם היהודי, ובין העם הפלסטיני.

מרינה סולודקין: הצעות אי-אמון הן דבר מאוד מוזר.

מרינה סולודקין: זה דומה לדבר אחר לגמרי: בעירק חטפו חמישה דיפלומטים רוסים וחתכו את ראשיהם.

מרינה סולודקין: אנחנו ודאי מביעים את תנחומינו לעם הרוסי, אבל קרה דבר מוזר מאוד – ראיתי אתמול בטלוויזיה שהדומא של רוסיה קיבל החלטה לגנות.

מרינה סולודקין: את מי?

מרינה סולודקין: את ארצות-הברית.

מרינה סולודקין: אני חושבת שעם הצעות האי-אמון שלכם גם אתם במסלול הזה.

מרינה סולודקין: אני רוצה לדבר באופן כללי על הצעות האי-אמון שמוגשות בכל שבוע.

מרינה סולודקין: חבל על הזמן של הכנסת ושל כל חברי הכנסת שנאלצים לבזבז זמן יקר על דיון עקר וחסר משמעות בהצעות האי-אמון.

מרינה סולודקין: היה אפשר להשקיע את הזמן הזה בעבודת חקיקה אמיתית, בדיונים בנושאים בוערים בוועדות ובמליאת הכנסת.

מרינה סולודקין: במקום זה בכל יום שני אנחנו, חברי הכנסת, נאלצים לזרוק לעזאזל שלוש שעות יקרות מפז על דיון בהצעות אי-אמון.

מרינה סולודקין: הרי ברור מראש שלאופוזיציה אין הרוב הדרוש להפלת הממשלה, של 61 קולות.

מרינה סולודקין: אני חושבת ששתי ועדות הכנסת, ועדת החוקה, חוק ומשפט וועדת הכנסת, חייבות לשים קץ לחגיגה הבלתי-נגמרת הזאת של טירוף ושל טיפשות.

מרינה סולודקין: ריבוי הצעות האי-אמון שנגמר בכלום מוביל לזילות הדמוקרטיה הישראלית.

מרינה סולודקין: למען הדמוקרטיה צריכים להגביל בחוק את מספר הצעות האי-אמון שרשאיות להגיש כל אחת מסיעות האופוזיציה: הצעת אי-אמון אחת לשנה קלנדרית.

מרינה סולודקין: מלבד זאת, חברי כנסת מהאופוזיציה יכולים להגיש הצעות חוק לפיזור הכנסת, אם הם רוצים.

מרינה סולודקין: מעל במה זו אני מאחלת לממשלה שלנו תבונה ואומץ, הדרושים כדי להתמודד עם מצב לא פשוט.

מרינה סולודקין: כולנו צריכים להיות מאוחדים בתמיכתנו בצה"ל ובכוחות הביטחון ולחזק את ידי הממשלה במאבק נגד הטרור האסלאמי הקיצוני.

מרינה סולודקין: תודה.

מגלי והבה: תודה לחברת הכנסת סולודקין.

מגלי והבה: אני מזמין את חבר הכנסת גאלב מג'אדלה, ואחריו - חבר הכנסת שלמה בניזרי.

מגלי והבה: אחריו - חבר הכנסת אלכס מילר.

מגלי והבה: בבקשה, שלוש דקות.

גאלב מג'אדלה: אדוני היושב-ראש, אני רואה שהשר יצא להפסקה.

גאלב מג'אדלה: מכובדי חברי הכנסת, אין ספק שלי מאוד קשה לעמוד היום ולקבל את רשות הדיבור בשם סיעתי.

גאלב מג'אדלה: אני עשיתי את זה כשהיו הצעות אי-אמון נוספות, עוד לפני שהורידו אותן.

גאלב מג'אדלה: אבל דווקא אני יכול לומר שההתלהמות והקיצוניות וההפצצות והחטיפות וההרג של אזרחים תמימים לא יביאו לנו שום תועלת.

גאלב מג'אדלה: אנחנו לא מתכוונים להפסיק להיות שני עמים החיים זה בצדו של זה.

גאלב מג'אדלה: אנחנו לא מתכוונים להחליף את דרך הדיאלוג בדרך של אלימות ושל כוחניות.

גאלב מג'אדלה: הדרך הזאת חלפה מן העולם.

גאלב מג'אדלה: נשארנו בזירה הזאת, לצערנו, ועדיין לא השכלנו להבין שאין דרך אחרת מלבד השלום.

גאלב מג'אדלה: אין דרך אחרת מלבד חיים משותפים.

גאלב מג'אדלה: אין דרך אחרת מלבד חיים אלה בצד אלה.

רוחמה אברהם-בלילא: יישר כוח.

גאלב מג'אדלה: זה מה שנדרש היום כדי לשחרר את החייל גלעד.

גאלב מג'אדלה: זה מה שנדרש כדי שבעזה יחזור להיות שקט.

גאלב מג'אדלה: אדוני היושב-ראש, האם לא היה יותר כדאי להוריד את השאלטר מאשר להפציץ את תחנת החשמל?

גאלב מג'אדלה: האם לא היה כדאי שבמקום להשתמש בהצהרות מהרגע הראשון, נפעיל את השפיות, את השכל ואת היושר כדי לחזור למסלול הדיאלוג?

גאלב מג'אדלה: אין לפלסטינים מדינה אחרת.

גאלב מג'אדלה: אין לישראלים מדינה אחרת.

גאלב מג'אדלה: בסופו של דבר, בסופו של יום, נחזור שוב למצב שקדם לרגע זה, אז למה אנחנו מחכים?

גאלב מג'אדלה: לצערי הרב, זה מזכיר לי את ילדותי בשכונה, כשהיינו רבים, שני ילדים או שני אחים, מי התחיל קודם.

גאלב מג'אדלה: מה זה משנה?

גאלב מג'אדלה: התוצאה היא חיי אדם.

גאלב מג'אדלה: אין תחליף להידברות, כדי לשמור על קדושת חיי האדם.

גאלב מג'אדלה: נכון, חבר הכנסת אזולאי, שכבוד הרב עובדיה יוסף אמר שקדושת האדם עולה על קדושת האדמה בעקבות חזרתו מביקור חשוב מאוד במצרים?

גאלב מג'אדלה: אז למה אנחנו מחכים?

שלמה בניזרי: זה דו-צדדי - - -

גאלב מג'אדלה: אני רוצה לברך מעל במה זאת את הנשיא מובארק.

נסים זאב: הבעיה שה"חמאס" לא קיבל את הפסק הזה.

גאלב מג'אדלה: הוא לא קיבל?

גאלב מג'אדלה: אז אנחנו מצוּוים לשכנע כל מי שלא מקבל את הדבר הגדול הזה, שמאחוריו חוכמה ושפיות.

גאלב מג'אדלה: מעל במה זו אני רוצה לברך את הנשיא מובארק, שלקח על עצמו יוזמה חשובה מאוד כדי להחזיר אותנו למסלול השפיות והדיאלוג.

גאלב מג'אדלה: אני מקווה שממשלת ישראל תתעשת ותאמץ את השפיות.

גאלב מג'אדלה: ויתור הוא עוצמה, לא תמיד חולשה, אדוני היושב-ראש.

גאלב מג'אדלה: תודה רבה.

מגלי והבה: תודה לחבר הכנסת מג'אדלה.

מגלי והבה: אני מזמין את חבר הכנסת שלמה בניזרי.

מגלי והבה: אחריו – חבר הכנסת אלכס מילר.

מגלי והבה: אם הוא לא יהיה - חבר הכנסת בנימין אלון.

מגלי והבה: בבקשה, שלוש דקות.

שלמה בניזרי: אדוני היושב-ראש, רבותי חברי הכנסת, אכן, הרב עובדיה יוסף אמר שקדושת האדם קודמת לקדושת האדמה, ואנחנו עדיין ממשיכים לאמץ את זה, בתנאי שזה לא יהיה חד-צדדי.

שלמה בניזרי: לפי מה שאנחנו רואים, לפי הססמאות שאנחנו שומעים ולפי הכאב שאנחנו חשים כשהם חובטים בנו, אצלם מדובר בקדושת המוות, קדושת הדם.

שלמה בניזרי: אני עוד לא שמעתי יהודי מתאבד ומתפוצץ כדי לפוצץ אנשים, ולאחר מכן מקבל תואר של שהיד במקום שד.

שלמה בניזרי: הוא נהיה פתאום קדוש אצלם ומחכות לו 70 בתולות.

שלמה בניזרי: גם כן מתן שכרה בצדה - שמעתי שהיה עדכון עכשיו וזה עלה ל-74.

שלמה בניזרי: כלומר, אתה לא מבין, הם מדברים על קדושת האדם.

שלמה בניזרי: נכון, חבר הכנסת מג'אדלה, אנחנו מוכנים.

שלמה בניזרי: והאבסורד הכי גדול, איפה נעשה הפיגוע האחרון?

שלמה בניזרי: במקום שכיבדנו את הערך הזה של קדושת האדם מול קדושת האדמה, ומה התודה-רבה שקיבלנו מהעם הפלסטיני?

שלמה בניזרי: קיבלנו פיגוע בתוך שטחי מדינת ישראל, לאחר שפינינו עד הסנטימטר האחרון.

שלמה בניזרי: הרוג, פצועים, חטוף, משפחה סובלת ומתוסכלת.

שלמה בניזרי: בשבוע שעבר עוד בחור תמים שהסתובב ברחובות ישראל נחטף ונרצח.

שלמה בניזרי: אלה התוצאות.

שלמה בניזרי: זה התסכול הכי גדול.

שלמה בניזרי: אתה שומע את ראש הממשלה, שאני אומנם בקואליציה שלו, מדבר על התנתקות, התכנסות.

שלמה בניזרי: ביהדות אומרים, שאדם שיש לו חולי, סגולה לריפויו היא שינוי השם.

שלמה בניזרי: אז ראש הממשלה החליט לשנות את השם מהתנתקות להתכנסות, כי הוא מבין את החולי של ההתנתקות.

שלמה בניזרי: אני שומע קצת בוועדת חוץ וביטחון גורמים רציניים מהשב"כ וגורמים אחרים.

שלמה בניזרי: הם אומרים שחלק גדול מהתוצאה של פיגוע מהסוג הזה נובע מכך שאנחנו לא שולטים בשטח ולא שולטים בעזה.

שלמה בניזרי: לא שאנחנו מתגעגעים, אבל בואו נהיה חכמים לפחות לגבי העתיד.

שלמה בניזרי: תראו מה קרה לנו.

שלמה בניזרי: חבר הכנסת אחמד טיבי ואחרים שאלו, מה יצא לנו מהפצצת תחנת חשמל באותם מקומות.

שלמה בניזרי: אדוני חבר הכנסת מג'אדלה, מה לעשות, עדיין אי-אפשר להוריד את השאלטר.

שלמה בניזרי: אבל תאמינו לי שלהפציץ זה חסד שראינו ביהדות.

שלמה בניזרי: כאשר חרב בית-המקדש, בא אסף בנו של קורח, ומה הוא אמר?

שלמה בניזרי: "מזמור לאסף - באו גוים בנחלתך, טמאו את היכל קדשך, שמו את ירושלם לעיים".

שלמה בניזרי: באמת חז"ל שואלים: מזמור לאסף?

שלמה בניזרי: קינה לאסף.

שלמה בניזרי: אלא אומרים חז"ל, שהקדוש-ברוך-הוא עשה חסד והוציא את כעסו וחמתו על עצים ועל אבנים.

שלמה בניזרי: אדוני חבר הכנסת טיבי ואחרים, תגידו תודה שבמקרה הזה צה"ל והממשל שלנו, שלא תמיד מאמץ את תורת ישראל - הפעם הם נהגו בדרכי הקדוש-ברוך-הוא והוציאו את חמתם רק על עצים ועל אבנים, ולא למדו מהאמריקנים ומהרוסים.

שלמה בניזרי: כאשר פוגעים ברוסים, הם יודעים למחוק את צ'צ'ניה.

שלמה בניזרי: כאשר פוגעים באמריקנים, הם יודעים למחוק את אפגניסטן ואת עירק ואת כל שאר המקומות.

שלמה בניזרי: פה אנחנו נוהגים בחסד.

שלמה בניזרי: לחברי הכנסת הערבים שישבו פה ודיברו נגד מדינת ישראל, נגד הערכים של צה"ל, נגד "אותה התאכזרות", אני אומר: תגידו תודה, תגידו חסדי השם שיש לנו ממשלה שהיא רחמנית, ולא שאני ממליץ על הפעולות שהממשלה הזאת עשתה.

שלמה בניזרי: כל המרחם על אכזרים, סופו להתאכזר לרחמנים.

שלמה בניזרי: אנחנו מרחמים על רוצחים, אנחנו באים לקראתם, לא נוקטים את הפעולות שהיינו צריכים לנקוט, כאשר עיר ואם במדינת ישראל מופצצת ללא הרף, ורק בסופו של דבר, בדיעבד, בלחץ, כשאין ברירה, אחרי שאיבדנו את אפקט ההרתעה, ממשלת ישראל מתחילה להגיב, למרחבים פתוחים בינתיים; חבל רק על הכסף הזה.

שלמה בניזרי: לכן, אדוני השר, או מי שאמור לקשר עם הממשלה, הממשלה צריכה לנקוט צעדים הרבה יותר חמורים נגד אותם טרוריסטים נפשעים.

שלמה בניזרי: תודה.

יצחק אהרונוביץ': תודה לחבר הכנסת שלמה בניזרי.

יצחק אהרונוביץ': חבר הכנסת אלכס מילר, בבקשה.

אלכס מילר: אדוני היושב-ראש, כנסת נכבדה, אנחנו, מפלגת ישראל ביתנו, הסרנו את הצעת האי-אמון שלנו מפני שמדינת ישראל עומדת היום במצב שבו לדעתנו כולנו צריכים לחזק אותה, לחזק את המשפחות ולחזק את האזרחים שלנו.

אלכס מילר: אני לא רוצה לבזבז את זמנם של חברי הכנסת, אז אדבר בקצרה.

אלכס מילר: אני רוצה להעביר מסר, והמסר הוא לכל מי שנוגע בטרור, לכל מי שמתעסק בטרור ולכל מי שמחזק את הטרור.

אלכס מילר: כמו שאמר נבסקי במאה ה-13: מי שיבוא עלינו עם החרב, מהחרב הזאת הוא יושמד.

אלכס מילר: לאותם חברי כנסת שמפריע להם שעצרנו את הפרלמנטרים מהרשות הפלסטינית, אני מאמין שהם יוכלו להחליף אותם שם.

אלכס מילר: הם בוודאי יתקבלו בברכה.

אלכס מילר: אני רוצה לחזק את משפחת שליט ולהביע את תנחומי להורים שילדיהם נהרגו לאחרונה.

אלכס מילר: תודה.

יצחק אהרונוביץ': תודה לחבר הכנסת מילר.

יצחק אהרונוביץ': חבר הכנסת בני אלון, בבקשה.

בנימין אלון: אדוני היושב-ראש, כנסת נכבדה, אינני מצליח להבין.

בנימין אלון: כמה שנים שאני כאן ועדיין קשה לקלוט את הפטריוטיזם הפלסטיני של חברי הכנסת, שהם פטריוטים פלסטינים, כהגדרתם, ומפריע להם, גם במצב קשה כזה, כשעם ישראל מורט את עצביו מדקה לדקה, שצה"ל זז קצת.

בנימין אלון: לצערי, צריך היה לעשות את זה מייד ולא היה צריך לקרוא לזה "שליט דרומי".

בנימין אלון: זה לא היה צריך להיחשב פעולת חילוץ, זה היה צריך להיות פשוט תגובה של מדינה נורמלית, שהריבונות שלה מופרת ב"קסאמים" תלולי-מסלול, שעושים חוכא ואטלולא מהגדר הווירטואלית, וממחתרת שחותרים מתחת לגדר על-ידי פעולה צבאית מובהקת של אותם "חמאסניקים", שזכו באופן דמוקרטי בשלטון, בישות העוינת ששכנה לנו.

בנימין אלון: אז אם אותם חברי כנסת רוצים לחזור לימים העליזים של אוסלו, כשאחמד טיבי במזנון הכנסת, עם פלאפון, סוגר עסקאות ועוזר לאנשים למצוא את הרכב הגנוב ומצלצל לג'יבריל רג'וב – אם הם חושבים שהם חברי הכנסת של מדינה שזה אופיה, שזה יהיה מין שטיבל כזה, ללא ריבונות, ללא עצמאות, ללא דבר, אז אני מקווה שמדינת ישראל כולה והמפלגות היהודיות הציוניות כולן יתאחדו כבר סוף-סוף ויחליטו שהן רוצות, אחרי 58 שנים, שתהיה פה עצמאות ותהיה פה ריבונות ויהיה פה כבוד עצמי מינימלי.

בנימין אלון: עיירה שלמה לא יכולה לישון בלילה, כי מפירים את הריבונות שלנו לילה אחרי לילה, יום אחרי יום, ואנחנו ממתינים, מחכים.

בנימין אלון: אנחנו גיבורים גדולים.

בנימין אלון: האיפוק הוא כוח.

בנימין אלון: ססמאות.

בנימין אלון: השקט הוא רפש, וזה שקט של רפש ולא שקט של גבורה.

בנימין אלון: ואז מגיעה פעולה, שהיא תוצאה ישירה מהגירוש של היהודים ומעקירה שלנו מהמקומות האלה.

בנימין אלון: עשרות משאיות עמוסות חול יוצאות מבית.

בנימין אלון: מדפנים ב-15 מטר עומק תעלה באורך של קילומטר, ואיש אינו רואה ואיש אינו יודע ואיש אינו שומע, עד שמפתיעים אותנו – היכן?

בנימין אלון: בשטח הריבוני של גבולות 1948.

בנימין אלון: ועל זה באים ומוחים חברי הכנסת שאנחנו כמדינה ריבונית כועסים, ולא מוכנים, מתנצלים.

בנימין אלון: חבר הכנסת ברכה עולה ואומר: מה שכתוב פה בנוסח, "מחבלים", זה לא הנוסח שלי.

בנימין אלון: הוא לא מסכים לקרוא להם "מחבלים".

בנימין אלון: בסדר, יש משהו בדבריו.

בנימין אלון: לא מדובר פה בפעולת טרור ספוראדית, מדובר פה במדינת טרור, בישות של טרור, ששוכנת לגבולנו.

בנימין אלון: ואם אנחנו לא יודעים מהי ריבונות ואם אנחנו לא יודעים מהי עצמאות, בל נתפלא שאנחנו מוצאים את עצמנו עכשיו לא עם חייל חטוף, אלא עם מדינה חטופה; לא עם משפחה שהיא בת-ערובה, עם מדינה שהיא בת-ערובה.

בנימין אלון: והם, חברי הכנסת שלנו, הפטריוטים הפלסטינים, רוצים שנתבזה יותר ויותר ויותר, והכול עם רוממות השלום בגרונם.

בנימין אלון: מי מאמין למלה הזאת, שלום, כשהיא יוצאת מכוונות שקופות שכאלו, שבסופו של דבר מטרתן היא אחת – שמדינת ישראל תחדל להתקיים כמדינה יהודית, ריבונית ועצמאית?

בנימין אלון: אני, יחד עם כל בית ישראל, מתפלל שאנחנו כולנו, כמדינה, נפסיק להיות בני-ערובה ונחזור למה שהתחלנו לפני 58 שנים.

יצחק אהרונוביץ': תודה לחבר הכנסת בני אלון.

יצחק אהרונוביץ': חבר הכנסת משה שרוני, בבקשה.

יצחק אהרונוביץ': אחריו – חבר הכנסת עבאס זכור.

משה שרוני: אדוני היושב-ראש, מכובדי שר הבריאות, חברי הכנסת, שלוש מפלגות מגישות הצעות, ואם לא לצחוק, מה להגיד?

משה שרוני: רע"ם-תע"ל – כניסת כוחות צה"ל לרצועת-עזה.

משה שרוני: חד"ש – כניסת צה"ל לרצועת-עזה.

משה שרוני: בל"ד – פלישה.

משה שרוני: אוהו, פלישת נורמנדיה.

משה שרוני: יופי, ניסוחים יוצאים מן הכלל.

משה שרוני: צריך למחוק את "עזה" ולכתוב: עיר המרצחים, עיר הטרוריסטים, עיר שבה טרור נותן לעם הפלסטיני לסבול.

משה שרוני: באים כאן לכנסת ואומרים: מה קורה?

משה שרוני: מה קרה?

משה שרוני: אני חושב שנציגי המיעוטים בישראל, חברי הכנסת, צריכים לדאוג לאלה שהצביעו בעבורם.

משה שרוני: אם הם כל כך דואגים לפלסטינים ורוצים להצטרף לטרור, יש להם דרך אחת, ללכת לעזה ולרמאללה.

משה שרוני: מקומם לא כאן.

משה שרוני: בושה שבכנסת ישראל צריך להביא את הנושא הזה לדיון ולהחזיק חברי כנסת.

משה שרוני: הנושא משעמם.

משה שרוני: איפה הייתם כשרצחו ילד בן 18 וחצי ברמאללה?

משה שרוני: פתחתם את הפה?

משה שרוני: שתקתם.

משה שרוני: איפה הייתם כשיורים "קסאמים" יום-יום בשדרות?

משה שרוני: מעניין אתכם כשלג דאשתקד.

משה שרוני: מי אתם?

משה שרוני: אתם משתפי פעולה עם הטרור.

משה שרוני: אתם מעודדים את הטרוריסטים.

משה שרוני: מקומכם לא כאן.

משה שרוני: לכו לשם.

משה שרוני: תודה.

רוחמה אברהם-בלילא: יישר כוח.

יצחק אהרונוביץ': תודה לחבר הכנסת משה שרוני.

יצחק אהרונוביץ': חבר הכנסת עבאס זכור, בבקשה.

עבאס זכור: כבוד היושב-ראש, חברי הכנסת, אני קורא קודם כול לעם הפלסטיני – אני אקרא בערבית, אולי ישמעו אותי: (נושא דברים בשפה הערבית; להלן תרגומם לעברית: אני קורא לעם הפלסטיני ולמנהיגיו - - - )

משה שרוני: דבר עברית.

גלעד ארדן: פה ישראל - - -

עבאס זכור: (נושא דברים בשפה הערבית; להלן תרגומם לעברית: - - - ולמנהיגיו לשחרר את החייל הישראלי.

עבאס זכור: ) אם תדע מה אמרתי בערבית – אבל אתה כל כך קיצוני, מה להגיד לך?

משה שרוני: דבר עברית כאן.

עבאס זכור: אני יכול לדבר גם ערבית.

רוחמה אברהם-בלילא: תן לנו תרגום, שנדע מה אתה אומר.

יוסי ביילין: - - -

משה שרוני: - - -

יוסי ביילין: - - -

עבאס זכור: אני קורא לעם הפלסטיני שישחרר את החייל.

יצחק אהרונוביץ': רבותי, חבר הכנסת שרוני, חבר הכנסת ביילין - - -

עבאס זכור: בגיל שלך – אתה מפלגת גיל – אתה צריך להיות דוגמה לשלום, איך לדבר, איך להתנהג.

עבאס זכור: מספיק.

עבאס זכור: אני קורא לעם הפלסטיני, לכל האחראים בעם הפלסטיני, לשחרר את החייל.

עבאס זכור: אני קורא את זה בערבית, ואפילו אם זה לא היה זה, מותר לי לדבר גם ערבית, אבל מה לעשות אם יש כל כך קיצונים.

עבאס זכור: אני רוצה ומעוניין לדבר היום בשם העם, בשם התושב הישראלי, שאמר את המלה שלו בסקר של מינה צמח שפורסם ביום שישי האחרון ב"ידיעות אחרונות".

עבאס זכור: 69%-53% מבקשים לנהל משא-ומתן לשחרור החייל וכן לשחרר אסירים פלסטינים.

עבאס זכור: העם הישראלי אמר את זה – לפי הסקר.

עבאס זכור: רק 43%-20% קוראים לצאת למלחמה ולא לשחרר אסירים.

עבאס זכור: 22% אומרים שהגורם העיקרי להידרדרות בעזה הוא מדיניות ישראל.

עבאס זכור: לפי הסקר, כל מפלגות הקואליציה – קדימה, העבודה, ש"ס, הגמלאים – אם ייערכו היום בחירות, כולן יפסידו מנדטים.

עבאס זכור: קדימה תרד בארבעה מנדטים; העבודה – בארבעה מנדטים; ש"ס - בשני מנדטים; הגמלאים - בשני מנדטים.

עבאס זכור: אם יש בחירות היום, כל מפלגות הקואליציה ירדו.

עבאס זכור: לפי הסקר, לא אני אומר את זה.

עבאס זכור: זה אומר שהעם רוצה שלום ולא מעוניין במלחמה.

עבאס זכור: לא מעוניין במדינת גנרלים ואלופי צבא.

אליהו גבאי: מי יקבל מנדטים?

עבאס זכור: הערבים יקבלו.

עבאס זכור: כבוד היושב-ראש, מדינת ישראל נלחמת באזרח הפלסטיני.

עבאס זכור: חיל האוויר פוגע באזרחים תמימים.

עבאס זכור: חיל האוויר הורס תשתיות.

עבאס זכור: חיל האוויר זורע פחד ויורה מאות פגזים לעבר שטחים פתוחים.

עבאס זכור: את האש והשרפות ראינו כמעט בכל עזה.

עבאס זכור: רוב האזרחים חיים בלי חשמל, בלי מים, בלי תרופה.

עבאס זכור: זה לא היה צעד ספונטני אלא מימוש של תוכנית מגירה.

אליהו גבאי: כי החשמל מפעיל את המכונות לעשיית "קסאמים".

עבאס זכור: לא נכון.

עבאס זכור: אני שואל: למה לא תשחרר ישראל אסירים ובמיוחד אסירות ואסירים קטינים?

אליהו גבאי: רוצחים לא משחררים.

עבאס זכור: למה לא תפסיק ישראל את החיסולים?

עבאס זכור: אני אומר מכאן, מעל הבמה הזאת: כן לשחרור כל נבחרי העם הפלסטיני.

עבאס זכור: אני גם קורא: כן לשחרור החייל שנחטף בידי העם הפלסטיני.

עבאס זכור: שישחררו אותו.

עבאס זכור: ואני קורא מעל הבמה הזאת: לא למעצר בכירי ה"חמאס" ולהריסת התשתיות האזרחיות.

עבאס זכור: כן לשלום ולא למלחמה.

עבאס זכור: כן לשלום ורק לשלום.

יצחק אהרונוביץ': תודה לחבר הכנסת זכור.

יצחק אהרונוביץ': חבר הכנסת חנא סוייד – אינו נוכח.

יצחק אהרונוביץ': חבר הכנסת דב חנין - במקום חבר הכנסת חנא סוייד.

דב חנין: אדוני היושב-ראש, רבותי חברי הכנסת, אנחנו נמצאים בימים נוראים וקשים, והדיון הזה מחייב את כולנו לאחריות ולמחשבה.

דב חנין: שמעתי פה קריאות ביניים שהזכירו לי ימים שכבר עברו מזמן, שחבר כנסת מכובד יכול לקרוא קריאת ביניים ולומר שאין עם פלסטיני.

דב חנין: באמת, אסור לנו לחזור לימים אלה.

דב חנין: אנחנו צריכים להסתכל בצורה אחראית ואמיתית על המצב שאנחנו נתונים בו, והמצב הוא מדאיג וקשה.

דב חנין: אני אומר את הדברים מתוך דאגה אמיתית – גם לתושבי שדרות, גם לתושבי עזה, לחייל גלעד שליט, לכל האנשים שעלולים ליפול קורבן לסחרור נוסף של דם, שהוא לגמרי-לגמרי מיותר, שאין בו שום תועלת ויש בו נזק לכל הצדדים ולשני העמים.

דב חנין: אדוני היושב-ראש, המצב הקשה שאנחנו נתונים בו הוא פרי של מדיניות, מדיניות שההחלטה הבסיסית שלה היא בעצם להימנע מהידברות מדינית עם העם הפלסטיני, להימנע מפתיחת משא-ומתן פוליטי עם הנהגת העם הפלסטיני, עם ממשלת הרשות הפלסטינית, עם יושב-ראש הרשות הפלסטינית; התעלמות מהתפתחויות פוליטיות דרמטיות שמתרחשות בצד הפלסטיני, כמו מסמך האסירים, שיש בו הרבה חידוש, ויש בו הרבה חשיבות והרבה תקווה, ובעיקר מסמך שהוא הושטת יד, מה שהיה צריך לקבל גם מהצד השני.

דב חנין: אני מכיר את האמירה השגרתית, החוזרת: אין פרטנר בצד הפלסטיני.

דב חנין: רבותי חברי הכנסת, אני שואל אתכם במלוא הרצינות: האם יש פרטנר בצד הישראלי?

דב חנין: כאשר הנהגת ה"חמאס" והנהגת ה"פתח" מגיעות להסכם סביב מסמך כמו מסמך האסירים, האם יש פרטנר לשלום?

דב חנין: האם יש פרטנר להידברות בצד הישראלי?

דב חנין: וכאשר הממשלה הנוכחית הולכת בכיוון של הימנעות ממשא-ומתן – של הימנעות ממשא-ומתן עם אבו-מאזן קודם, הימנעות ממשא-ומתן עם הרשות הפלסטינית עכשיו – התוצאה ברורה.

דב חנין: המצב הוא תוצאה של הידרדרות, של מעגל אלימות שהולך ומעמיק, תוצאה של מעשים זוועתיים ומיותרים לחלוטין, כמו הרס תחנת החשמל ברצועת-עזה, שמשאיר מאות אלפי פלסטינים ללא חשמל, ובהם חולים בבתי-חולים, מעשה שמנוגד לכל נורמה ולכל מוסר ומנוגד לא רק לאינטרס של הפלסטינים אלא גם לזה של עם ישראל.

דב חנין: לכן, רבותי חברי הכנסת, המדיניות הזאת ראויה לאי-אמון.

דב חנין: אי-אפשר להשלים עם המשך ההידרדרות, עם המשך ההסתחררות במעגל של אלימות ושל דם.

דב חנין: תודה רבה.

יצחק אהרונוביץ': תודה לחבר הכנסת דב חנין.

יצחק אהרונוביץ': חבר הכנסת עזמי בשארה, בבקשה.

עזמי בשארה: אדוני היושב-ראש, חברי הכנסת, לדעתי הכנסת כבר צריכה לשאול את השאלה מה יהיה אחרי הפעולה הזאת.

עזמי בשארה: מה יהיה – האם ישראל תהיה במצב פוליטי אסטרטגי טוב יותר, או טוב פחות, או רע יותר, או אותו הדבר?

עזמי בשארה: אני חושב שאנשים פוליטיים בפרלמנטים, חוץ מזה שהם צועקים זה על זה, הם גם לוקחים הפוגה מצעקות לחשיבה על מה יהיה אחרי זה.

עזמי בשארה: מה יהיה לאחר הפעולה הזאת?

עזמי בשארה: ה"חמאס" – ממשלת "חמאס" תתמוטט, או תקבל יתר לגיטימיות כי היא גם נבחרת וגם אסירה בבתי-סוהר ישראליים?

עזמי בשארה: היא גם נבחרת וגם אסירה – יותר לגיטימיות.

עזמי בשארה: לגיטימיות כפולה.

עזמי בשארה: פוליטית, העם הפלסטיני יישבר?

עזמי בשארה: למה?

עזמי בשארה: כמה פשיטות היו על העם הפלסטיני?

עזמי בשארה: כמה פעמים עשו הפסקות חשמל?

עזמי בשארה: כמה?

עזמי בשארה: כמה מנהיגי "חמאס" נהרגו בפעולות ממוקדות או פחות ממוקדות או יותר ממוקדות?

עזמי בשארה: כמה נהרגו?

עזמי בשארה: אתם רוצים שאני אקרא את השמות?

עזמי בשארה: אגב, אנשים יותר חשובים – היסטורית – מהאנשים הקיימים עכשיו הלכו לעולמם.

עזמי בשארה: מה היה, בחרו אחרים או לא?

עזמי בשארה: מצאו אחרים או לא? בשכונות העוני, המכונות מחנות פליטים, חסרים אנשים שימלאו את שורות ה"חמאס" ותנועות אחרות המתנגדות לישראל ולכיבוש הישראלי ויבטאו השקפות עולם יותר ויותר אנטי-ישראליות?

עזמי בשארה: אז לאן זה הולך?

עזמי בשארה: בכך נבחנת ממשלה, אדוני היושב-ראש.

עזמי בשארה: לא באמוציות, אתה נגדנו, אתה בעדנו, תגיד, תגיד, תגנה עכשיו, למה לא גינית, אז תגנה עכשיו.

עזמי בשארה: גינית, לא גינית, אז תגנה עכשיו.

עזמי בשארה: נו, מה אחרי זה, מה בעוד שבועיים, מה בעוד שלושה שבועות, המצב יהיה טוב יותר, פחות טוב?

עזמי בשארה: מה ההשקפה המדינית שמציעה מדינת ישראל, בכל זאת התנתקות מהגדה?

עזמי בשארה: מה נכשל עכשיו בעזה?

עזמי בשארה: נכשלה ההתנתקות, זה מה שנכשל.

עזמי בשארה: ממשלת ישראל, שמבקשת את אמון הכנסת, מה היא הולכת להציע לגדה?

עזמי בשארה: עוד התנתקות.

עזמי בשארה: אפשר לעשות דבר כזה?

עזמי בשארה: צועקים, הפלסטינים הפציצו, הרגו, אנחנו הרגנו, הם הרגו.

עזמי בשארה: לא מנהלים משא-ומתן.

עזמי בשארה: אגב, אם החייל היה באמת בידי ה"חיזבאללה", היו מנהלים משא-ומתן.

עזמי בשארה: לא מנהלים משא-ומתן מפני שזה פה, לא מפני שהוא אסיר ולא מפני שזה סוג הפעולה ולא בגלל טיב החוטפים, אלא כיוון שהחטיפה היתה פה.

עזמי בשארה: כיוון שהוא באזור שמדינת ישראל שולטת בו, היא לא מנהלת משא-ומתן, כפי שעשו בעניינו של אילן סעדון, לא ניהלו משא-ומתן.

עזמי בשארה: אבל אם הוא היה נתפס במדינה ריבונית, היו מנהלים משא-ומתן.

עזמי בשארה: ממשלת ישראל צריכה להשיב לעם הישראלי, אחרי כישלון מודל ההתנתקות בעזה, מה היא מציעה לגבי הגדה.

עזמי בשארה: לא יש פרטנר או אין פרטנר - מה ההצעות של מדינת ישראל לגבי הגדה, אחר כך יתברר אם יש פרטנר או אין פרטנר.

יצחק אהרונוביץ': אני מבקש לסיים.

עזמי בשארה: תודה רבה, אדוני היושב-ראש.

עזמי בשארה: לכן אנחנו מצביעים אי-אמון.

יצחק אהרונוביץ': תודה רבה.

יצחק אהרונוביץ': חבר הכנסת יעקב ליצמן, אחרון הדוברים, ואנחנו עוברים להצבעה.

יעקב ליצמן: אדוני היושב-ראש, כנסת נכבדה, בעצם סיעת יהדות התורה הסירה את האי-אמון בגלל המצב הביטחוני.

יעקב ליצמן: אבל מעבר לפורמליות של ההסרה, אני חושב שהממשלה צריכה לטפל יותר בנושאים הכואבים, החברתיים, שזה הנושא - - -

יצחק אהרונוביץ': רבותי שם ביציע, אני מבקש להפסיק עם הרעש.

יעקב ליצמן: - - - על הנוער בסיכון, זה הנושא שרצינו להגיש עליו את האי-אמון.

יעקב ליצמן: כל זמן שהממשלה לא תתמוך בנושאים החברתיים, יהיה משבר פנימי גדול יותר מהמשבר הביטחוני.

יעקב ליצמן: המצב היום קשה מאוד.

יעקב ליצמן: שמענו בכלי התקשורת, שאנחנו במקום הנמוך בעולם מבחינת העוני, 50% - לא גומרים את החודש.

יעקב ליצמן: המצב מאוד קשה, ולכן אני דורש, מעבר לנושא הביטחוני, הממשלה צריכה להתמסר גם לנושא הפנימי, החברתי, שגורם למתח פנימי בתוך המדינה.

יעקב ליצמן: נוער בסיכון – זה נוער קשה שהממשלה צריכה לתת את הדעת עליו.

יעקב ליצמן: זה לא סוד שסיעת יהדות התורה מבקשת ועומדת על כך שיחזירו חלק גדול מקצבאות הילדים.

יעקב ליצמן: זה יביא למשפחות - יהיה פחות נוער בסיכון, יהיו פחות בעיות לנוער, פחות אלימות והחינוך בארץ יהיה ברמה גבוהה.

יעקב ליצמן: לא משנה מה שיעשו, אם לא ייתנו למשפחות את הדברים המינימליים, את הכסף המינימלי שהן צריכות, זה לא יעזור, כל פעם יהיה נוער בסיכון.

יעקב ליצמן: אני פונה לממשלה, מעבר לכל פוליטיקה, להחזיר את קצבאות הילדים, להוציא את המשפחות מהעוני.

דליה איציק: חברי חברי הכנסת, בינתיים השר אדרי מבקש להוסיף כמה מלים.

דליה איציק: תיכף אנחנו עוברים להצבעה; נא לצלצל, אדוני המזכיר.

דליה איציק: שוב תזכורת.

דליה איציק: הנכם מתבקשים לשבת במקומותיכם.

דליה איציק: סדרנים, לא לתת לאנשים ביציע לדבר.

יעקב אדרי: גברתי יושבת-ראש הכנסת, אדוני ראש הממשלה, חברי הכנסת, שמענו את הדברים.

יעקב אדרי: בראשית דברי אני קורא לכולם לחזק את ידי צה"ל במשימתו הלא-פשוטה, לצאת ולהחזיר הביתה את החייל שנחטף.

יעקב אדרי: הדברים נעשים כמובן בשיקול דעת מעמיק, ובהזדמנות הזאת אנחנו מחזקים את ידי ממשלת ישראל, שפועלת בשיקול דעת, בזהירות ובמינון נכון.

דליה איציק: חברי הכנסת, מייד אנחנו עוברים להצבעה.

יעקב אדרי: שמענו את הדוברים של סיעות רע"ם-תע"ל וחד"ש.

יעקב אדרי: לצערי, הם לא מצאו לנכון לגנות את החטיפה.

יעקב אדרי: שמענו רק דברי גינוי לצה"ל, שלמרות כל הדברים, הוא הצבא הכי מוסרי בעולם, שנזהר, שבודק את עצמו, שמבקר את עצמו ועושה כל מאמץ שהאוכלוסייה האזרחית לא תיפגע.

יעקב אדרי: כפי שאמר כבר ראש הממשלה, בעניין הזה לא נתפשר, נעשה כל מאמץ להחזיר את החייל הביתה ולא נרפה מהעניין.

יעקב אדרי: לפיכך, אני קורא לדחות את הצבעות האי-אמון של סיעות רע"ם-תע"ל וחד"ש.

יעקב אדרי: תודה.

דליה איציק: אדוני ראש הממשלה, חברי השרים, חברי חברי הכנסת, אנחנו עוברים להצבעה.

דליה איציק: אני רוצה להסב את תשומת לבכם, נא לשבת במקומות.

דליה איציק: לפנינו שלוש הצבעות נפרדות.

דליה איציק: השר רמון, אנחנו ממתינים לך.

דליה איציק: נושא אחד - כניסת כוחות צה"ל לרצועת-עזה מטעם סיעת רע"ם-תע"ל.

דליה איציק: חברי הכנסת, אנחנו עוברים להצבעה.

דליה איציק: הצבעה.

דליה איציק: הצבעה מס' 1 בעד הצעת סיעת רע"ם-תע"ל להביע אי-אמון בממשלה – 9 נגד – 74 נמנעים - 3 הצעת סיעת רע"ם-תע"ל להביע אי-אמון בממשלה לא נתקבלה.

דליה איציק: חברי הכנסת, אני קובעת שהצעת האי-אמון לא נתקבלה.

דליה איציק: אנחנו עוברים להצבעה על הנושא השני: כניסת צה"ל לרצועת-עזה - מטעם חד"ש.

דליה איציק: הצבעה מס' 2 בעד הצעת סיעת חד"ש להביע אי-אמון בממשלה – 10 נגד – 76 נמנעים - 3 הצעת סיעת חד"ש להביע אי-אמון בממשלה לא נתקבלה.

דליה איציק: חברי הכנסת אני קובעת, שהצעת האי-אמון מטעם סיעת חד"ש לא התקבלה.

דליה איציק: אנחנו עוברים לנושא הבא, השלישי והאחרון: פלישת כוחות צה"ל - מטעם סיעת בל"ד.

דליה איציק: אנחנו עוברים להצבעה.

דליה איציק: הצבעה מס' 3 בעד הצעת סיעת בל"ד להביע אי-אמון בממשלה – 10 נגד – 79 נמנעים - 5 הצעת סיעת בל"ד להביע אי-אמון בממשלה לא נתקבלה.

דליה איציק: אני קובעת, שהצעת האי-אמון לא התקבלה.

דליה איציק: הודעה לנמנעים - חבר הכנסת יוסי ביילין בשם מרצ.

יוסי ביילין: גברתי היושבת-ראש, כנסת נכבדה, אני מוכרח לומר, שככל שנוקפים הימים, ימי "גשמי קיץ", כך אנחנו מאבדים את האמון המוגבל מאוד שהיה לנו בממשלה.

יוסי ביילין: אילו היתה תכליתו של המבצע הזה כפי שהציגה הממשלה, מבצע כירורגי, להציל חייל שנחטף, לנו לא היתה שום בעיה עם תמיכה במבצע שכזה.

יוסי ביילין: מה שאנחנו רואים מאז יום רביעי, זהו מצב שבו לממשלה אין בעצם תשובה על בעיות שאתן היא מתמודדת.

יוסי ביילין: כפי שזה נראה, לצערנו הרב, אין לה אפשרות למבצע צבאי להצלת החייל, אין לה תשובה צבאית על ה"קסאמים" שנורים על שדרות, ומה שקורה, כפי שאנחנו רואים את זה, שהיו כנראה הרבה הצעות לצבא בשבועות האחרונים, בחודשים האחרונים - כל פעם היסו אותו.

יוסי ביילין: פעם הוא אמר, בוא נעשה בום על-קולי מעל הארמון של הנשיא אסד בדמשק או במקום אחר, פעם הוא אמר בואו נחשיך את עזה, פעם הוא אמר בואו נפוצץ גשרים, פעם הוא אמר בואו נירה אש ארטילרית, פעם הוא אמר, בואו נעצור את ראשי ה"חמאס", פעם הוא אמר, בואו נירה אל תוך המשרדים של ה"חמאס".

יוסי ביילין: ואמרו לו, לא, לא עכשיו, זה לא הזמן, זה לא הרגע, נחכה להזדמנות.

יוסי ביילין: וקרה מה שקרה ביום ראשון שעבר ונוצרה הזדמנות, בעצם הממשלה הזאת אמרה לצבא, אוקיי, יש לך היום אור ירוק לכל המבצעים שלך.

יוסי ביילין: התוצאה היא, שהמטרות המקוריות אינן מושגות.

יוסי ביילין: התוצאה היא, שאנחנו עושים כיום מעשים שחלקם הגדול לא ייעשו, כמו ענישה קולקטיבית, וחלקם לא יביאו לשום מטרה וחלקם יחריפו ויקצינו.

יוסי ביילין: אחרי הטעות שנעשתה בכך שהממשלה אישרה ל"חמאס" לרוץ לבחירות, הממשלה אומרת ל"חמאס", אנחנו עוצרים אתכם, יורים עליכם.

יוסי ביילין: אלוהים אדירים, מי יכול להבין את זה.

יוסי ביילין: מי יכול לקבל את זה?

יוסי ביילין: אני משוכנע שהשרים שיושבים כאן, בחלקם הגדול, לא מבינים את זה, לא משלימים עם זה, ומקווים ומתפללים שמישהו אולי יודע מה הוא עושה.

יוסי ביילין: אני חושש שהוא לא יודע מה הוא עושה.

יוסי ביילין: אין לנו בממשלה הזאת אמון, אבל ביום הזה, שבו חוטפי החייל מציבים אולטימטום של 24 שעות, אנחנו לא יכולנו להצביע נגד הממשלה הזאת ועל כן נמנענו; זאת הימנעות מאוד זמנית.

יוסי ביילין: תודה רבה.

דליה איציק: תודה, חבר הכנסת יוסי ביילין.

דליה איציק: חברי חברי הכנסת, לא נתחיל בהצבעה עד שיהיה פה שקט.

דליה איציק: חבר הכנסת גפני.

דליה איציק: השר רמון, תואיל בטובך לשבת.

דליה איציק: אני מבקשת מכולם להתיישב.

דליה איציק: אני רוצה להסביר כמה דברים לפני ההצבעה.

דליה איציק: חבר הכנסת סילבן שלום, אנא שב במקומך.

דליה איציק: השר רמון, ראש הממשלה מבקש להעיר.

אהוד אולמרט: סיימנו להיום, אני מבין שאנחנו מצביעים על עניין החברים בוועדות.

דליה איציק: אדוני ראש הממשלה, אתה רוצה את המיקרופון?

אהוד אולמרט: אולי אפשר מהמקום - - -

דליה איציק: סליחה, אדוני ראש הממשלה.

דליה איציק: השר כהן, אנא תואיל בטובך, ראש הממשלה מבקש לדבר.

רן כהן: גברתי היושבת-ראש, לא שומעים.

דליה איציק: תהיו בשקט אז ישמעו.

דליה איציק: השר רמון, תן לי בבקשה לנהל את הדיון.

דליה איציק: ראש הממשלה, בבקשה.

אהוד אולמרט: גברתי היושבת-ראש, בעבר היה מקובל, שליושב-ראש הכנסת יש סמכות שבשיקול דעת, במצבים מסוימים לנהוג שלא בהתאם לנוהל הרגיל, במקרים שהם חריגים.

אהוד אולמרט: הסמכות הזאת היתה מעוגנת בתקנון.

אהוד אולמרט: אני לא מכיר את השדרוג של המספרים בתקנון החדש, אני מודה שזה זמן אני כבר לא עוסק בנושאים של תקנון הכנסת בעבודה השוטפת היומיומית.

אהוד אולמרט: אבל למיטב זיכרוני, הסמכות הזאת עדיין נתונה ליושב-ראש הכנסת.

אהוד אולמרט: הייתי מבקש שתפעילי את שיקול הדעת הזה לגבי ההצבעה על המועמדים לקאדים מד'הב, מחמת תקלה טכנית שאירעה בתום לב, ואשר התוצאה של ההצבעה היום יכולה לשבש דבר שהוא מקובל על מרבית חברי הכנסת בגלל איזה אילוץ טכני שפוגע בדבר מהותי.

אהוד אולמרט: הדברים האלה היו מקובלים בעבר.

אהוד אולמרט: לאור העובדה שזה משקף את רצון מרבית חברי הכנסת, גם אלה שנוכחים כאן, אפשר היה לבקש מהיושבת-ראש להפעיל את שיקול הדעת הזה.

אהוד אולמרט: תודה רבה לך, גברתי.

דליה איציק: אני מחפשת חבר כנסת ראשון שאוציא אותו.

דליה איציק: אדוני ראש הממשלה, חברי השרים, חברי חברי הכנסת, מרגע שסדר-היום פורסם ויצא החוצה, אדוני ראש הממשלה, הבית הזה בנוי על הבנות והסכמות; אם אנחנו נפר אותן, לאן נגיע.

דליה איציק: עד לרגע זה ניסינו להגיע להבנות, לאחר שסדר-היום כבר פורסם, וגם נציגך, כיושב-ראש הנהלת הקואליציה, הסכים על ההבנות הללו.

דליה איציק: ניסינו עד לרגע זה, מרגע שצד אחד רצה לנסות להפר את ההבנות הללו – אני אפילו לא רוצה להשתמש במלה "להפר", אבל רצה לחזור בו מההבנות הללו - מוכרחים לעשות את זה בהבנה ובהסכמה.

דליה איציק: ניסיתי לקחת את נציגי האופוזיציה ולהגיע להבנה, זה לא הסתייע.

דליה איציק: לא הייתי רוצה, לאחר שסדר-היום יצא החוצה - - -

מוחמד ברכה: לא ברור לחברי הכנסת מה הבעיה.

דליה איציק: לאחר שסדר-היום פורסם, אני אומרת לך, ששיקול הדעת שלי - ואני תמיד זוכרת שאמרת לי, אדוני ראש הממשלה, אני רוצה אותך יושבת-ראש ממלכתית.

דליה איציק: אשר על כן, לאחר ניסיונות גדולים מאוד ולאחר שנציג הקואליציה היה זה שישב, ומטעמכם אמר שיש פה הבנה, אני לא אוכל לעשות את זה, אלא אם כן יגידו לי יושבי-ראש הסיעות שהם מוכנים.

דליה איציק: אני רואה את האצבע שלהם ואני מבינה שהם אינם מוכנים.

דליה איציק: האם אתה מסכים, חבר הכנסת סער?

גדעון סער: אני מוכן לנמק.

דליה איציק: אני לא רוצה שתנמק.

דליה איציק: תודה.

גדעון סער: אז התשובה היא שאני לא מסכים.

דליה איציק: חברת הכנסת זהבה גלאון.

זהבה גלאון: אני מציעה שתאפשרי לנו, לסיעות האופוזיציה, 20 דקות הפסקה להתייעצות.

דליה איציק: יש הפסקה עשר דקות.

דליה איציק: תודה.

דליה איציק: (הישיבה נפסקה בשעה 17:49 ונתחדשה בשעה 18:13.

דליה איציק: )

דליה איציק: חברי השרים, חברי חברי הכנסת, נא לשבת.

דליה איציק: אני מבקשת לחדש את הישיבה.

דליה איציק: אנחנו עוברים להצבעה.

דליה איציק: אנא, ברשותכם, אני רוצה להקריא את הסעיף בסדר-היום.

דליה איציק: בבקשה, אדוני.

רוני בר-און: אין לו זכות לדבר.

דליה איציק: אתה מוכן לתת לי לנהל את הדיון?

דליה איציק: אני מודה לך, אדוני השר.

בנימין נתניהו: גברתי היושבת-ראש, אשר לבקשתו של ראש הממשלה לשנות את כללי המשחק - כיבדנו היום את כללי המשחק הדמוקרטי, החלטנו להסיר את הצעת האי-אמון, כי הממשלה והמדינה במצוקה, ונהוג שבשעת משבר, בשעת קרב, האופוזיציה יכולה להמתין, וכך נהגנו.

בנימין נתניהו: לכן נדה

בנימין נתניהו: מתי – לא פחות מזה: נדהמתי – מבקשתו של ראש הממשלה.

בנימין נתניהו: הוא – הנה, היום, השעות נוקפות, המדינה כולה תלויה על בלימה, וראש הממשלה ושר הביטחון באים הנה - -

רוני בר-און: מסית אחד.

רוני בר-און: חצוף.

בנימין נתניהו: - - ומה שיש לו לעשות זה לבקש מאתנו לעסוק בשינוי כללי המשחק.

בנימין נתניהו: אנחנו צריכים לדגול בכללי המשחק.

בנימין נתניהו: אני חייב להגיד, גברתי, אני חושב שההתנהגות שלך כאן היתה ראויה ונכונה, ואנחנו ננהג כמנהג הכנסת.

דליה איציק: תודה.

אהוד אולמרט: כדי למנוע כל ספק, אני מבקש להודיע לכנסת שמדינת ישראל אינה תלויה על שום בלימה.

אהוד אולמרט: אנחנו מטפלים היטב בכל העניינים שעומדים על סדר-היום הלאומי שלנו.

דליה איציק: תודה.

דליה איציק: אנחנו עוברים לסעיף הבא בסדר-היום: בחירת נציגי הכנסת לוועדה לבחירת שופטים ולוועדות המינויים לדיינים, לקאדים ולקאדים מד'הב.

דליה איציק: כפוף לסעיף 74 לתקנון הכנסת, בתוך שישה חודשים מתחילת כהונת הכנסת תבחר הכנסת את נציגיה לוועדות שציינתי.

דליה איציק: נקיים עכשיו את הבחירות לוועדה לבחירת שופטים ולוועדות המינויים.

דליה איציק: הבחירות הן חשאיות.

דליה איציק: נציגי הכנסת שייבחרו יכהנו בוועדות האלה כל עוד הם חברי הכנסת.

דליה איציק: אם תמה כהונת הכנסת, הם יהיו חברים עד שהכנסת החדשה תיבחר.

דליה איציק: אני מזכירה, יש לבחור שני נציגים לוועדה לבחירת שופטים, שניים לוועדת המינויים לדיינים, שלושה לוועדת המינויים לקאדים, לפחות שניים מהם מוסלמים, ואחד נוסף לוועדת המינויים לקאדים מד'הב, על שום - - -

אחמד טיבי: למה הם צריכים להיות שם?

דליה איציק: אתה מפריע לי.

דליה איציק: אתה רוצה שאוציא אותך?

דליה איציק: חבר הכנסת טיבי, פעם ראשונה; חבר הכנסת טיבי, פעם שנייה – ואתה עוד סגן היושב-ראש.

דליה איציק: - - - על שום שחבר דרוזי אחד יכהן כחבר הוועדה בלא בחירה.

דליה איציק: בחירת נציגי הכנסת תיעשה בסבב אחד של הצבעות.

דליה איציק: על שולחנכם מונחות ארבע מעטפות עם שמות הוועדות וארבעה פתקי הצבעה נפרדים.

דליה איציק: אני רוצה להזכיר: אפשר עד שלושה, מותר פחות משלושה; אפשר עד שניים, מותר פחות משניים.

דליה איציק: שופטים – פתק ירוק, דיינים – שחור, קאדים – כחול, קאדים מד'הב – אדום.

דליה איציק: מולכם, בצדה הימני של הבמה, יש ארבע תיבות קלפי.

דליה איציק: אני מבקשת מחברי ועדת הקלפי – היושב-ראש יואל חסון – בבקשה, משה כחלון – בבקשה, חיים אורון – איננו, רן כהן הוא מועמד, נבחר את חבר הכנסת טלב אלסאנע – לגשת לכאן.

דליה איציק: נא לבדוק שהקלפיות ריקות.

דליה איציק: אני מבקשת שקט בזמן ההצבעה; נעשה בחירות מכובדות.

דליה איציק: האם אפשר להתחיל בהצבעה, אדוני היושב-ראש?

דליה איציק: אפשר.

דליה איציק: בבקשה, אדוני המזכיר.

אריה האן: (קורא בשמות חברי הכנסת) קולט אביטל – אינה נוכחת רוחמה אברהם – מצביעה

דליה איציק: בואו נעשה את זה מהר, חברי הכנסת.

אריה האן: (קורא בשמות חברי הכנסת) יצחק לוי קיבל אישור מהיושבת-ראש, מסיבה מיוחדת.

אריה האן: יצחק לוי – מצביע יעקב אדרי – מצביע יצחק אהרונוביץ – מצביע אהוד אולמרט – מצביע חיים אורון – מצביע זבולון אורלב – מצביע דוד אזולאי – מצביע אריאל אטיאס – מצביע עמיחי אילון - נמצא?

קריאה: לא.

אריה האן: (קורא בשמות חברי הכנסת) עמיחי אילון – אינו נוכח רוברט אילטוב – מצביע דליה איציק – מצביעה אפי איתם – מצביע -

קריאה: מיקי אינו נוכח.

אריה האן: (קורא בשמות חברי הכנסת) – אינו נוכח רפי איתן – מצביע

קריאה: עמי אילון.

אריה האן: (קורא בשמות חברי הכנסת) עמי אילון יהיה בסיבוב השני.

אריה האן: אריה אלדד – מצביע בנימין אלון – מצביע

קריאה: עמי אילון פה.

אריה האן: אקרא את שמך בפעם הבאה.

אריה האן: חבר הכנסת אינו נוכח.

אריה האן: טלב אלסאנע – מצביע זאב אלקין – מצביע חיים אמסלם – מצביע אלי אפללו – מצביע גלעד ארדן – מצביע אורי אריאל – מצביע זאב בוים – מצביע יוסף ביילין – מצביע בנימין בן-אליעזר – מצביע יעקב בן-יזרי – מצביע שלמה בניזרי – מצביע מנחם בן-ששון – מצביע רוני בר-און – מצביע אבישי ברוורמן – מצביע שלמה ברזניץ – מצביע מוחמד ברכה – מצביע עזמי בשארה – מצביע אליהו גבאי – אינו נוכח זהבה גלאון – מצביעה אלחנן גלזר – מצביע יצחק גלנטי – מצביע משה גפני – מצביע עמירה דותן – מצביעה אברהם דיכטר – מצביע אברהם הירשזון – מצביע שמואל הלפרט – מצביע צבי הנדל – מצביע צחי הנגבי – מצביע יצחק הרצוג – מצביע מגלי והבה – מצביע אבשלום וילן – מצביע מתן וילנאי – מצביע יצחק וקנין – מצביע נסים זאב – מצביע ג'מאל זחאלקה – מצביע יצחק זיו – מצביע עבאס זכור – מצביע נאדיה חילו – מצביעה דב חנין – מצביע יואל חסון – מצביע ישראל חסון – מצביע שי חרמש – מצביע ואסל טאהא – מצביע אחמד טיבי – מצביע דוד טל – מצביע אסתרינה טרטמן – מצביעה שלי יחימוביץ – מצביעה אביגדור יצחקי – מצביע אליהו ישי – מצביע דני יתום – אינו נוכח איתן כבל – מצביע אמנון כהן – מצביע יעקב כהן – מצביע יצחק כהן – מצביע רן כהן – מצביע משה כחלון – מצביע ישראל כץ – מצביע ציפי לבני – אינה נוכחת לימור לבנת – מצביעה אביגדור ליברמן – מצביע יעקב ליצמן – מצביע סופה לנדבר – אינה נוכחת גאלב מג'אדלה – מצביע שאול מופז – מצביע אברהם מיכאלי – מצביע אלכס מילר – מצביע סטס מיסז'ניקוב – מצביע מיכאל מלכיאור – מצביע יעקב מרגי – מצביע שרה מרום-שלו – מצביעה יורם מרציאנו – מצביע משולם נהרי – מצביע מיכאל נודלמן – מצביע דני נוה – מצביע אורית נוקד – מצביעה בנימין נתניהו – מצביע חנא סוייד – מצביע מרינה סולודקין – מצביעה ניסן סלומינסקי – מצביע אפרים סנה – מצביע גדעון סער – מצביע גדעון עזרא – מצביע אופיר פינס-פז – מצביע מאיר פרוש - מצביע שמעון פרס - מצביע עמיר פרץ - מצביע אברהים צרצור - מצביע אברהם רביץ - מצביע ראובן ריבלין - מצביע חיים רמון - מצביע יוסף שגאל - מצביע יובל שטייניץ - מצביע מאיר שטרית - מצביע יורי שטרן - אינו נוכח סילבן שלום - מצביע שלום שמחון - מצביע ליה שמטוב - אינה נוכחת עתניאל שנלר - מצביע משה שרוני - מצביע נתן שרנסקי - מצביע רונית תירוש - מצביעה יולי תמיר - מצביעה אני חוזר בקריאה שנייה - אלה שקראתי בשמם ולא נכחו.

אריה האן: קולט אביטל - אינה נוכחת חיים אורון - מצביע עמיחי אילון - מצביע - אינו נוכח אליהו גבאי - מצביע דני יתום - אינו נוכח ציפי לבני - אינה נוכחת סופה לנדבר - אינה נוכחת יורי שטרן - אינו נוכח ליה שמטוב - אינה נוכחת תודה רבה.

דליה איציק: חברי הכנסת - אדוני המזכיר, נא לצלצל.

דליה איציק: אנחנו ממשיכים בסדר-היום עד לתוצאות ההצבעה.

דליה איציק: אדוני השר, חבר הכנסת עמי אילון, אנא, הרשה לי.

דליה איציק: אדוני השר.

דליה איציק: אנחנו מתחילים את הישיבה.

דליה איציק: אפשר לקרוא לחבר הכנסת והבה.

דליה איציק: בבקשה.

דליה איציק: ["דברי הכנסת", חוב' י', עמ' 1618.

דליה איציק: ]

מגלי והבה: חברי הכנסת, אנחנו ממשיכים בסדר-היום שנקבע.

מגלי והבה: הנושא הבא: הצעות סיעות הליכוד, מרצ וחד"ש שלא להחיל דין רציפות על הצעת חוק רישום קבלנים לעבודות הנדסה בנאיות (תיקון מס' 6), התשס"ו-2005, הצעת חוק מ/223.

מגלי והבה: אני מזמין את חבר הכנסת ראובן ריבלין לנמק בשם סיעת הליכוד.

מגלי והבה: בבקשה.

ראובן ריבלין: אדוני היושב-ראש, רבותי השרים, חברי וחברותי חברי הכנסת, בטרם אתייחס להתנגדות עצמה, בדרך כלל, אדוני יושב-ראש הקואליציה, בבחירות הנערכות כרגע על-ידי מליאת הכנסת, אנחנו היינו מגיעים להסכמה – מי באופוזיציה ומי בקואליציה – ועומדים כולנו על המלה, ובדרך כלל ב-90% היה הדבר מתבצע.

ראובן ריבלין: לא טוב היה כאשר נקלענו למצב שבו הקואליציה לא מחליטה אל מול האופוזיציה מי הוא מועמדה.

ראובן ריבלין: בעניין זה האופוזיציה התייצבה כולה מאחורי חבר הכנסת סלומינסקי, שאנחנו ביקשנו לכבדו בחברות בוועדה לבחירת דיינים, וציפינו שהקואליציה תאמר לנו מי, והיינו מכבדים.

ראובן ריבלין: כרגע פוצלו הקולות, אבל לא טוב נעשה אם לא נשמור על כללי המשחק, שהרי מי יודע מי באופוזיציה ומי בקואליציה סמוך לעידן בחירות, וגם כאשר הבחירות מכריעות, אף אחד לא יודע מה יהיה בקדנציה שלאחר מכן.

ראובן ריבלין: אדוני היושב-ראש, סיעת הליכוד מתנגדת לחוק המוצע לא לצורך דיבור, אלא מהטעם הפשוט שפה מטילים מס נוסף על האזרח, ואין כל צורך להטיל מס כזה.

ראובן ריבלין: אנחנו חושבים שבימים שבהם אנחנו מפחיתים יותר ויותר מסים, אין צורך להכניס בדלת כזאת או אחרת איזה גורם מיסוי שהממשלה יכולה בהחלט – בדמים המועטים שלהם צריך כדי לבצע את המטלה – להביא לידי שבירת הרצון להפחית מסים.

ראובן ריבלין: בהזדמנות זאת, רבותי – הימים ימי צרה, ימי פרעות לישראל.

ראובן ריבלין: אנחנו נתונים בדילמה קשה ונוראה.

ראובן ריבלין: אחד מבנינו נמצא בשבי האויב, אויב אכזר אשר מבקש לקרוע מעליו כל אמת מידה – בין שמדובר בשבוי מלחמה, בין שמדובר בחטוף.

ראובן ריבלין: בשני המקרים, אנחנו כמדינה, על כל מרכיביה, צריכים לעמוד נוכח האיום הנורא על אחד מבנינו ולומר בצורה מפורשת, שאין סוחטים במקום שאין נסחטים.

ראובן ריבלין: רק במקום שיש בו נסחטים יהיו סוחטים.

ראובן ריבלין: במקום שאדם אומר:

ראובן ריבלין: אינני ניתן לסחיטה – לא יקומו סוחטים, שכן לא יהיה להם שום מרחב מחיה.

ראובן ריבלין: בימים קשים אלה, ימי צער גדול, ימים שבהם כולנו עומדים במבחן וחולשת הלב פעמים פוגעת בהיגיון – וכבר אמרתי כמה פעמים שכדי להיות ראש הממשלה צריך להיות אדם בעל יכולת להכריע מי הולך למלחמה ומי לא, ואלה הם דברים קשים מנשוא – אנחנו מחזקים את ידה של הממשלה בעמידה חד-משמעית נגד כל אפשרות שניקלע למצב שבו כל אזרח בישראל יהפוך להיות יעד לסחטנות בלתי פוסקת על כל עניין ועניין.

ראובן ריבלין: אמרתי זאת לחבר הכנסת מוחמד ברכה, סגן יושב-ראש הכנסת לשעבר, שאולי יגיע יום שבו יחליטו מדינות ערב וישראל להגיע להסכם שלום שלא ימצא חן בעיני אחד מארגוני הטרור, ואז יבקשו לחטוף את מוחמד ברכה כי אנחנו לא מחזירים את יפו או את תל-אביב, ומה נעשה אז?

ראובן ריבלין: איך נעמוד לפני משפחת ברכה כאשר תאמר: שחררו אותו, ונאמר – איכה וכיצד?

ראובן ריבלין: וגם משפחת ברכה תאמר: לא יקום ולא יהיה, שהרי לא יכול להיות שארגון טרור יכריח אותנו, בחטיפת איש, להתקפל מעמדותינו שהן על-פי אמות המידה הדמוקרטיות.

ראובן ריבלין: בדמוקרטיה אנחנו מתכופפים ומכופפים את ראשנו כאשר מתקבלת החלטה בניגוד לדעתנו.

ראובן ריבלין: שלטון החוק – שלטון הדמוקרטיה – הוא העיקרון הקובע במדינת ישראל, ולכן אנחנו מחזקים את ידי המשפחה ובטוחים שאכן, בעקשנות, גם נביא לשחרור החייל.

ראובן ריבלין: תודה רבה, אדוני.

מגלי והבה: תודה לחבר הכנסת רובי ריבלין.

מגלי והבה: אני מזמין את חבר הכנסת רן כהן.

מגלי והבה: בבקשה.

מגלי והבה: אחריו – חבר הכנסת חנא סוייד.

רן כהן: אדוני היושב-ראש, אני מבטיח לא להסתכל אחורה כדי לראות מה קורה בספירה.

רן כהן: דרך אגב, אני ממילא לא רואה.

רן כהן: אדוני היושב-ראש, רבותי השרים, חברות וחברי הכנסת, נדמה לי שמה שהיה כאן לפני כמה דקות היה באמת די מוזר.

רן כהן: אנחנו נתונים בשעה קשה לישראל.

רן כהן: אולי זה חלק מהחוסן שלנו, שגם בשעה קשה מאוד אנחנו יכולים לנהל דיון דמוקרטי, לעתים גם כואב וקשה, גם אם יש מחלוקת מאוד קשה.

רן כהן: ההתדיינות הזאת – כן לדחות קאדי מד'הב, לא לדחות – לא היתה לגמרי במקומה.

רן כהן: נדמה לי שטוב עשתה הכנסת כשהחליטה שלא לשנות מהכללים שלה ולהצביע כפי שהכללים מחייבים.

רן כהן: אדוני היושב-ראש, נדמה לי שאין דבר שצריך להדגיש – יהיו הדעות של כולנו אשר יהיו – אלא דבר אחד: מסר מכולנו לחיזוק משפחת שליט בעמידתה בתנאים האיומים והנוראים האלה, שאף אחד מאתנו באמת לא יכול להעלות בדעתו איך הוא היה עומד בהם.

רן כהן: אני חייב לומר שאני רואה את האם ואת האב יוצאים לעתים רחוקות אל התקשורת, באצילות, בעוצמה פנימית, בנועם הליכות, ראויים לכבוד עצום.

רן כהן: נדמה לי שזה מחייב כל אחד מאתנו להבין לאיזה כבשן של אסונות ורגשות אנחנו מגיעים כאשר בן שלנו, בן המשפחה שלנו, נמצא בידיים של אנשים ערלי לב, אטומים לרגשות, אנשים שיכולים לשחק בחיי אדם כאילו מדובר באמצעי, בכלי.

רן כהן: גלעד שליט אינו כלי, הוא אדם.

רן כהן: הוא קודם כול אדם.

רן כהן: אני מציע שגם אנחנו נאמר בנושא זה משהו לעצמנו.

רן כהן: רבותי השרים, חברי הכנסת, אני מאמין שהכלל שלנו, שלא מדברים עם טרוריסטים ולא מנהלים אתם משא-ומתן, הוא כלל נכון.

רן כהן: אבל אני שואל אתכם ברצינות: אין כלל אחד שמסכימים עליו והוא נכון עוד יותר – שכאשר מדובר בחיי אזרח ישראלי חטוף, העיקרון של חיי אדם גובר על העיקרון שציינתי קודם?

רן כהן: בימי דוד בן-גוריון, בימי מנחם בגין, בימי יצחק רבין, מדינת ישראל לא ניהלה משא-ומתן כדי להציל מהציפורניים של החוטפים והכולאים את הישראלי שנמצא בידיהם, חי או מת?

רן כהן: האם לא ניהלנו משא-ומתן עם אנשים ערלי לב לא פחות מהחוטפים אנשי ה"חמאס"?

רן כהן: מה האטימות הזאת?

רן כהן: אני אומר לכם, רבותי חברי הכנסת, שאם יש דרך לנהל משא-ומתן, ערל לב מי שלא מנהל אותו.

רן כהן: לעניות דעתי, כל הדיבורים האלה, כאילו אנחנו מאבדים מכוח ההרתעה שלנו, הם קשקוש אחד גדול.

רן כהן: אין דבר שמחליש את כושר ההרתעה שלנו יותר מאשר אם נחליט שחייו של ישראלי לא מצדיקים משא-ומתן של מנהיגים.

רן כהן: אין דבר שנותן לנו עוצמה יותר גדולה מאשר לומר שחיי ישראלים והצלתם הם-הם כוח ההרתעה המוסרי, הם-הם כוח ההרתעה החברתי של מדינת ישראל.

רן כהן: לכן, מי שאומר לא לנהל משא-ומתן – לעניות דעתי מחליש את ישראל, לא מחזק אותה.

רן כהן: אני חושב שכדאי שייאמרו בנושא זה דברים אמיצים מפי אנשים אמיצים, ולא שכולנו נתגדר מאחורי החומה האטומה הזאת, שלא מנהלים משא-ומתן.

רן כהן: כן מנהלים משא-ומתן כאשר חיי ישראלי עומדים מנגד, כי אותו, ובעיקר אותו, צריך להציל.

רן כהן: אדוני היושב-ראש, שלא תהיה פה אי-הבנה; אם יש לישראל דרך לדעת איפה גלעד שליט נמצא ואיך אפשר להציל אותו כמעט במאה אחוז, יש לבוא לשם, לשלוף אותו ולהביא אותו הביתה – מצווה לעשות את זה.

רן כהן: מצווה לעשות את זה, אף שבמקרה של נחשון וקסמן נכשלנו, אפילו שידענו בדיוק איפה כל חלון וכל דלת.

רן כהן: אף-על-פי-כן, לנסות להציל במבצע צבאי מדויק, כירורגי – זאת אפשרות.

רן כהן: אבל אם אין אפשרות כזאת, מה נעשה, נגיד שלא ננהל משא-ומתן?

רן כהן: לא נדבר?

רן כהן: לא נפעיל את כל העולם, מבוש ועד נשיא מיקרונזיה, כדי להביא את האנשים האטומים האלה להחזיר את הבן שלנו הביתה?

רן כהן: כן ננהל משא-ומתן, כן נביא אותו הביתה.

רן כהן: תודה רבה.

מגלי והבה: תודה לחבר הכנסת רן כהן.

מגלי והבה: אני מזמין את חבר הכנסת חנא סוייד.

מגלי והבה: אחריו - נעבור להצבעה.

חנא סוייד: אדוני היושב-ראש, כנסת נכבדה, אני רוצה לנצל את ההזדמנות הזאת כדי להתייחס לנושא הקודם ולהגיד שהפעולה של הצבא בעזה, הפלישה לעזה, נעשתה למען החייל גלעד שליט, אבל אם אנחנו נשאל את המשפחה של גלעד שליט, שהפעולה נעשתה כאילו כהבעת סימפתיה כלפיו, אם היא מסכימה לפלישה הזאת, אני יודע שהתשובה היא לא.

חנא סוייד: המשפחה עצמה מתנגדת ואומרת שעדיף בהחלט לנהל משא-ומתן כדי לשחרר את החייל ולהחזיר אותו למשפחה שלו.

חנא סוייד: לכן, דבר כזה בהחלט צריך להביא בחשבון, ואני מדבר על רחשי לבה של המשפחה עצמה.

חנא סוייד: היה מעניין לשמוע את ההסברים ואת ההצדקות להפצצת תחנת הכוח.

חנא סוייד: אני אומר שכל הזמן שמענו מנהיגים אומרים, שצריך להפציץ תחנות כוח, שצריך להפסיק מים, שצריך להעניש.

חנא סוייד: כשמגיעים לנקודה שבה משתמשים בנשק הזה, הנשק הזה מאבד כל ערך וגם מאבד כליל את ההרתעה שלו.

חנא סוייד: לכן, אם יש נשק כזה, צריך אולי לנופף בו, אבל בשום פנים ואופן לא להשתמש בו, במיוחד כשמדובר בשימוש בו נגד אוכלוסייה אזרחית חסרת כל אפשרויות.

חנא סוייד: אי-אפשר להפעיל כוח ברמה כזאת ובעוצמה כזאת נגד האוכלוסייה האזרחית.

חנא סוייד: אנחנו נציע, כדי לצאת מהמבוי הסתום הזה, מהמצב הבלתי-נסבל, שבו יש מתקפה על אוכלוסייה אזרחית, תוכנית בת ארבעה שלבים.

חנא סוייד: השלב הראשון הוא הפסקת האש מייד והסגת כוחות הצבא מעזה.

חנא סוייד: בד בבד עם זה, להתחיל במשא-ומתן לשחרור אסירים משני הצדדים.

חנא סוייד: הרי יש אסירים משני הצדדים.

חנא סוייד: בעבר התקיימו שיחות והיה משא-ומתן לשחרור אסירים.

חנא סוייד: כך צריך לעשות גם במקרה הזה.

חנא סוייד: בצעד שלישי שני הצדדים צריכים להתחייב שיכבדו את הפסקת האש משני עברי הגבול - לא מבצעים סיכולים ממוקדים, לא הורגים אנשים וגם לא יורים "קסאמים" לא על שדרות ולא על שום מקום אחר.

חנא סוייד: כל זה על מנת לטפל במצב הנוכחי.

חנא סוייד: ובסופו של דבר, אין מנוס אלא לטפל גם במקרה בכללותו ולהיכנס למשא-ומתן עם הרשות הפלסטינית.

חנא סוייד: הרי אנחנו יודעים, שאם המצב הנוכחי יישאר כפי שהוא, אנחנו רק נעבור ממצב מסוכן אחד למצב אחר, אנחנו נעבור מהידרדרות להידרדרות נוספת, ואנחנו לא יודעים לאן זה יוביל אותנו בסופו של תהליך.

חנא סוייד: לכן אני חושב, שגם צריך להסתכל קדימה ולפתוח במשא-מתן, לחזור לאופק המדיני, שרק הוא העתיד של שני העמים ושתי המדינות, ולהגיע לפתרון של הקמת המדינה הפלסטינית ליד מדינת ישראל.

חנא סוייד: תודה.

יעקב אדרי: אני מבין שאלה הנימוקים להתנגדות לחוק.

מגלי והבה: תודה.

מגלי והבה: חברי הכנסת, יושב-ראש סיעת הליכוד הודיע לי שסיעת הליכוד מושכת את ההתנגדות להחלת הרציפות.

מגלי והבה: אבל שתי הסיעות האחרות, חד"ש ומרצ, ממשיכות בהתנגדות שלהן, ולכן אנחנו עוברים להצבעה.

מגלי והבה: אבל יש הבהרה לפני ההצבעה - ההצבעה היא על הסתייגות הסיעות, שלא להחיל דין רציפות.

מגלי והבה: אם ההסתייגויות מתקבלות, לא תחול רציפות.

מגלי והבה: אם ההסתייגויות נדחות, תחול רציפות, כלומר: אלה שמצביעים נגד, הם בעד הרציפות.

מגלי והבה: אנחנו עוברים להצבעה.

מגלי והבה: מי בעד הצעת סיעות מרצ וחד"ש שלא להחיל דין רציפות על הצעת חוק רישום קבלנים לעבודות הנדסה בנאיות (תיקון מס' 6), התשס"ו-2005?

מגלי והבה: הצבעה מס' 4 בעד הודעת הממשלה - 40 נגד - 7 נמנעים – אין הודעת הממשלה על רצונה להחיל דין רציפות על הצעת חוק רישום קבלנים לעבודות הנדסה בנאיות (תיקון מס' 6), התשס"ו-2005, נתקבלה.

מגלי והבה: 40 מתנגדים להצעה שלא להחיל דין רציפות ושבעה תומכים.

רפי איתן: 41.

מגלי והבה: נוסיף גם את השר איתן.

מגלי והבה: אם כך, יש רציפות על הצעת החוק.

מגלי והבה: [רשומות (הצעות חוק חוב' מ/248).

מגלי והבה: ]

מגלי והבה: חברי הכנסת, אנחנו עוברים לנושא הבא:

מגלי והבה: הצעת חוק הביטוח הלאומי (תיקון מס' 89) (הגדלת גמלאות המשתלמות בגיל זיקנה), התשס"ו-2006.

מגלי והבה: הצעת חוק מובאת לקריאה ראשונה.

מגלי והבה: אני מזמין את השר המתאם, השר יעקב אדרי.

יעקב אדרי: אדוני היושב-ראש, חברי הכנסת, לאחרונה קיבלה ממשלת ישראל החלטה בדבר ביצוע תיקונים שונים בחקיקה הסוציאלית של מדינת ישראל, באופן שישפר את מצבה של אוכלוסיית הקשישים בישראל, ובפרט של אותם הקשישים המצויים במצב כלכלי קשה וזכאים להשלמת הכנסה מהמדינה.

יעקב אדרי: סעיף 2 בהחלטה האמורה קובע: א.

יעקב אדרי: לתקן את חוק תוכנית החירום הכלכלית, כך שההפחתה בשיעור של 1.5% מקצבת הזיקנה הבסיסית תבוטל מכאן ולהבא; ב.

יעקב אדרי: לתקן את חוק הבטחת הכנסה, התשמ"א-1980, כך שקצבת השלמת ההכנסה החודשית לקשישים תגדל ב-75 ש"ח ליחיד וב-100 ש"ח לזוג; ג.

יעקב אדרי: סעיף ג' - ללא שינוי; ד.

יעקב אדרי: לתקן את חוק הביטוח הלאומי [נוסח משולב], התשנ"ה-1995, כך שסך ההוצאה השנתית בשל קצבת הזיקנה תגדל בסכום של 200 מיליון ש"ח.

יעקב אדרי: הצעת החוק שלפני

יעקב אדרי: כם מהווה עיגון בחקיקה של נוסח החלטת הממשלה, כדלקמן: א.

יעקב אדרי: מוצע לתקן את סעיפים 244 ו-252 בחוק הביטוח הלאומי, כך ששיעורי הגמלאות הנקובים בהם יוגדלו בכ-22 ש"ח בממוצע.

יעקב אדרי: ב.

יעקב אדרי: מוצע לתקן את הוראות התוספת השנייה בחוק הבטחת הכנסה, כך שהגמלה המשתלמת לפי החוק האמור לאוכלוסייה הבוגרת לא תפחת בעקבות תוספת הקצבה שתיארתי לעיל.

יעקב אדרי: עוד מוצע כי הגמלה המשתלמת לזכאי כאמור, לפי חוק הבטחת הכנסה, תגדל ב-75 ש"ח ליחיד וב-100 ש"ח לזוג.

יעקב אדרי: ג.

יעקב אדרי: מוצע לתקן את חוק תוכנית החירום הכלכלית (תיקוני חקיקה להשגת יעדי התקציב והמדיניות הכלכלית לשנות הכספים 2002 ו-2003), התשס"ב-2002, כך שהפחתה בשיעור של 1.5% מקצבת הזיקנה הבסיסית תבוטל לאלתר.

יעקב אדרי: רבותי חברי הכנסת, התיקונים המתוארים בפניכם עתידים לסייע ולשפר את מצבה של אוכלוסיית הקשישים במדינת ישראל, אשר נשאה בנטל הגזירות הכלכליות של השנים האחרונות.

יעקב אדרי: אני מציע כי נקבל את ההצעה ונעבירה לוועדת העבודה, הרווחה והבריאות לשם הכנתה לקריאה שנייה ושלישית.

יעקב אדרי: תודה.

מגלי והבה: תודה לשר אדרי.

מגלי והבה: אני מזמין את השר רפאל איתן.

רפי איתן: אדוני היושב-ראש, כנסת נכבדה, ראשית ברצוני לחזק את ידיה של משפחת שליט ולהביע הערכה לצורה שבה הם מחזיקים מעמד, שהיא למופת.

רפי איתן: אני מבקש לחזק גם את ידיהם של ראש הממשלה ושל שר הביטחון, שעושים את מלאכתם נאמנה.

רפי איתן: הצעת חוק הביטוח הלאומי (תיקון מס' 89), בנושא הגדלת קצבאות הזיקנה, היא בבחינת סנונית המבשרת את האביב.

רפי איתן: אנחנו, מפלגת הגמלאים, לקחנו על עצמנו לשנות את הסדר החברתי בישראל בהתייחסותה לזקנים, כמוני, לגמלאים ולזיקנה בכללותה.

רפי איתן: מספר הזקנים או הקשישים בני 65 ומעלה כיום הוא קרוב ל-700,000 איש ואשה.

רפי איתן: בשנת 2025, בעוד קרוב ל-20 שנים, יגיע מספרם למיליון ו-200,000 איש בקירוב.

רפי איתן: כלומר, בתוך פחות מדור יוכפל מספר הזקנים בישראל.

רפי איתן: נוסף על כך, מספר האנשים בגיל 75 ומעלה באותה תקופה יוכפל אף הוא.

רפי איתן: בשנת 1955 היו הקשישים בארץ 4.8% מכלל האוכלוסייה.

רפי איתן: היום הם קרוב ל-12% מכלל האוכלוסייה.

רפי איתן: לא רק שיותר ישראלים מזדקנים, אלא גם יותר זקנים חיים יותר זמן.

רפי איתן: שיעור גידול האוכלוסייה הזקנה הוא כפול מזה של האוכלוסייה הכללית.

רפי איתן: אם נשווה זאת למדינות אחרות, כמו מדינות סקנדינביה או אוסטרליה – שם מגיעה אוכלוסיית הזקנים לסביבות 20% ויותר.

רפי איתן: למספרים אלה, לשינוי הרכב האוכלוסייה, יש השלכות רבות על תחומי החברה והכלכלה, על מערכות השירותים, על תקציב המדינה ועל מבנה הביטוח הלאומי.

רפי איתן: אנחנו, מפלגת הגמלאים, לקחנו על עצמנו לגרום לשינוי בחברה הישראלית, ולשינוי ההתייחסות, הארגון ואולי גם המבנה של הביטוח הלאומי.

רפי איתן: כבר בהסכם הקואליציוני הודענו, שתפקידנו העיקרי הוא הכנת תוכנית לאומית לזקנים, לא רק להיום אלא גם לדור הבא.

רפי איתן: נוסף על החוק המובא לפניכם, אנו בהליכי הקמת ועדה בין-משרדית – שחבריה יהיו נציגי כל המשרדים שיש להם נגיעה לזקנים, כמו רווחה, בריאות וכמובן האוצר – שתבחן את קצבת הזיקנה של המוסד לביטוח לאומי ל-25 השנים הבאות.

רפי איתן: כבר בהסכם הקואליציוני, שגם מפלגת העבודה שותפה בו, הוכנס סעיף על דעתנו, ולפיו תיבחן האפשרות להביא את קצבת הביטוח הלאומי ל-19% מהשכר הממוצע במשק.

רפי איתן: בדעתנו להרחיב את פעילותנו בשורה ארוכה של נושאים, בהם ארגון השירותים לזקן, תמיכה בשכונות תומכות – אלה הקיימות – ופריסת שכונות תומכות בכל הארץ, גם במגזרי המיעוטים, רוויזיה של חוק ביטוח בריאות ממלכתי בכל הקשור לזקנים, טיפול מיוחד בזקנים נזקקים שהכנסתם היא מהביטוח הלאומי בלבד, שדרוג בתי-אבות ועוד.

רפי איתן: חברי הכנסת, אני משוכנע שבנושא זה, של זכויות הגמלאים, כולכם תצביעו בעד.

רפי איתן: תודה.

מגלי והבה: תודה לשר רפאל איתן.

מגלי והבה: ראשון הדוברים הוא חבר הכנסת מאיר פרוש – אינו נוכח.

מגלי והבה: חבר הכנסת אברהם רביץ – אינו נוכח.

מגלי והבה: חבר הכנסת גאלב מג'אדלה, ואחריו - חבר הכנסת יעקב מרגי.

גאלב מג'אדלה: אדוני היושב-ראש, מכובדי השרים, חברי חברי הכנסת, אני לא רוצה להפריז, אבל אני יכול להגיד שזה יום חשוב, יום שרואים בו אור בקצה המנהרה, שאנחנו מאשרים בו הצעת חוק שמיטיבה עם ההורים שלנו, עם אנשים שנתנו הרבה שנים למען החברה שלנו, ומגיע להם שייהנו מהחיים שלהם בסיוע שלנו.

גאלב מג'אדלה: אני רוצה לברך את הממשלה ואת כל מי שעמל כדי שנוכל להביא את הצעת החוק הזאת לאישור.

גאלב מג'אדלה: אני סמוך ובטוח שהכנסת תתאחד כולה סביב הצעת החוק הזאת ותעשה את זה למען החברה שלנו, למען ההורים שלנו.

גאלב מג'אדלה: תודה רבה.

מגלי והבה: תודה לחבר הכנסת מג'אדלה.

מגלי והבה: חבר הכנסת יעקב מרגי – אינו נוכח.

מגלי והבה: חבר הכנסת אלחנן גלזר, בבקשה.

מגלי והבה: אחריו - חבר הכנסת ג'מאל זחאלקה.

אלחנן גלזר: אדוני היושב-ראש, אדוני השר, חברי חברי הכנסת, מכיוון שאני צרוד אוסיף רק משפט אחד.

אלחנן גלזר: ה-4% שהחזירו לנו הם לא 4%, הם בערך 3%.

אלחנן גלזר: כשמורידים 4% ל-0% ומחזירים ל-4%, מקבלים רק 3%.

אלחנן גלזר: אנחנו נדרוש את 1% התוספת הזה בתקציב לשנת 2007.

אלחנן גלזר: תודה.

מגלי והבה: תודה לחבר הכנסת גלזר.

מגלי והבה: חבר הכנסת ג'מאל זחאלקה, בבקשה.

ג'מאל זחאלקה: כבוד היושב-ראש, רבותי חברי הכנסת, אנחנו תומכים בהצעת החוק הזאת, אבל אנחנו חושבים שהיא לא מספיקה, כי אם להעמיד דברים במקומם, בשנים האחרונות היה קיצוץ ענק בקצבאות בכלל, ועכשיו באים ועושים תיקון חלקי, קטן.

ג'מאל זחאלקה: אם קיצצו מיליארדים, התיקון הוא במאות מיליונים, 200 מיליון בסך הכול.

ג'מאל זחאלקה: בתמונה הכללית של הקצבאות זה עדיין אינו פותר את הבעיה.

ג'מאל זחאלקה: רק לאחרונה הציג מנכ"ל הביטוח הלאומי דוח שעל-פיו לקצבאות בישראל יש האפקט הכי נמוך בין הקצבאות בכל המדינות העשירות – מדינות המערב – מבחינת הוצאת אנשים ממעגל העוני.

ג'מאל זחאלקה: וכל כך מדוע?

ג'מאל זחאלקה: כי הקצבאות קטנות, או קטנו.

ג'מאל זחאלקה: אין ספק שכדי להוציא אנשים ממעגל העוני, להעלות אותם מעל הרף של קו העוני, צריך מאמץ משולב.

ג'מאל זחאלקה: צריך לפחות להחזיר את הקצבאות לשיעורן לפני הקיצוצים הגדולים.

ג'מאל זחאלקה: מה עושים לנו כאן?

ג'מאל זחאלקה: מקצצים קיצוץ ענק, כמויות אדירות, סכומים גדולים, וכשמחזירים חלק קטן ממה שקיצצו, אנחנו צריכים לעשות חאפלה בכנסת.

ג'מאל זחאלקה: סך הכול, בתמונה הכללית של הקצבאות, מחזירים חלק קטן, פחות מ-10%.

ג'מאל זחאלקה: ומה אנחנו מקבלים?

ג'מאל זחאלקה: תוחלת העוני – שיעור האנשים והמשפחות שחיים מתחת לקו העוני – לא קטנה אלא גדלה.

ג'מאל זחאלקה: הבעיה נשארת בעינה.

ג'מאל זחאלקה: צריך פיתוח כלכלי; פיתוח כלכלי לא רק במרכז, להעשיר את העשירים עוד יותר, אלא דווקא בשכבות שסובלות, באזורים שבהם האזרחים סובלים ממצב סוציו-אקונומי נמוך, בפריפריה, ובפרט ביישובים הערביים.

ג'מאל זחאלקה: ומצד שני - צריך שגם יוחזרו קצבאות הילדים, קצבאות השאירים, קצבאות הנכים, לשיעורן לפני הקיצוצים הגדולים, ואז אנחנו נראה מאמץ ממשלתי אמיתי להוציא אנשים ממעגל העוני.

ג'מאל זחאלקה: אם כבר מלחמה - שתהיה מלחמה נגד העוני, לא נגד אזרחי עזה.

ג'מאל זחאלקה: תודה.

מגלי והבה: חבר הכנסת עזמי בשארה, אחריו - חבר הכנסת ואסל טאהא, ואחריו - חבר הכנסת משה שרוני.

מגלי והבה: שלוש דקות.

עזמי בשארה: אדוני היושב-ראש, חברי הכנסת, אנחנו תומכים בחוק הזה בלי שום ספק, כפוף למה שאמר חבר הכנסת ג'מאל זחאלקה, כלומר, זו עז שהוציאו; אחרי שהכניסו כל כך הרבה עזים לבית של הזקנים, של העניים, של הילדים וכו', עכשיו מוציאים עז, ואנחנו צריכים למחוא כפיים.

עזמי בשארה: בסדר, אנחנו לא יכולים לעשות משהו אחר.

עזמי בשארה: אנחנו חייבים לתמוך.

עזמי בשארה: אבל, אדוני היושב-ראש, חברי הכנסת, אני חושב שאחרי שהממשלות הקודמות, לפחות שתיים, ניהלו בעצם קו ניאו-ליברלי תאצ'ריסטי מהסוג הגרוע ביותר, בפרט בשנתיים האחרונות, הכנסת תצטרך אולי לעשות עבודה רבה כדי למזער את הנזק מבחינת הפער בין העניים והעשירים בארץ, שבעצם הפכה להיות הראשונה במדינות המפותחות מבחינת הפער בין העניים והעשירים, מבחינת פער ההכנסות.

עזמי בשארה: מובן שאנחנו לא חסידי האספירין כאמצעי לגישור על פערים.

עזמי בשארה: אנחנו חסידי השיטה של צדק חברתי, שלא תיצור עוני שאחר כך צריך לפתור אותו בקצבאות.

עזמי בשארה: אבל כל עוד יש עוני, החברה צריכה – חובתה היא, זה ה-must של עצמך, בעצם – לחלק את התקציב כך שיהיה פחות עוני.

עזמי בשארה: אנחנו היינו מעדיפים צדק חברתי, כמובן, כפי שאמרתי, וחלוקה – בפרט בנושאי החינוך וכדומה – שלא תיצור עוני.

עזמי בשארה: אני חושב שהבעיה – במיוחד במגזרים שלנו, אבל אני חושב שבכלל – היא, שכל עוד רשום נכס כלשהו על שמו של איש מבוגר או על שמה של אשה מבוגרת – כלשהו, אפילו גלגל של אוטו – הוא לא יכול לקבל השלמת הכנסה.

עזמי בשארה: ניסינו כבר כמה פעמים, כמעט בכל מושב, בכל כנסת, להעביר הצעת חוק לתיקון העוול הזה שנגרם לאנשים מבוגרים רבים כל כך בארץ: אדם שעוד לא עשה סידור של הירושה לבנים שלו, וכל דבר אחר, לא יכול, או היא לא יכולה, לקבל השלמת הכנסה.

עזמי בשארה: לכן אנחנו שוב נקרא לכנסת, והפעם הרוב לא יהיה אוטומטי ונקווה שבאמת יהיה שינוי בכיוון, כי רק דבר כזה יכול לעזור לגשר על פערים.

עזמי בשארה: תודה רבה.

מגלי והבה: חבר הכנסת ואסל טאהא, ואחריו - כפי שאמרתי, חבר הכנסת משה שרוני.

מגלי והבה: שלוש דקות.

ואסל טאהא: כבוד היושב-ראש, חברי הכנסת, אנחנו תומכים בהצעת החוק.

ואסל טאהא: אף שציפינו שהתיקון יהיה גדול יותר, מיטיב עם קבוצות אחרות, לא רק עם קבוצה אחת, משמח שמיטיבים עם קבוצה שהיא מאוד חשובה – אבותינו, הורינו, אלה שטרחו כל חייהם, גם הם ראויים להטבה, אומנם קטנה, אבל אנחנו מצפים שתהיה גדולה יותר, ונצליח להחזיר אותה לרמת 2002, לרמה שהיתה לפני הקיצוצים, לפני הפגיעה הקשה כל כך בשכבות החלשות, שהזיקה להם והפכה את חייהם – לפעמים, לחלק גדול מהם – לחיים קשים מאוד.

ואסל טאהא: את זה הרגשנו בתלונות הקבוצה הזאת.

ואסל טאהא: קיבלנו פניות, הרבה פעמים פנו אלינו, ולא היתה אוזן קשבת בממשלות שקדמו לזאת, ולכן נשמח לתמוך בחוק הזה, אף שההטבה שהוא נותן, שהוא מעניק לקבוצה הזאת, היא קטנה, ונצפה שיהיו עוד הטבות לקבוצות אחרות שנפגעו מהתוכנית הכלכלית שפגעה קשות גם במשפחות החד-הוריות, גם בנכים, גם בקבוצות חלשות אחרות בחברה.

ואסל טאהא: לכן, אדוני היושב-ראש, אנחנו נתמוך בחוק הזה.

מגלי והבה: תודה.

מגלי והבה: חבר הכנסת משה שרוני, ואחריו - חבר הכנסת מוחמד ברכה.

משה שרוני: אדוני היושב-ראש, כבוד השר, חברי הכנסת, גמלאיות וגמלאי ישראל ניצחו.

משה שרוני: הסנונית הראשונה שסיעת הגמלאים הביאה והבטיחה – הגיעה.

משה שרוני: אני רוצה להודות לכל חברי הכנסת שעלו לדוכן והביעו תמיכה בהצעת החוק.

משה שרוני: כרגע מדובר ב-1.5%, 100 ש"ח ו-75 ש"ח.

משה שרוני: מ-1 בינואר עוד 1.5% ו-150 ש"ח ו-100 ש"ח.

משה שרוני: מה שהבטחנו נקיים.

משה שרוני: כל הכבוד לבית הזה, שרואה שצריך לתת ולהחזיר מה שנלקח מגמלאי ישראל.

משה שרוני: תודה רבה.

מגלי והבה: תודה.

מגלי והבה: אני מזמין את חבר הכנסת מוחמד ברכה, ואחריו ידבר חבר הכנסת חנא סוייד.

מוחמד ברכה: אדוני היושב-ראש, רבותי חברי הכנסת, כל תרומה לרווחתן של השכבות החלשות היא מבורכת, אבל שהתוספת הזאת לא תהפוך עלה תאנה למדיניות שכולה פגיעה בשכבות החלשות – בציבור הגמלאים, הפנסיונרים, הילדים והשכבות החלשות באופן כללי.

מוחמד ברכה: אחת המגרעות של תיקון עוולות חברתיות דרך הסכם קואליציוני - המפלגה הסקטוריאלית - היא טיפול נקודתי בנקודה מסוימת, בנושא מסוים, ולא אימוץ תפיסה כוללת שהיתה אמורה לענות על שאלות הקיום של אותן שכבות.

מוחמד ברכה: האם אפשר לדבר על תוספת של 200 מיליון שקלים לכל הגמלאים במדינת ישראל – או 1.5% – בזמן שמחיר התרופות אינו משתנה?

מוחמד ברכה: בזמן שצורכי הקיום עדיין יקרים ומתייקרים?

מוחמד ברכה: בזמן שהשירותים הסוציאליים למיניהם נפגעים?

מוחמד ברכה: בזמן שמדברים על הפרטה לרוחב, לעומק ולכל הכיוונים?

מוחמד ברכה: אני חושב שהממשלה אינה מאמצת מדיניות, אלא סיבות לקיומה.

מוחמד ברכה: היא לא מאמצת מדיניות שאמורה לפתור בעיות חברתיות, אלא משלמת אתנן כדי לשמור על קיומה הפוליטי.

מוחמד ברכה: בעצם, בכל שאר הפרטים שנוגעים בציבור שהיא כביכול אמורה להיטיב עמו, היא מנהלת מדיניות אגרסיבית, תוקפנית, שפשוט משליכה הרבה אנשים מבוגרים ועניים לתהומות של עוני ושל נחשלות.

מוחמד ברכה: על כן, גם אם יש תוספת, ואי-אפשר להתנגד לה, עדיין הממשלה היא ממשלת ההון הגדול, ממשלה שמבטאת את הניגוד הגמור לאינטרס של השכבות החלשות ולעקרונות הצדק החברתי.

מוחמד ברכה: תודה רבה, אדוני.

מגלי והבה: תודה לחבר הכנסת ברכה.

מגלי והבה: אני מזמין את חבר הכנסת חנא סוייד.

מגלי והבה: אחריו ידבר חבר הכנסת דב חנין.

מגלי והבה: חברי הכנסת שעומדים ולא יושבים במקומותיהם, בבקשה.

מגלי והבה: בבקשה, חבר הכנסת סוייד.

חנא סוייד: אדוני היושב-ראש, כנסת נכבדה, אנחנו כמובן תומכים בהצעת החוק שהובאה כאן.

חנא סוייד: אנחנו חושבים שזה צעד חיובי מאוד לתמוך בקבוצת הגיל הזאת.

חנא סוייד: עם זאת, צריך להסתכל על התמונה בשלמותה.

חנא סוייד: מצד אחד, הגדלת הקצבה היא דבר מבורך; מצד שני, אנחנו לא צריכים לשכוח – ואת עיקר הדברים אני מפנה גם לאנשי סיעת גיל – העלאת גיל הפרישה ל-67 שנים היא לקיחה מהצד השני.

חנא סוייד: מצד אחד נותנים, אבל מהצד השני לוקחים.

חנא סוייד: לכן, אנחנו צריכים לראות את המכלול, את התמונה בכללותה.

חנא סוייד: דבר נוסף, יש כאן ניסיון לתת באופן ישיר לגמלאים, להגדיל להם את הקצבה, שזה דבר רצוי, ומצד שני, אנחנו לא צריכים להסתפק בזה; אנחנו צריכים להסתכל על מכלול השירותים שניתנים בחברה, במסגרת הקהילה, לאוכלוסיית הגמלאים.

חנא סוייד: אנחנו צריכים להסתכל על השירותים החברתיים, על שירותי הבילוי, על מועדוני הזקנים, על מועדוני-היום ועל כל הפעילויות שמסביב.

חנא סוייד: זה אומר הרבה, אבל זה גם עולה כסף.

חנא סוייד: אם גמלאי רוצה לקנות את השירותים האלה על חשבונו, זה עולה לו הרבה כסף, ואולי התוספת המעטה שהגמלאים מקבלים במסגרת הצעת החוק מתבזבזת על קניית שירותים שהחברה, הרשויות המקומיות או הממשלה צריכות לספק בלאו הכי.

חנא סוייד: נקודה אחרונה.

חנא סוייד: דובר כאן על השלמת הכנסה לגמלאים שיש להם בעלות על נכס כלשהו.

חנא סוייד: אני רוצה להזכיר גם את ההנחה בארנונה.

חנא סוייד: גמלאים שבבע

חנא סוייד: לותם נכס קרקע קטן אינם זוכים להנחות של ממש בארנונה העירונית, וזה מכביד על הרבה משפחות של גמלאים.

חנא סוייד: לכן, אני מציע שהצעות החוק האלה, שמטרתן להיטיב עם גיל הזהב, יתפרסו ויורחבו גם לתחומים אחרים.

מגלי והבה: תודה לחבר הכנסת סוייד.

מגלי והבה: אני מזמין את חבר הכנסת דב חנין.

מגלי והבה: אחריו ידברו חבר הכנסת חיים אורון וחבר הכנסת צבי הנדל.

דב חנין: אדוני היושב-ראש, רבותי חברי הכנסת, אנחנו נתמוך בהצעה להגדיל את הגמלאות המשתלמות בגיל זיקנה.

דב חנין: אנחנו נתמוך בהצעה לא מכיוון שאנחנו מסתפקים בה.

דב חנין: רחוק מזה: ההצעה הזאת היא רק התחלה מאוד צנועה של מאמץ גדול שהכנסת צריכה לעשות למען הגמלאים בישראל, למען האנשים שנתנו את כל חייהם בעבודה, בגידול ילדים, בבניית החברה, והיום – צר לי לומר את זה בכנסת – במקרים רבים הם מושלכים הצדה בלא זכויות ובלא מעמד.

דב חנין: ההצעה הזאת היא התחלה צנועה, ואני רוצה להזכיר לכולנו שאנחנו מדברים עכשיו בסך הכול על תוספת של 75 שקלים לגמלאי יחיד ו-100 שקלים לזוג גמלאים.

דב חנין: זאת תוספת קטנה מאוד לאנשים שלפי דוחות המוסד לביטוח לאומי והלשכה המרכזית לסטטיסטיקה נמצאים בשיעורים גדולים מאוד מתחת לקו העוני, לפעמים נתונים במצוקה קיצונית, ואפילו בחוסר יכולת לקנות מוצרים בסיסיים.

דב חנין: נראה לי שזה מצב שאנחנו לא יכולים להשלים אתו ואסור לנו להשלים אתו.

דב חנין: כדי לשנות את המצב הזה צריכה להיעשות בכנסת עבודה נוספת רבה.

דב חנין: ראשית, צריך להגדיל את הגמלאות בשיעור ניכר.

דב חנין: הגמלאות הלכו ונשחקו במשך השנים, וכיום הן באמת אינן מספיקות אפילו לדברים הבסיסיים ביותר שאדם זקוק להם.

דב חנין: שנית, הגמלאים בישראל מקופחים בשורה ארוכה של הסדרים וחוקים, וצריך לשנות זאת.

דב חנין: אני מתכוון להניח על שולחן הכנסת – אני מקווה שזה יעשה בתמיכה רחבה של החברים, גם מסיעת הגמלאים אבל גם מסיעות אחרות, גם מסיעות האופוזיציה וגם מסיעות הקואליציה – שורה ארוכה של תיקונים נקודתיים ושל חוקים שמטרתם לשפר במגזרים ובהיבטים חיוניים את תנאי חייהם של הגמלאים.

דב חנין: למשל, בכוונתי להציע לפטור גמלאים מהצורך לשלם ביטוח רפואי; לפטור גמלאים מהצורך לשלם בעבור תרופות שבסל הבריאות; ליצור מצב שבו אין שוללים מאדם שמגיע לגיל זיקנה וזכאי לקצבת זיקנה חלק מקצבת השאירים שמגיעה לו.

דב חנין: אלה רק דוגמאות משורה ארוכה של מעשים שאנחנו צריכים לעשות בכנסת כדי לשפר באמת את מצב הגמלאים, שיפור שהם באמת זקוקים לו, ואנחנו – אני חושב – ראויים לו.

דב חנין: תודה רבה.

מגלי והבה: תודה לחבר הכנסת דב חנין.

מגלי והבה: חבר הכנסת חיים אורון – אינו נוכח.

מגלי והבה: חבר הכנסת צבי הנדל – גם הוא אינו נוכח.

מגלי והבה: חבר הכנסת יצחק זיו, בבקשה.

מגלי והבה: אחריו - חבר הכנסת יצחק גלנטי, ואחריו - חבר הכנסת אורי אריאל.

יצחק זיו: כבוד היושב-ראש, שרים וחברי הכנסת, הגענו ליום גדול, יום שבו כל חברי הכנסת תומכים בהצעת החוק בדבר הגדלת קצבת הביטוח הלאומי.

יצחק זיו: אני חושב שזה יום שצריך להיכנס למודעות של כולנו - אשרינו שהצלחנו להגיע ליום כזה.

יצחק זיו: אתן עכשיו סקירה קצרה.

יצחק זיו: עובד או עובדת שהגיעו לגיל פרישה עשויים ליהנות מהכנסה משלושה מקורות: קצבת זיקנה של המוסד לביטוח לאומי, פנסיה מעבודה וחסכונות פרטיים.

יצחק זיו: מעטים הם אלה שנהנים מפירות משמעותיים של חסכונות פרטיים, ורק למחצית מכלל המועסקים יש פנסיה מעבודה.

יצחק זיו: לעומת זאת, כל האזרחים המגיעים לגיל פרישה מקבלים קצבת זיקנה מהמוסד לביטוח לאומי.

יצחק זיו: קצבת הזיקנה נועדה להבטיח לתושבי ישראל הכנסה חודשית קבועה לעת זיקנה.

יצחק זיו: במחקר שנעשה בשנת 2005 על מצב הקשישים בארץ התגלה, כי כל קשיש רביעי מתקיים מקצבת הביטוח הלאומי בלבד וחי מתחת לקו העוני.

יצחק זיו: כל קשיש חמישי סובל מבעיית רעב.

יצחק זיו: ל-10% אין מים חמים מדי יום בביתם.

יצחק זיו: 18% סובלים רוב ימות החורף מקור ומהעדר אמצעי חימום.

יצחק זיו: כל קשיש חמישי חש בדידות.

יצחק זיו: בישראל קצבת הזיקנה היא הנמוכה ביותר בקרב המדינות המפותחות - 16% מהשכר הממוצע, לעומת 20%-30% ברוב המדינות.

יצחק זיו: חוק הביטוח הלאומי (הגדלת גמלאות המשתלמות בגיל זיקנה) הוא חוק סוציאלי חשוב מאוד.

יצחק זיו: קצבת הזיקנה היא כיום בשיעור 15.5% מהשכר הממוצע במשק.

יצחק זיו: זהו סכום קטן מאוד, שאינו מאפשר קיום בכבוד.

יצחק זיו: בהתאם להחלטת הממשלה מ-30 במאי 2006, הוצע להגדיל את שיעור הקצבה והגמלה האמורות.

יצחק זיו: תוספת זו תסייע במידת מה לקשישים אשר חיים בדוחק רב אם הם נתמכים בכספי הביטוח הלאומי בלבד.

יצחק זיו: אם ברצוננו להבטיח רמת חיים סבירה לכל האזרחים לעת זיקנתם, יש לדאוג לכך שההכנסה הבסיסית של האזרחים המגיעים לגיל זיקנה, הלוא היא קצבת הזיקנה, תהיה ברמה סבירה.

יצחק זיו: אשרינו שזכינו ליום שבו אנו מתחילים בתהליך של החזרת הכבוד לגמלאינו, וכל הבית תומך ביוזמת מפלגת הגמלאים.

יצחק זיו: תודה.

מגלי והבה: תודה.

מגלי והבה: חבר הכנסת יצחק גלנטי.

מגלי והבה: אחריו - חבר הכנסת אורי אריאל, ואחריו - חבר הכנסת אליהו גבאי.

יצחק גלנטי: אדוני היושב-ראש, כנסת נכבדה, הימים האלה הם ימים קשים, עם חייל חטוף שלבנו עמו ועם משפחתו, ועם חיילים רבים אחרים המסכנים את חייהם ואנו דואגים לשלומם, וכן עם מצוקות חברתיות אמיתיות, ששמיכת התקציב לשנת 2006 שנכפתה עלינו קצרה מלכסותן.

יצחק גלנטי: לכן קרן האור של בשורה אמיתית, תחילתו של שינוי במדיניות החברתית, כל כך חשובה לנו.

יצחק גלנטי: אני גאה להיות חלק מסיעת הגמלאים, או ברוח ימי המונדיאל, נבחרת הגמלאים.

יצחק גלנטי: כאותו שוער שזינק לפינה הנכונה ושמר על שער נקי, כך אנחנו עומדים על המשמר כדי שהסיכומים הקואליציוניים שלנו יישמרו ויקוימו.

ראובן ריבלין: כמו נבחרת טובה במונדיאל.

יצחק גלנטי: תודה רבה על התיקון.

יצחק גלנטי: שאיפתנו היא שהגדלת תקציב קצבאות הזיקנה תהיה גבוהה הרבה יותר, פי-חמישה ויותר מ-200 מיליון השקלים, אבל גם מסע של אלפי מיליוני שקלים מתחיל בצעד קטן של 200 מיליון.

יצחק גלנטי: חברי חברי הכנסת, היום מתחיל המסע הזה.

יצחק גלנטי: הוא מתחיל בהגדלת קצבת הזיקנה ב-75 שקלים לחודש לזכאי יחיד וב-100 שקלים בחודש לזוג זכאים.

יצחק גלנטי: אף שסכומים אלה נשמעים קטנים, והם אכן קטנים, מדובר בתקדים חשוב.

יצחק גלנטי: אנו מכניסים את הגדלת קצבת הזיקנה לבסיס חוק הגמלאות, כלומר לבסיס התקציב.

יצחק גלנטי: זה ההישג העיקרי, ולאו דווקא הסכומים.

יצחק גלנטי: אנו, סיעת גיל, רואים בחוק זה תקדים, התחלה של תהליך לשיפור ניכר של קצבאות הזיקנה, שהפכו בשנים האחרונות קצבאות של חרפה ובושה חברתית, קצבאות של הזקנים המחטטים בזבל ובאים לבתי-תמחוי כדי להתקיים.

יצחק גלנטי: החקיקה הזאת לא עברה כחלק מחוק התקציב, ובצדק.

יצחק גלנטי: ראוי היה שתעבור בחקיקה נפרדת.

יצחק גלנטי: אסור היה להחביא סעיף משמעותי כל כך בספר התקציב, מה גם שאם הוא היה טמון בספר התקציב, היתה סכנה שביטול חוק ההסדרים הידוע היה מבטל אותו יחד עם החוק.

יצחק גלנטי: זו מחויבותנו – לתת לאוכלוסייה המבוגרת את היכולת להתקיים ברווחה באחרית ימיה.

יצחק גלנטי: זה דגלנו – להביא תקווה למיליון גמלאים וקשישים במדינה.

יצחק גלנטי: ההישג הזה מצטרף לשורה של הישגים שכבר השגנו ונכללים בחוק התקציב: הגדלת סל התרופות, הקטנת התקרה של השתתפות הקשישים הרוכשים תרופות למחלות כרוניות, תמיכה בארגוני קשישים, הגדלת תקציבי מימון מיטות סיעודיות ועוד.

מגלי והבה: עליך לסיים.

יצחק גלנטי: אני מסיים.

יצחק גלנטי: אדוני היושב-ראש, כנסת נכבדה, לא על שברי אחוזים אנו מצביעים היום, כפי שאפשר אולי לחשוב כשרואים את תוכן הצעת החוק.

יצחק גלנטי: אנו מצביעים על תחילת השבת כבודם של מאות אלפים בישראל.

יצחק גלנטי: אני שמח לשמוע שקואליציה ואופוזיציה, ימין ושמאל, מבטאים קונסנזוס מלא ביחסם לחוק זה.

יצחק גלנטי: אם רוח שיתוף הפעולה הקואליציוני תמשיך לנשב במחוזותינו בשנים הקרובות, אזי באמת נוכל לומר כי בשורה טובה הביאה הכנסת לרבים-רבים מבני ישראל המבוגרים היום הזה.

יצחק גלנטי: תודה.

מגלי והבה: תודה.

מגלי והבה: אני מזמין את חבר הכנסת ראובן ריבלין.

ראובן ריבלין: אדוני היושב-ראש, רבותי חברי הכנסת, פעמים יש מצב שבו יש ביקורת, חברי הכנסת מתרעמים על כספים ייחודיים שניתנים, ויש המגדירים אותם פעמים אתנן פוליטי, והנה, בפעם הראשונה, כאשר מפלגה דרשה – ולא סכום פעוט – כדי להיכנס לקואליציה, כולנו מברכים אותה על העובדה שהצליחה לקיים את התפילה הקדושה החשובה: "אל תשליכני לעת זקנה ככלות כחי אל תעזבני".

ראובן ריבלין: אני לא מדבר על נבחרת במונדיאל, אני מדבר על נבחרת טובה במונדיאל, כי ראינו הרבה נבחרות שאינן טובות.

ראובן ריבלין: כאן יש באמת תלכיד מצוין שבא לכנסת כדי לבצע משימה, שליחות, והנה, הסיעה הזאת מבצעת אותה כבר במושב הראשון שבו היא משתתפת בכנסת זו.

ראובן ריבלין: אני מוכרח לברך אתכם על כך שהכרחתם, בצדק, את המערכת להתייחס לדבר שעליה להתבייש על כך שלא השכילה להתייחס אליו לפני שהעם אמר את דברו ושלח את כולכם לכאן.

ראובן ריבלין: אני פשוט חושב שאם יש שליחות, אתם שליחים, ואם יש שליחים טובים, אתם מוכיחים זאת.

ראובן ריבלין: יישר כוח גדול.

מגלי והבה: תודה לחבר הכנסת ריבלין.

מגלי והבה: אני מזמין את חבר הכנסת חיים אורון.

חיים אורון: אדוני היושב-ראש, ראשית, תודה על כך שנתת לי אפשרות לעלות לדוכן להשמיע את דברי.

חיים אורון: אני רוצה לצרף את ברכותי לברכותיו של חבר הכנסת רובי ריבלין לסיעת הגמלאים על התיקון הזה, אבל אני רוצה להעיר שתי הערות: האחת על-פי כתובתו של חבר הכנסת ריבלין, והאחרת על-פי כתובתם של הגמלאים ושאר חברי הכנסת.

חיים אורון: על-פי כתובתו של חבר הכנסת ריבלין, המעשה שאנחנו מתקנים עכשיו הוא לא מידי שמים.

חיים אורון: יש כל מיני אסונות שיורדים עלינו, על הפרט ועל הכלל, שהם מידי שמים.

חיים אורון: זה מעשה ידי אדם – מעשה ידי אדם באופן מכוון ובידיעה גמורה של הסיעות שתמכו במהלך הזה.

חיים אורון: המודל הזה, שבו אנחנו פוגעים ומתקנים, אינו מרפא את הפצעים של אותם אזרחים, לא בתקופת פגיעתם, ומה שחמור עוד יותר - למרות התיקון המסוים הזה, שהוא רחוק מלהיות משמעותי, רק בשבוע שעבר כולנו נחשפנו – או רובנו נחשפנו, או חלק מאתנו נחשפו – לנתונים שלפיהם גם בתחום הזה אנחנו בשיא עולמי.

חיים אורון: אנחנו בשיא עולמי בקצבת זיקנה נמוכה בהשוואה לכל מדינות המערב.

חיים אורון: אז אי-אפשר להתבשם מהחזרת 1.6%.

חיים אורון: אני אומר פעם נוספת: שלא יספרו לי סיפורים, לא חברי הכנסת ולא השרים, אדוני שר הבריאות, שאין כסף – כי יש כסף.

חיים אורון: רק בשבוע שעבר, בהצבעה אחת – 3.5 מיליארדי שקלים.

חיים אורון: החגיגה שאנחנו חוגגים פה היום היא על 200 מיליון שקל, זהו.

חיים אורון: אדוני שר הבריאות, חבר הממשלה, לא היה אפשר לשאול למה בתוך 3.5 מיליארדי השקלים, אולי נקצץ ב-3 מיליארדי שקלים, ומתוך 500 המיליונים הנותרים, מחצית הסכום – עוד 250 מיליון שקל, נכפיל את הקצבה לגמלאים?

חיים אורון: זה רעיון כל כך מטורף?

חיים אורון: זאת אפשרות כל כך לא הגיונית?

חיים אורון: זאת מחשבה שכל כך נוגדת – בדיוק את מה?

חיים אורון: אני יודע את מה היא נוגדת, אדוני שר הבריאות: היא נוגדת תפיסה, שלצערי הרב – ובזה אני רוצה לסיים – שמעתי אותה גם היום בוועדת הכספים, ועל בסיסה אתה הולך להצביע בעוד שבועיים על תקציב המדינה.

חיים אורון: מה כתוב במסמך שהוגש לכם, לממשלה, אתמול?

חיים אורון: - המדיניות הכלכלית היא המשכה של המדיניות הכלכלית משנת 2003.

חיים אורון: זה כתוב שחור על גבי לבן במסמך שקיבלתם.

חיים אורון: אנחנו יודעים מה היה בשנת 2003; לאן זה הביא אותנו.

חיים אורון: אנחנו יודעים.

חיים אורון: אולי בגלל זה אתם בכנסת, אבל אתם עומדים לקבל את ההחלטה שהמדיניות הזאת ממשיכה, והיא ממשיכה.

חיים אורון: אוי לנו אם חבר הכנסת רובי ריבלין יצטרך לומר בעוד כמה שנים, לא הרבה, עכשיו נוציא עוד עז אחת, העז שנכנסה בשנת 2006, ונוציא אותה ב-2009.

חיים אורון: העזים האלה, שנכנסות ויוצאות, אוכלות את כל האחו, והאחו הזה הוא המוני בית ישראל – קשישים, ילדים וחלשים – וצריך להפסיק את המצעד הזה של העזים פנימה והחוצה.

מגלי והבה: תודה לחבר הכנסת אורון.

מגלי והבה: אני מזמין את חבר הכנסת אריה אלדד - הוא לא נמצא.

מגלי והבה: חבר הכנסת נסים זאב, בבקשה.

נסים זאב: אדוני היושב בראש, כנסת נכבדה, תפילת כל זקן וקשיש היא שרק לא יצטרך לבריות, לא יצטרך לבני משפחתו ואפילו לקרובים ביותר אליו.

נסים זאב: הקשיש לא רוצה להיות תלוי בחסדיו של מישהו אחר ובחסדיהם של בני המשפחה.

נסים זאב: לכן, כפי שאמר חבר הכנסת רובי ריבלין, תפילת הקשיש "אל תשליכני לעת זקנה ככלות כחי אל תעזבני" היא כי הקשיש מתבייש בזה שהוא צריך, והוא גם לא רוצה להיות תלוי בחסדיו של מישהו אחר.

נסים זאב: התורה גם מצווה "מפני שיבה תקום והדרת פני זקן".

נסים זאב: מדובר לא רק בקימה להדר את פניו, לא רק לצאת ידי חובה בזה שאני עומד לכבוד הקשיש.

נסים זאב: אנחנו צריכים לקדם את פניו בכך שאפשר לעזור ולסייע.

נסים זאב: אני שמח מאוד שסיעת גיל הצליחה, כפי שהבטיחה, לעזור ולסייע לקשישים.

נסים זאב: דבר אחד והערה: 200 מיליון השקלים הם בעצם קצבה של כ-75 שקל ליחיד וכ-100 שקל לזוג.

מגלי והבה: חבר הכנסת ניסן סלומינסקי.

נסים זאב: אדוני היושב-ראש, לא ברור לי מדוע.

נסים זאב: האם שני קשישים לא צריכים לקבל – אולי לא הייתי אומר כפול, אבל קרוב לכפול?

נסים זאב: כי רוב הכסף שהקשישים משתמשים בו הוא לא לאוכל, אלא לתרופות, לפיזיותרפיה ולכל מיני דברים שקשורים לסיוע הפיזי שאותם קשישים זקוקים לו.

נסים זאב: הם משלמים טבין ותקילין, והכול באופן פרטי.

נסים זאב: הם צריכים לשמור על כושר גופם.

נסים זאב: לכן, אני חושב שלא היה מקום להוסיף כאן רק כ-25 שקלים לזוג.

נסים זאב: כפי שזכור לכם, לפני כשנתיים נשיא המדינה זעק על כך שהקשישים הגיעו לפת חרבה ולעוני כזה, שקשישים מחטטים בזבל כדי להביא מזון וטרף לביתם.

נסים זאב: בהזדמנות זו אני רוצה להעיר הערה נוספת.

נסים זאב: נשמעות תלונות – ואולי הסיעה הנכבדה ששומעת ומטפלת בקשישים תתעניין בכך – שיש חוק שאינו מאפשר לבן או לבת של הקשיש לקבל את הביטוח או את הסיוע לרכב אלא אם כן הרכב הוא על שם הקשיש.

מגלי והבה: אדוני, אתה צריך לסיים.

נסים זאב: אני רק אסיים.

נסים זאב: לפעמים נוצר מצב שהבן גר בבית ומשרת את בני-הזוג הקשישים, אבל לא מכירים בו, כי הרכב אינו על שם הקשישים.

נסים זאב: הוא חושש שחלילה וחס מחר, לאחר פטירת אמו או אביו, הרכב הזה יעבור בירושה לאחיו.

נסים זאב: אני חושב שצריך לעגן זאת בחוק, לתקן את החוק הזה ולאפשר שמי שמשרת את הקשיש יזכה באותה הטבה.

מגלי והבה: תודה.

מגלי והבה: חבר הכנסת אחמד טיבי – אינו נוכח.

מגלי והבה: אני מזמין את חברת הכנסת רונית תירוש.

מגלי והבה: בבקשה.

מגלי והבה: לאחר מכן אנחנו עוברים להצבעה.

רונית תירוש: אדוני היושב-ראש, כנסת נכבדה, אני יושבת במעמד הזה, ועד כה, לפחות כחברת כנסת חדשה, אני חושבת שזה המעמד הראשון שבו אני חשה גאווה אמיתית להשתייך לחבורת אנשים איכותיים, שחושבים נכוחה, ולא בצורה פופוליסטית, ובאמת דואגים לציבור הרחב שבחר בהם ולא מאכזבים.

רונית תירוש: אני שמחה להימנות עמהם ולהצטרף ליוזמה הברוכה הזאת, משום שלאחרונה אני חושבת יותר ויותר על אותם גמלאים, שעוברים חוויה קשה מאוד כשהם עוזבים את מקום העבודה.

רונית תירוש: אדם שאינו יוצא בבוקר למקום עבודתו, ואינו מרגיש שהוא יצרני ותורם, עלול לאבד גם מביטחונו העצמי.

רונית תירוש: ואם נוסיף על זה גם את הבעיות הכלכליות שלפעמים פוקדות אותם – אפילו לעתים קרובות – גם כבודו של האדם נפגע.

רונית תירוש: ולכן, כל יוזמה בכיוון הזה שמאפשרת להם לשמור על כבודם היא יוזמה מבורכת.

רונית תירוש: בבחירות האחרונות, כאשר צעירים רבים בחרו בסיעת הגמלאים, או במפלגת הגמלאים, אמרו שאולי זו מחאה מסוימת.

רונית תירוש: אני חושבת שלא.

רונית תירוש: אני חושבת שיש לנו דור צעיר מאוד נבון, מאוד מעורב – אגב, ביחס למדינות אחרות, הדור הצעיר שלנו מאוד מעורב בחיי החברה – ואני חושבת שהאמירה שלהם היתה מאוד משמעותית, מאוד חזקה.

רונית תירוש: אני שמחה שהפעם כנסת ישראל נתנה את ידה למעשה, ליוזמה מאוד מאוד מכובדת.

רונית תירוש: פעם אמרו שמי שאין לו עבר, אין לו עתיד.

רונית תירוש: אני חושבת שלאותם גמלאים יש חלק נכבד בעיצוב המדינה שלנו, בעבר המפואר שלנו, וטוב שאנחנו לא שוכחים אותם גם לעתיד.

רונית תירוש: תודה רבה.

מגלי והבה: תודה לחברת הכנסת רונית תירוש.

מגלי והבה: חברי הכנסת, אלה שנמצאים באולם, נא לתפוס את מקומותיכם, אנחנו עוברים להצבעה.

מגלי והבה: אנחנו מצביעים, חברי הכנסת, בקריאה ראשונה כמובן, על הצעת חוק הביטוח הלאומי (תיקון מס' 89) (הגדלת גמלאות המשתלמות בגיל זיקנה), התשס"ו-2006, מ/248.

מגלי והבה: אנחנו עוברים להצבעה.

מגלי והבה: הצבעה מס' 5 בעד ההצעה להעביר את הצעת החוק לוועדה – 38 נגד – אין נמנעים – אין ההצעה להעביר את הצעת חוק הביטוח הלאומי (תיקון מס' 89) (הגדלת גמלאות המשתלמות בגיל זיקנה), התשס"ו-2006, לוועדת העבודה, הרווחה והבריאות נתקבלה.

מגלי והבה: בעד – 38.

מגלי והבה: אני מוסיף את קולו של השר רפי איתן, את קולו של חבר הכנסת דוד אזולאי, ואת קולותיהם של חברי הכנסת בוועדת ההצבעה, חבר הכנסת טלב אלסאנע, חבר הכנסת משה כחלון וחבר הכנסת יואל חסון, שהם בעד החוק.

מגלי והבה: אם כך, יחד אנחנו 43 בעד החוק.

מגלי והבה: חברי הכנסת, החוק עבר בקריאה ראשונה.

מגלי והבה: אנחנו מעבירים אותו לוועדת העבודה, הרווחה והבריאות להכנה לקריאה שנייה ושלישית.

מגלי והבה: [מס' מ/239; "דברי הכנסת", חוב' י', עמ' 1640; נספחות.

מגלי והבה: ]

מגלי והבה: חברי הכנסת, אנחנו עוברים להצעת חוק שחרור על-תנאי ממאסר (תיקון מס' 7), התשס"ו-2006, קריאה שנייה וקריאה שלישית.

מגלי והבה: אני מזמין את יושב-ראש ועדת החוקה, חוק ומשפט להציג את החוק.

מגלי והבה: בבקשה.

מגלי והבה: חברי הכנסת אמנון כהן ואחרים, נא לשבת במקומותיכם.

מנחם בן-ששון: אדוני היושב-ראש, חברי חברי הכנסת.

מנחם בן-ששון: חוק שחרור על-תנאי ממאסר, התשס"א-2001, מסדיר את האפשרות לשחרר ממאסר בתנאים מגבילים אסירים שנשאו את מרבית עונשם.

מנחם בן-ששון: החוק מקים ועדות שחרור וועדות שחרורים מיוחדות, המוסמכות להחליט על השחרור ועל תנאיו.

מנחם בן-ששון: בדיוני ועדת השחרור, בכל הנוגע לשחרור על-תנאי, לתנאי השחרור ולהפרת תנאי השחרור, נוכחים האסיר ובא-כוחו, אם הוא מיוצג - - -

מגלי והבה: חבר הכנסת בן-ששון, רק שנייה.

מגלי והבה: חברי הכנסת, אי-אפשר להמשיך כאשר הרבה מדברים ומפריעים ולא יושבים במקומות שלהם.

מגלי והבה: חבר הכנסת אזולאי, זה גם כולל אותך.

אלי אפללו: - - -

מגלי והבה: חבר הכנסת אפללו, אל תפריע.

מגלי והבה: לשבת במקומות.

מגלי והבה: בבקשה, אדוני.

מנחם בן-ששון: סעיף 16(ד) לחוק מסמיך את הוועדה הדנה בעניין למנות לאסיר סניגור ציבורי לצורך הדיון בפניה.

מנחם בן-ששון: למינוי הסניגור יכולה להיות משמעות רבה, שכן הוועדה אינה רשאית להחליט שלא לשחרר אסיר על-תנאי, אלא לאחר שנתנה לאסיר ולבא-כוחו, אם הוא מיוצג, הזדמנות לטעון את טענותיהם.

מנחם בן-ששון: לפי החוק בנוסחו היום, רק ועדת השחרורים כולה, המונה שופט ושני נציגים - - -

מגלי והבה: חברי הכנסת – חברות הכנסת, הפעם, שבנה במקום.

מגלי והבה: אנחנו באמצע הצגת החוק.

מגלי והבה: לאחר שיסיים, אנחנו נכריז על התוצאות.

נאדיה חילו: - - -

מגלי והבה: אוקיי.

מגלי והבה: אז אל תפריעו.

מנחם בן-ששון: אדוני היושב-ראש, לעצור?

מנחם בן-ששון: יש לי עוד שלוש שורות ואפשר להצביע.

מגלי והבה: בבקשה.

מנחם בן-ששון: בתיקון המובא בפני המליאה כעת מוצע, כי יושב-ראש הוועדה, שהוא כאמור שופט, יהיה מוסמך לבדו להחליט על מינוי סניגור מהסניגוריה הציבורית לשם ייצוגו של האסיר בוועדת השחרורים.

מנחם בן-ששון: התיקון יביא לחיסכון בזמן, בביורוקרטיה ובעלויות לוועדת השחרורים כולה.

מנחם בן-ששון: תודה רבה.

מגלי והבה: תודה.

מגלי והבה: חברי הכנסת, אלה שחיכו לתוצאות של ההצבעות, כמובן, לפי התוצאות שהעבירה לי ועדת הקלפי: לבחירת שני נציגי הכנסת לוועדה לבחירת שופטים, על-פי חוק-יסוד: השפיטה וחוק בתי-המשפט [נוסח משולב], התשמ"ד-1984: הצביעו 113 חברי הכנסת; מספר הקולות הכשרים – 111, מספר הקולות הפסולים - 2.

מגלי והבה: חבר הכנסת גלעד ארדן – 63 קולות; חבר הכנסת רן כהן - 48 קולות; חברת הכנסת אורית נוקד - 91 קולות.

מגלי והבה: ברכות לאלה שזכו.

קריאה: - - -

מגלי והבה: מתוך הרשימה שהקראתי.

קריאה: - - -

מגלי והבה: שניים מתוך שלושה, לפי רוב הקולות.

מגלי והבה: חברי הכנסת, מי שנבחרו הם, כמובן, חברת הכנסת אורית נוקד וחבר הכנסת גלעד ארדן.

מגלי והבה: עכשיו הנושא ברור לכולם.

מגלי והבה: אנחנו עוברים לתוצאות ההצבעה לבחירת שני נציגי הכנסת לוועדת המינויים לדיינים על-פי חוק הדיינים: הצביעו 113 חברי הכנסת; מספר הקולות הכשרים - 108, מספר הקולות הפסולים - 5.

מגלי והבה: חברת הכנסת זהבה גלאון - 34 קולות; חבר הכנסת משה גפני - 39 קולות; חבר הכנסת יצחק וקנין - 52 קולות; חבר הכנסת דוד טל - 30 קולות; חבר הכנסת ניסן סלומינסקי - 42 קולות.

מגלי והבה: לפיכך, נבחרו חברי הכנסת יצחק וקנין וניסן סלומינסקי.

מגלי והבה: אנחנו עוברים לתוצאות ההצבעה לבחירת נציגי הכנסת לוועדת המינויים לקאדים: הצביעו 113 חברי הכנסת; מספר הקולות הכשרים - 112, מספר הקולות הפסולים - 1.

מגלי והבה: חבר הכנסת דוד אזולאי - 91 קולות; חבר הכנסת ואסל טאהא - 57 קולות; חבר הכנסת גאלב מג'אדלה - 90 קולות; וחבר הכנסת אברהים צרצור - 45 קולות.

מגלי והבה: חבר הכנסת דוד אזולאי נבחר, חבר הכנסת גאלב מג'אדלה נבחר וחבר הכנסת ואסל טאהא נבחר.

מגלי והבה: אנחנו עוברים לתוצאות ועדת הקלפי למניין הקולות לוועדת המינויים לקאדים מד'הב, על-פי חוק בתי-הדין הדתיים הדרוזיים: הצביעו 113 חברי הכנסת; מספר הקולות הכשרים - 107, מספר הקולות הפסולים - 5.

מגלי והבה: יוסוף אסמאעיל - 62 קולות; איוב קרא - 44 קולות.

מגלי והבה: לפיכך נבחר השופט בדימוס יוסוף אסמאעיל להיות נציג הכנסת בוועדת המינויים לבחירת קאדים מד'הב.

מגלי והבה: אלה הן תוצאות ההצבעה.

מגלי והבה: (קריאה שנייה וקריאה שלישית)

מגלי והבה: חברי הכנסת, אנחנו ממשיכים בסדר-היום.

מגלי והבה: יש לנו שתי הסתייגויות.

מגלי והבה: אני מזמין את חבר הכנסת עזמי בשארה לנמק את הסתייגותו במסגרת זמן של חמש דקות.

מגלי והבה: אחריו – חבר הכנסת ג'מאל זחאלקה.

מגלי והבה: אחריו – חבר הכנסת ואסל טאהא, אלא אם הוא יחליט לדבר בשם כולם.

מגלי והבה: בתום ההנמקות נעבור להצבעה.

עזמי בשארה: כבוד היושב-ראש, כבוד יושב-ראש הוועדה, זאת הסתייגות דיבור, אני מבין.

עזמי בשארה: אני תומך בחוק, זה דבר פרוצדורלי לגמרי, שיושב-ראש הוועדה ימנה סניגור, לא צריך לאסוף את כל הוועדה בשביל למנות סניגור למישהו לוועדת שחרורים.

עזמי בשארה: ללא שום ספק, זה חוק טוב.

עזמי בשארה: לפעמים דברים פרוצדורליים הם גם טובים.

עזמי בשארה: זה חוק פרוצדורלי וטוב וגם חוסך כסף של כינוס הוועדה וכו'.

עזמי בשארה: אני בעד החוק הזה.

עזמי בשארה: מצד שני, בוועדת החוקה קורים כמה דברים לאחרונה – חוץ מההזמנה לביתך ביום שני, שלא מוצאת חן בעיני - בנוגע לאיזונים ולבלמים שהוועדה הזאת מציבה בפני זרועות הביטחון, ואנחנו דנו בזה בוועדה וגם במליאת הכנסת.

עזמי בשארה: אבל זה לא מונע להגיד כשיש דבר טוב.

עזמי בשארה: תודה רבה.

מגלי והבה: תודה לחבר הכנסת בשארה.

מגלי והבה: גם חבר הכנסת זחאלקה ינמק את הסתייגותו.

ג'מאל זחאלקה: כבוד היושב-ראש, רבותי חברי הכנסת, אכן ההצעה טובה, אבל יש מקרים שבהם היא לא מועילה בכלל, לא תעלה ולא תוריד.

ג'מאל זחאלקה: ימנו סניגור מטעם היושב-ראש, מטעם הכנסת, מטעם מי שרוצים, ועדת השליש יש לה החלטה לא להוריד שליש.

ג'מאל זחאלקה: מדובר באסירים פוליטיים, גם אזרחי ישראל, וכאן נפגע באופן עקרוני השוויון בין אסירים.

ג'מאל זחאלקה: כלומר, אסיר שמגיע לוועדת שליש בעבירות מסוימות, בעבירות ביטחוניות או בעבירה פוליטית – מה שנחשב לעבירה פוליטית - ועדת השליש מחליטה אוטומטית לא לתת שליש.

ג'מאל זחאלקה: אז מה יועיל הסניגור שממנים?

ג'מאל זחאלקה: העניין הזה פוגע, ללא קשר להתנהגותו של האדם בבית-סוהר, ללא קשר למצבו המשפחתי, ללא קשר למצבו הבריאותי, שום שיקול דעת, שום סניגור לא עוזר במקרה כזה.

ג'מאל זחאלקה: אני חושב שוועדת החוקה המכובדת צריכה להידרש גם לעניין הזה, להפעיל מצב שבו יהיה שוויון בין אסירים, במיוחד אם הם אזרחי מדינת ישראל.

ג'מאל זחאלקה: אנחנו עדים למקרים רבים, שוועדת השליש סתם יושבת.

ג'מאל זחאלקה: אני לא יודע מה יעשה מינוי סניגור כזה או אחר, טוב או רע, זה לא יעזור בשום דבר, וזה הדבר שצריך תיקון.

ג'מאל זחאלקה: תודה רבה.

מגלי והבה: תודה לחבר הכנסת זחאלקה.

מגלי והבה: חבר הכנסת בשארה, אתם רוצים להצביע על ההסתייגויות?

עזמי בשארה: אין צורך.

מגלי והבה: אם כך, אנחנו עוברים להצבעה ישירה על שם החוק.

ראובן ריבלין: לא צריך, אין הסתייגויות.

מגלי והבה: אנחנו מקשיבים למי שמנחה אותנו כאן וגם לפי הבנתנו, אז מצביעים על שם החוק, סעיף 1 וסעיף 2 כהצעת הוועדה.

מגלי והבה: עוברים להצבעה.

מגלי והבה: הצבעה מס' 6 בעד סעיפים 2-1 – 18 נגד – אין נמנעים – אין סעיפים 2-1 נתקבלו.

מגלי והבה: בעד - 18, אין מתנגדים, אין נמנעים.

מגלי והבה: החוק התקבל בקריאה שנייה.

מגלי והבה: חברי הכנסת, אנחנו עוברים להצבעה על החוק בקריאה שלישית.

מגלי והבה: הצבעה מס' 7 בעד החוק – 16 נגד – אין נמנעים – אין חוק שחרור על-תנאי ממאסר (תיקון מס' 7), התשס"ו-2006, נתקבל.

מגלי והבה: בעד - 16, אין מתנגדים, אין נמנעים.

מגלי והבה: חברי הכנסת, החוק עבר והתקבל בקריאה שלישית.

יורם מרציאנו: לא ראיתי שההצבעה שלי נקלטה.

מגלי והבה: זה יירשם בפרוטוקול, נוסיף אותך.

מגלי והבה: [מס' מ/239; "דברי הכנסת", חוב' י', עמ' 1647; נספחות.

מגלי והבה: ]

מגלי והבה: אנחנו עוברים להצעת חוק האזנת סתר (תיקון מס' 3) בקריאה שנייה ושלישית.

מגלי והבה: אני מזמין את יושב-ראש ועדת החוקה, חוק ומשפט לנמק את הצעת החוק.

מנחם בן-ששון: אדוני היושב-ראש, חברי חברי הכנסת, אני לא רוצה להאריך בדיבור כי אתם רואים שהעניין הוא טכני.

מנחם בן-ששון: בזמנו, כאשר דובר על האזנות סתר, דובר על בעלי מקצוע מוגנים - עורכי-דין, רופאים, פסיכולוגים, כוהני דת ועובדים סוציאליים.

מנחם בן-ששון: כשתיקנו את החוק והוסיפו עובדים סוציאליים, לגבי החיסיון, לא תוקן שנשיא בית-המשפט המחוזי או סגנו רשאי להתיר את האזנת הסתר שהעדות עליה חסויה אם שוכנע שיש יסוד לחשד שעורך-דין, רופא, פסיכולוג או כוהן דת מעורב בעבירות חמורות - ועובד סוציאלי נשמט.

מנחם בן-ששון: הצעתנו היא להוסיף עובד סוציאלי וכך יהיו שני חלקי החוק סימטריים.

ראובן ריבלין: חברי הכנסת מופיעים?

מגלי והבה: לשם החוק אין הסתייגויות.

מגלי והבה: אני מזמין את חבר הכנסת עזמי בשארה לנמק את הסתייגותו.

עזמי בשארה: כבוד היושב-ראש, חברי הכנסת, אני בעד שהכנסת תדון בנושא הזה עוד פעם.

עזמי בשארה: אדוני יושב-ראש ועדת החוקה, בכלל, כל הקטע של האזנות סתר - שמעתי את חברנו שם שואל על חברי הכנסת, ואני חושב שהוא צודק בשאלתו.

יורם מרציאנו: לא התלוצצתי.

יורם מרציאנו: אני לרגע לא מתלוצץ.

מגלי והבה: רגע, אבל חבר הכנסת בשארה בזכות דיבור.

עזמי בשארה: לקחתי את זה ברצינות.

עזמי בשארה: אני חושב שוועדת החוקה הפעם - אני מציע ליושב-ראש, אפשר כמובן לעשות את זה בכתב, אבל היות שיש לי ההזדמנות השמעתי את קולי, שוועדת החוקה תנהל דיון על האזנות סתר, במיוחד כאשר מדובר באנשי ציבור בתפקידים ציבוריים וכו'.

עזמי בשארה: כמה שיותר ביקורת הדוקה על זרועות הביטחון בנושא הזה, טוב יותר.

עזמי בשארה: אני לא יודע, במקרה של נבחרי ציבור, למשל, אם נבחרי הציבור יודעים מי ומה ומתי ואם מישהו מאזין.

עזמי בשארה: הנושא הזה, במיוחד לאחר הדיון שמתקיים היום בארצות-הברית, עם כל הביקורת הנוקבת של הקונגרס בנושא אחרי 11 בספטמבר - אני חושב שמן הדין שננהל פעם בוועדת החוקה דיון יזום על-ידי היושב-ראש בנושא האזנות סתר.

עזמי בשארה: לקחתי את ההערה ברצינות.

מגלי והבה: חבר הכנסת זחאלקה.

ג'מאל זחאלקה: מוותר.

עזמי בשארה: מורידים את ההסתייגות.

מגלי והבה: אנחנו עוברים להצבעה על שם החוק.

מגלי והבה: לסעיף 1 אין הסתייגויות - כהצעת הוועדה.

מגלי והבה: הצבעה מס' 8 בעד סעיף 1 – 14 נגד – אין נמנעים - אין סעיף 1 נתקבל.

מגלי והבה: 14 בעד, אין מתנגדים, אין נמנעים.

מגלי והבה: הצעת החוק התקבלה כהצעת הוועדה בקריאה שנייה.

מגלי והבה: אנחנו עוברים לקריאה שלישית.

מגלי והבה: הצבעה מס' 9 בעד החוק – 12 נגד – אין נמנעים – אין חוק האזנת סתר (תיקון מס' 3), התשס"ו-2006, נתקבל.

מגלי והבה: בעד – 12, נגד אין ונמנעים אין.

מגלי והבה: אם כך, החוק התקבל בקריאה שלישית.

מגלי והבה: [רשומות (הצעות חוק, חוב' מ/250).

מגלי והבה: ]

מגלי והבה: חברי הכנסת, אנחנו עוברים לנושא הבא: הצעת חוק בתי-המשפט (תיקון מס' 43) (כללי אתיקה לשופטים), התשס"ו-2006, קריאה ראשונה – היום שוחררה הצעת החוק הזאת מחובת הנחה.

מגלי והבה: האם שר המשפטים כאן?

מגלי והבה: הוא צריך להציג את החוק.

נסים זאב: לא.

נסים זאב: יושב-ראש ועדת החוקה.

מנחם בן-ששון: כיוון שהצגתי את החוק - - - אני לא יכול להציג את החוק הזה.

מגלי והבה: או שר אחר.

מנחם בן-ששון: הנה, שר המשפטים כאן.

מגלי והבה: אדוני שר המשפטים, אנחנו נותנים לך צ'אנס ישר לנמק את הצעת החוק.

חיים רמון: אדוני היושב-ראש, חברי הכנסת, נושא משרה שיפוטית מחזיק בכהונתו בנאמנות עבור כלל הציבור.

חיים רמון: תנאי מוקדם ליכולתו לשמש בכהונתו הוא אמון הציבור במערכת השיפוטית.

חיים רמון: אשר על כן, נדרש השופט לרמה גבוהה של מידות אישיות, נורמות התנהגות וטוהר מידות.

חיים רמון: האחריות להתנהגות ראויה ואתית מוטלת על השופטים עצמם, בהתאם לחובתם לפעול לפי עקרונות היסוד בשיטת המשפט, ובעיקר עקרונות עצמאות השפיטה, אי-משוא פנים והגינות.

חיים רמון: עם זאת, כללי אתיקה קבועים עשויים להנחות את השופטים, לסייע להם במילוי תפקידם ולחזק את אמון הציבור במערכת השפיטה.

חיים רמון: בעבר, כללי ההתנהגות החלים על השופטים היו בחזקת תורה שבעל-פה.

חיים רמון: בשנת 1993 פרסם נשיא בית-המשפט העליון דאז, השופט מאיר שמגר, קוד אתי לשופטים הקרוי "כללי אתיקה שיפוטית, תשנ"ג-1993".

חיים רמון: כללים אלה לא נקבעו מכוח חקיקה, ואף בפסיקה לא נקבע כי יש להם מעמד מחייב.

חיים רמון: מוצע, לכן, לתקן את חוק בתי-המשפט [נוסח משולב], התשמ"ד-1984, ולהסמיך את נשיא בית-המשפט העליון, בהתייעצות עם שר המשפטים, לקבוע כללי אתיקה לשופטים.

חיים רמון: זאת, כדי לתת לכללי אתיקה שייקבעו מעמד מחייב, להנחות את השופטים ולהגביר את אמון הציבור בשופטיו.

חיים רמון: כללי האתיקה האמורים יחולו, לפי ההצעה, על שופטים עד תום שלושה חודשים ממועד סיום כהונתם, שכן לפי החוק במהלך תקופה זו ניתנת לשופט שיצא לקצבה או שפרש אפשרות לסיים דיונים שבהם החל.

חיים רמון: עוד מוצע להחיל את כללי האתיקה על רשמים בבתי-המשפט במהלך תקופת כהונתם, וכן על שופטים בדימוס המכהנים בבתי-דין מינהליים או בוועדות ציבוריות, ככל שהכללים האמורים נוגעים למילוי תפקידם בבתי-הדין או בוועדות כאמור.

חיים רמון: הסמכת נשיא בית-המשפט העליון לקבוע כללי אתיקה תאפשר, מטבע הדברים, עדכון שוטף של כללי האתיקה והתאמתם למציאות משתנה.

חיים רמון: עוד מוצע להסמיך את נשיא בית-המשפט העליון, בהתייעצות עם שר המשפטים, למנות ועדת אתיקה שבראשה שופט בית-המשפט העליון וחבריה הם שופטים בבתי-המשפט האחרים.

חיים רמון: תפקידה של הוועדה יהיה לתת חוות דעת בענייני אתיקה על-פי פניית שופטים או רשמים שחלים עליהם כללי האתיקה, או לתת חוות דעת כלליות בענייני אתיקה על-פי פניית נשיא בית-המשפט העליון או שר המשפטים.

חיים רמון: החלטותיה של ועדת האתיקה יפורסמו לפי שיקול דעתה ובאופן שתורה.

חיים רמון: כן קובע החוק את סמכותו של שר המשפטים להגיש לבית-הדין המשמעתי לשופטים קובלנה על שופט.

חיים רמון: כדי לתת לכללי האתיקה של שופטים ולחוות הדעת של ועדת האתיקה מעמד מחייב, מוצע לתקן את סעיף 18 לחוק ולקבוע בו, כי גם הפרה של כללי האתיקה או של חוות דעת של ועדת האתיקה, העולה כדי התנהגות של שופט שלא כהלכה במילוי תפקידו או התנהגות באופן שאינו הולם את מעמדו של שופט בישראל, תוכל להוות בסיס להגשת קובלנה משמעתית.

חיים רמון: לעניין זה יצוין, כי לפי סעיף 105א לחוק, ההוראות לעניין שיפוט משמעתי של שופט יחולו גם על רשם, ומכאן שניתן יהיה להגיש קובלנה גם על רשם בשל הפרה כאמור.

חיים רמון: אני רוצה לבקש מהכנסת לתמוך בהצעת החוק ולהעבירה לדיון בוועדת החוקה, חוק ומשפט של הכנסת.

חיים רמון: אנחנו עושים ופועלים בעניין הזה בתיאום מלא עם נשיא בית-המשפט העליון, השופט ברק, ובמידה מסוימת על-פי בקשתו.

חיים רמון: אנחנו לא מסתירים שיש לנו כוונה – לממשלה וליושב-ראש ועדת החוקה, חבר הכנסת בן-ששון – להעביר את הצעת החוק הזאת בקריאה שנייה ושלישית עוד לפני הפגרה, על מנת שנשיא בית-המשפט העליון, השופט ברק, יהיה זה שבסופו של דבר יספיק גם לחתום על כללי האתיקה לפני פרישתו מתפקידו.

חיים רמון: קשה לי להגדיר חוק כמתנה, אבל זאת בהחלט מחוות פרידה יפה מנשיא בית-המשפט העליון, וכולנו יודעים עד כמה אנחנו חבים לו, אבל אני אינני רוצה להקדים את המאוחר ולעסוק בכך.

חיים רמון: אני שמח, על כן, שהיום אנחנו מצליחים להביא את הצעת החוק הממשלתית לקריאה ראשונה.

חיים רמון: ביום רביעי העברנו בקריאה טרומית את הצעת החוק שהגיש יושב-ראש ועדת החוקה, ואנחנו נקיים את הדיון בהצעות החוק הללו במשותף, אם הכנסת אכן תיענה לבקשתי ותצביע בעד הצעת החוק בקריאה ראשונה.

חיים רמון: תודה רבה.

מגלי והבה: תודה לשר המשפטים, השר חיים רמון.

מגלי והבה: עוברים לדיון, חברי הכנסת.

מגלי והבה: ראשון הדוברים, חבר הכנסת חיים אורון – לא נמצא.

מגלי והבה: חבר הכנסת אורי אריאל – לא נמצא.

מגלי והבה: חבר הכנסת ג'מאל זחאלקה.

ג'מאל זחאלקה: מוותר.

מגלי והבה: מוותר.

מגלי והבה: חבר הכנסת גאלב מג'אדלה - לא נמצא.

מגלי והבה: חבר הכנסת נסים זאב.

קריאה: מוותר.

מגלי והבה: מוותר?

קריאה: זה היה חידוש מרענן.

קריאה: ..

קריאות: - - -

מגלי והבה: בבקשה, חבר הכנסת נסים זאב.

מגלי והבה: אחריו ידבר חבר הכנסת מוחמד ברכה, ואחריו – אחרון הדוברים, חבר הכנסת מנחם בן-ששון.

נסים זאב: אדוני היושב-ראש, אני בהחלט תומך בחוק.

נסים זאב: כללי ההתנהגות שחלים על שופטים היו, כפי שאמר השר, בתור תורה שבעל-פה, והקוד האתי לשופטים וכללי האתיקה לא היו מחייבים מאחר שלא נקבעו מכוח חקיקה.

נסים זאב: לכן זה לא היה מחייב את השופטים, גם אם היו נורמות מקובלות של שופטים, אבל לא היה אפשר למשל להעמיד או להגיש קובלנה כנגד שופט לבית-דין משמעתי.

נסים זאב: יש לזה חשיבות רבה כאשר הציבור יודע – והיו מקרים רבים שאנחנו יודעים, של מתדיינים שבאו לבית-המשפט וזכו להתבטאויות; רק בשבוע שעבר היה דיון כזה בכנסת על התבטאות פוגעת ומעליבה של שופט.

נסים זאב: לכן, אני חושב שכשיש מקום לפנות ולהגיש את הקובלנה כנגד אותו שופט – זה כן מרתיע, זה כן מחייב יותר.

נסים זאב: כשזה בעל-פה, זה עורבא פרח, כמו שאומרים.

נסים זאב: אני חושב שהרבה יותר חשוב להקים בית-משפט לחוקה.

נסים זאב: בית-דין משמעתי זה חשוב, לשמור על כללי האתיקה, אבל הפרשנויות שיש בבתי-המשפט – ופה אני מבין שנשיא בית-המשפט העליון, יחד עם שר המשפטים, מטילים את כל כובד משקלם בעניין הזה, להקים את בית-הדין המשמעתי, יחד עם שופטים מבית-המשפט העליון.

נסים זאב: אני חושב שבאותה מידה, באותה עוצמה, יש מקום להקים בית-משפט לחוקה, שיביא ליותר אמון.

נסים זאב: אם מדברים על האמון של הציבור במערכת המשפט, בוודאי זה יתרום הרבה יותר.

מגלי והבה: תודה לחבר הכנסת נסים זאב.

מגלי והבה: חבר הכנסת מוחמד ברכה, בבקשה.

מוחמד ברכה: אדוני היושב-ראש, רבותי השרים, חברי הכנסת, בשבוע שעבר נדרשנו לאותה פסקה בפסק-דינו של השופט אמינוף בנצרת, אשר עוררה סערה רבתי.

מוחמד ברכה: בהקשר של החוק הזה נשאלת השאלה אם אותה פסקה היא בעיה בשפיטה או בעיה באתיקה.

מוחמד ברכה: אני חושב שזה בשתיהן.

מוחמד ברכה: יש לברך על המהלך שיוזם שר המשפטים, בשיתוף פעולה עם בית-המשפט העליון, בכל מה שקשור לכללי אתיקה.

מוחמד ברכה: אני רוצה לנצל את שתי הדקות שנותרו לי כדי לדבר על משהו שקשור בשפיטה ובמערכת המשפט.

מוחמד ברכה: אתמול, בבית-משפט השלום בחיפה, שוחררו חמשת העצורים משפרעם שהואשמו בהריגת המחבל היהודי שעשה את הפיגוע ב-4 באוגוסט 2005.

מוחמד ברכה: לפני 20 יום נעצרו בקול תרועה שבעה צעירים משפרעם, בניסיון להפוך את היוצרות ולהפוך את הקורבן לאשם.

מוחמד ברכה: אני, כמי שליווה את המשפט שעה בשעה, יום ביומו, ונכחתי בכל הדיונים, עצם העובדה שביום הראשון התחילו לדבר על רצח בכוונה תחילה, ואתמול נציג הצח"מ החליט שיכול להיות שיוגשו כתבי אישום על הכשלת שוטר במילוי תפקידו או פגיעה ברכוש ציבורי וכדומה - אני חושב שזה מראה שהיה ניסיון לנפח בצורה מלאכותית את העניין, על מנת להושיב על ספסל הנאשמים את תושבי שפרעם שהיו קורבן למעשה פיגוע טרוריסטי נפשע.

מוחמד ברכה: כל אשמתם של אלה שבאו לשם היתה שהם באו להגן על עצמם מפני נפילת קורבנות נוספים.

מוחמד ברכה: אני לא רוצה להתערב במהלכים שנקט השופט שישב בהארכת המעצרים, אבל אני חושב שהוא ניהל את העניינים בצורה הגונה, בנועם הליכות.

מוחמד ברכה: אני מקווה שאני לא אומר דברים שמזיקים לו.

מוחמד ברכה: זה נושא שהיה כל כך טעון ולווה ברגשות זעם ובהרבה פעולות מחאה – וזו ההזדמנות לשבח את הוועד הציבורי בשפרעם שניהל את המאבק הזה בצורה מסודרת, בצורה עניינית, עקבית, ואת ההשתתפות של מנהיגי ציבור מהאוכלוסייה הערבית במשמרות ובפעולות שביטאו את רחשי לבו של הציבור בשפרעם ושל הציבור הערבי בכלל.

מוחמד ברכה: אני חושב שיש מקום לא להמשיך בדרך הזאת, ולראות שהעיקר במה שהיה ב-4 באוגוסט הוא שנפלו ארבעה חללים מתושבי שפרעם - הכתובת היתה על הקיר; אני לא רוצה לחזור על דברים שאמרתי בכנסת - ולקיים חקירה איך הגיע אותו מחבל מפגע לרצוח ארבעה אזרחים מתושבי שפרעם, ולא איך תושבי שפרעם הגנו על עצמם.

מוחמד ברכה: תודה רבה, אדוני.

מגלי והבה: תודה רבה לחבר הכנסת ברכה.

מגלי והבה: חברי הכנסת, אנחנו עוברים להצבעה כי חבר הכנסת בן-ששון ויתר על רשות הדיבור.

מגלי והבה: אנחנו עוברים להצבעה – מי בעד העברת הצעת חוק בתי-המשפט (תיקון מס' 43) (כללי אתיקה לשופטים) לוועדת החוקה, חוק ומשפט?

מגלי והבה: הצבעה מס' 10 בעד ההצעה להעביר את הצעת החוק לוועדה – 17 נגד - אין נמנעים - אין ההצעה להעביר את הצעת חוק בתי-המשפט (תיקון מס' 43) (כללי אתיקה לשופטים), התשס"ו-2006, לוועדת החוקה, חוק ומשפט נתקבלה.

מגלי והבה: 17 בעד, אין מתנגדים ואין נמנעים.

מגלי והבה: הצעת החוק עברה בקריאה ראשונה והיא מועברת לוועדת החוקה, חוק ומשפט להכנה לקריאה שנייה ולקריאה שלישית.

מגלי והבה: חברי הכנסת, אנחנו עוברים לסעיף הבא בסדר-היום: שאילתות ותשובות לשר הבריאות.

מגלי והבה: אני מזמין את שר הבריאות לענות לשואלים.

מגלי והבה: השאילתא הראשונה, שאילתא מס' 8 של חבר הכנסת אלי אפללו - אדוני השר, בבקשה.

מגלי והבה: חבר הכנסת אלי אפללו שאל את שר הבריאות ביום י"ט באייר התשס"ו (17 במאי 2006):

מגלי והבה: ב-5 במאי 2006 פורסם ב"ידיעות אחרונות", כי קרדיולוגים ניסו לעכב הכנסת בדיקת CT לחולי לב לסל הבריאות כדי להמשיך ולגבות כסף עבור צנתורים יקרים יותר, וכי בעקבות תחקיר העיתון בנושא החליט משרד הבריאות לממן את הבדיקה, בהפניית רופא מומחה, אך קופות-החולים ממשיכות לגבות כסף עבורה מהחולים.

מגלי והבה: רצוני לשאול: 1.

מגלי והבה: האם הפרטים נכונים?

מגלי והבה: 2.

מגלי והבה: אם כן – מה ייעשה כלפי קופות-החולים המסרבות לממן את הבדיקה?

יעקב בן-יזרי: אדוני היושב-ראש, חברי הכנסת, שאילתא מס' 8 של חבר הכנסת אלי אפללו, בדבר קרדיולוגים שניסו לעכב הכנסת בדיקת CT לחולי לב לסל הבריאות.

יעקב בן-יזרי: 1.

יעקב בן-יזרי: רבותי, הפרטים אינם נכונים.

יעקב בן-יזרי: זה לא נכון.

יעקב בן-יזרי: משרד הבריאות הוציא הנחיה לקופות-החולים ולבתי-החולים בארץ ובה פירוט המצבים הרפואיים המצדיקים בדיקת CT של העורקים הכליליים - שונה בדיקת CT רגילה מבדיקת CT בעורקים הכליליים - כדי לוודא שהבטיחות לצורך בדיקה זו אכן מתקיימת על-ידי מבצעי הבדיקה.

יעקב בן-יזרי: לכן, הוראת משרד הבריאות לבתי-החולים ולכל המכונים שמבצעים את הבדיקה הזאת היא לבצע אותה כדת וכדין.

מגלי והבה: תודה לשר הבריאות.

מגלי והבה: שאלה נוספת לחבר הכנסת אלי אפללו.

אלי אפללו: אדוני השר, אדוני היושב-ראש, חברי הכנסת, אני רוצה להבהיר את הנקודה.

אלי אפללו: זאת בדיקת צנתור וירטואלי.

אלי אפללו: אני מניח שלא כולם הבינו את זה.

אלי אפללו: אנחנו מדברים על הבדיקה לאחר שאושרה על-ידי מומחה.

אלי אפללו: אלה הרי ההוראות שלכם, וקראתי אותן בעיון רב, שרופא מומחה מאשר את הבדיקה.

אלי אפללו: מי צריך לאשר את זה אם לא רופא מומחה?

אלי אפללו: פציינט?

אלי אפללו: חולה?

אלי אפללו: אנשי משרד הבריאות?

אלי אפללו: הקופה?

אלי אפללו: מי צריך לאשר את זה?

אלי אפללו: אני חושב שגם בהוראות שלכם, כשרופא מומחה מאשר את הבדיקה הזאת, באופן אוטומטי קופות-החולים צריכות לעשות את זה.

אלי אפללו: אולי יש אינטרס – אני מטיל בזה ספק - אולי קופות-החולים לא רוצות לאשר את הבדיקות האלה, כי הן עולות כסף רב.

אלי אפללו: אני חושב שצריך להסדיר באופן מוחלט איך מאשרים את זה.

אלי אפללו: לא חייב שזה יהיה דווקא קופות-החולים.

אלי אפללו: אני חושב שאם כל רופא מומחה, קרדיולוג, מאשר את זה וחושב שחולה צריך את זה, צריך לאשר לו את זה.

מגלי והבה: תודה לחבר הכנסת אפללו.

יעקב בן-יזרי: אני מקבל את השאלה שלך, חבר הכנסת אפללו, ואני מודיע לך שמחר בבוקר הדבר הזה ייבדק.

יעקב בן-יזרי: אם יש מישהו שיש לו בעיה מהסוג הזה, שיפנה ויראה שזה מסודר.

מגלי והבה: תודה לשר.

מגלי והבה: חבר הכנסת יורם מרציאנו שאל את שר הבריאות ביום י"ט באייר התשס"ו (17 במאי 2006): נודע לי, כי משרד הבריאות מבקש לסגור שני בתי-חולים: "יוספטל" באילת ו"השרון" בפתח-תקווה.

מגלי והבה: רצוני לשאול: 1.

מגלי והבה: האם הידיעה נכונה?

מגלי והבה: 2.

מגלי והבה: אם כן – מה הם הנימוקים לסגירתם?

מגלי והבה: 3.

מגלי והבה: כיצד תימנע פגיעה ברמת הטיפול הרפואי לתושבי אזורים אלה? 4.

מגלי והבה: מה הם הפתרונות החלופיים המוצעים על-ידי משרדך?

יעקב בן-יזרי: ידידי חבר הכנסת מרציאנו, סגירת בתי-החולים "יוספטל" באילת ו"השרון" בפתח-תקווה אינה עומדת היום על הפרק.

יעקב בן-יזרי: יכול להיות שיש כוונות, מחשבות ורעיונות, אבל עמדת משרד הבריאות היא שאין לסגור את בתי-החולים "יוספטל" ו"השרון".

מגלי והבה: שאלה נוספת לחבר הכנסת מרציאנו.

מגלי והבה: אני מבקש לשאול שאלה אחת, לא הרצאה.

יורם מרציאנו: אדוני היושב-ראש, אדוני השר, יש לנו עוד זמן עד חצות, אנחנו יכולים להישאר כאן.

יורם מרציאנו: ..

יורם מרציאנו: קודם כול, אני שמח על תשובתו של השר על שאלתי בעניין בתי-החולים באילת ובפתח-תקווה.

יורם מרציאנו: אכן אני יודע שמאז שכתבתי את השאילתא, ב-17 במאי 2006, איום סגירת בית-החולים באילת כמעט לא קיים, אבל לגבי בית-החולים "השרון" בפתח-תקווה - מוקם בימים אלה ועד ציבורי שמטרתו למנוע את סגירת בית-החולים, שמשרת מאות אלפי תושבים באזור השרון.

יורם מרציאנו: אני אומר לך, שהאיום הזה מגיע מסביבתה של קופת-חולים הכללית, שהיא הבעלים של בית-החולים "השרון".

יורם מרציאנו: לכן אני אומר לך, אדוני, שאני שמח על תשובתך, ואני אשמח עוד יותר על קיום דיון אצלך עם הנהלת קופת-חולים, שתבין שאי-אפשר לסגור בית-חולים מרכזי במרכז הארץ.

יורם מרציאנו: תודה, אדוני.

יעקב בן-יזרי: ללא כל קשר לתשובה שלי, מובן ששאלות 2, 3 ו-4 לא רלוונטיות, מאחר שהתשובה הראשונה היא כפי שאמרתי.

יורם מרציאנו: תודה.

יורם מרציאנו: חבר הכנסת אורי אריאל שאל את שר הבריאות ביום י"ט באייר התשס"ו (17 במאי 2006): בכ"ז בניסן תשס"ו, 25 באפריל 2006, פורסם ב-Ynet, כי רבע מתלמידי ישראל טרם חוסנו נגד פוליו, צהבת, טטנוס ומחלות נוספות, עקב צמצום מספר האחיות בבתי-הספר והעובדה שיש בתי-ספר שאין בהם אחיות כלל.

יורם מרציאנו: משרד הבריאות מזהיר, כי לא יהיה ניתן לחסן את כל התלמידים.

יורם מרציאנו: רצוני לשאול: 1.

יורם מרציאנו: האם נכון הדבר?

יורם מרציאנו: 2.

יורם מרציאנו: אם כן – מתי יושלמו החיסונים?

יורם מרציאנו: 3.

יורם מרציאנו: האם יתוגבר הכוח הרפואי בבתי-ספר שאין בהם אחיות לצורך החיסונים?

יעקב בן-יזרי: (לא נקראה, נמסרה לפרוטוקול)

יעקב בן-יזרי: 2.

יעקב בן-יזרי: לאור נתון זה, מנכ"ל משרד הבריאות יזם ישיבה דחופה עם הנהלת שירותי בריאות הציבור והרופאים המחוזיים.

יעקב בן-יזרי: ההחלטות שהתקבלו בישיבה זו: לשכות הבריאות ייתנו קדימה למתן חיסונים בבתי-הספר וייעשה מאמץ להשלים את החיסונים עד סוף שנת הלימודים הזאת.

יעקב בן-יזרי: בבתי-הספר שבהם לא יסיימו את ביצוע תוכנית החיסונים במלואה, תיעשה השלמת חיסונים בחודש הראשון של שנת הלימודים תשס"ז.

יעקב בן-יזרי: למרות זאת, בשל מחסור באחיות גם בטיפת-חלב, יש קושי בהשלמה של כל החיסונים.

יעקב בן-יזרי: חברת הכנסת סופה לנדבר שאלה את שר הבריאות ביום כ"ו באייר התשס"ו (24 במאי 2006): פורסם ב"ידיעות אחרונות" ב-15 במאי 2006, כי רופאים עובדים לפעמים עד 18 שעות ברציפות.

יעקב בן-יזרי: רצוני לשאול: 1.

יעקב בן-יזרי: האם הידיעה נכונה? 2.

יעקב בן-יזרי: אם כן – מה ייעשה בנדון?

יעקב בן-יזרי: (לא נקראה, נמסרה לפרוטוקול)

יעקב בן-יזרי: 2.

יעקב בן-יזרי: שעות העבודה של הרופאים נקבעו בהסכמי העבודה של הרופאים עם מעסיקם.

יעקב בן-יזרי: 30.

יעקב בן-יזרי: שעות העבודה של רופאים מרדימים בבתי-חולים חבר הכנסת יואל חסון שאל את שר הבריאות ביום כ"ו באייר התשס"ו (24 במאי 2006):

יעקב בן-יזרי: בעקבות מותה של פעוטה במהלך ניתוח עיניים בבית-החולים "אסותא", התגלה כי רופאים מרדימים בבית-החולים עובדים ברציפות שעות רבות, והדבר מביא למקרים שבהם המרדימים נרדמים במהלך הניתוח.

יעקב בן-יזרי: רצוני לשאול: 1.

יעקב בן-יזרי: האם נכון הדבר?

יעקב בן-יזרי: 2.

יעקב בן-יזרי: אם כן – אילו אמצעי אכיפה ופיקוח נוקט משרדך כנגד תופעה זו? 3.

יעקב בן-יזרי: אילו אמצעי אכיפה ופיקוח נוקט משרדך בבתי-חולים פרטיים?

יעקב בן-יזרי: (לא נקראה, נמסרה לפרוטוקול)

יעקב בן-יזרי: 2.

יעקב בן-יזרי: הפיקוח על עבודת הרופאים בבתי-החולים הינו באחריות מנהלי בתי-החולים ומנהלי המחלקות שבהן עובדים הרופאים.

יעקב בן-יזרי: משרד הבריאות אינו מפקח על שעות עבודה של רופאים.

יעקב בן-יזרי: עמדת משרד הבריאות היא כי אין הצדקה ואפשרות לפקח על שעות עבודה של עובדים במערכת הבריאות, ובכלל זה רופאים, וזאת נוכח העובדה כי קיימים רופאים העובדים ביותר ממקום עבודה אחד.

יעקב בן-יזרי: 31.

יעקב בן-יזרי: פיקוח על השירות הרפואי במסגרת תוכניות הביטוח המשלים של קופות-החולים חבר הכנסת טלב אלסאנע שאל את שר הבריאות ביום כ"ו באייר התשס"ו (24 במאי 2006): על-פי דוח מבקר המדינה, משרד הבריאות מפקח על תוכניות הביטוח המשלים ועל ניהולן הכספי, אך אינו מפקח על איכות השירות הרפואי במסגרות אלה.

יעקב בן-יזרי: רצוני לשאול: 1.

יעקב בן-יזרי: האם האמור לעיל נכון?

יעקב בן-יזרי: 2.

יעקב בן-יזרי: אם כן – מה יעשה משרדך בנדון?

יעקב בן-יזרי: (לא נקראה, נמסרה לפרוטוקול)

יעקב בן-יזרי: 2.

יעקב בן-יזרי: המשרד נמצא בעיצומה של בדיקת איכות השירות הרפואי בקופות-החולים, ללא קשר להיותו של הטיפול כלול בסל הבסיסי או בשירותי הבריאות הנוספים.

יעקב בן-יזרי: לאחר סיום בדיקה זו, בכוונת משרד הבריאות לבדוק את תוכניות הבריאות הנוספות לשירותים הרגילים, שנבדקים על מנת להעריך את טיב השירות ואיכותו.

יעקב בן-יזרי: התוכנית מתוכננת לשנת 2007.

יעקב בן-יזרי: חברת הכנסת נאדיה חילו שאלה את שר הבריאות ביום כ"ו באייר התשס"ו (24 במאי 2006):

יעקב בן-יזרי: נודע לי על מקרה של גמלאית חולת סרטן הצורכת את התרופה "ארביטוקס" במחיר של כ-24,000 ש"ח בחודש, ונאלצת לגייס תרומות כדי לממנה.

יעקב בן-יזרי: רצוני לשאול: 1.

יעקב בן-יזרי: מדוע הוחלט כי התרופה "ארביטוקס" לא תיכלל בסל התרופות?

יעקב בן-יזרי: 2.

יעקב בן-יזרי: האם גמלאים זכאים להנחה ברכישת התרופה או לסבסודה?

יעקב בן-יזרי: 3.

יעקב בן-יזרי: האם תיבדק אפשרות של סיוע ברכישת התרופה לפי מצב סוציו-אקונומי?

יעקב בן-יזרי: 1.

יעקב בן-יזרי: ועדת הסל עדיין עובדת ועדיין מקיימת את ישיבותיה, על בסיס התקציב שהועמד לרשותה.

יעקב בן-יזרי: ה"ארביטוקס" עדיין לא הגיע לתעדוף, כפי שמצפים.

יעקב בן-יזרי: הכול יהיה בהתאם לרזרבה הכספית, במסגרת התקציבים.

יעקב בן-יזרי: יש לציין כי השנה הוכללו בסל תרופות אחרות הקשורות לסרטן המעי הגס הגרורתי - זו אותה קטגוריה של התרופות שמטפלות בסרטן המעי הגס הגרורתי - אשר הוגדרו על-ידי המומחים לאונקולוגיה כחיוניות יותר בהשוואה ל"ארביטוקס".

יעקב בן-יזרי: זאת אומרת, הוכללו במסגרת התרופות שאושרו שתי תרופות הקשורות בסרטן המעי הגס.

יעקב בן-יזרי: לשאלה השלישית, לגבי סיוע בבעיות על רקע סוציו-אקונומי ובבעיות סוציאליות כאלה או אחרות - אין מסגרת ממלכתית ממשלתית כזאת, אבל עד כמה שאנחנו יודעים, יש הרבה מאוד עמותות, חברות וקרנות שונות אשר עושות הכול כדי לסייע לאותם אנשים אשר אין ידם משגת להגיע לתרופה המקווה.

יעקב בן-יזרי: אם החולים הספציפיים שבשמם את מדברת רוצים את הכתובות של הגופים האלה, שיפנו אלינו ואנחנו נוכל להפנות אותם.

יעקב בן-יזרי: תודה.

מגלי והבה: תודה לשר.

מגלי והבה: שאלה נוספת לחברת הכנסת נאדיה חילו.

נאדיה חילו: מאחר שמדובר במקרים אמיתיים, ויש לי גם פרטים שלהם, האם אפשר לקבל את כל אפשרויות הסיוע לאותה גמלאית, שהיא במעמד סוציו-אקונומי מאוד נמוך ונאלצת לשלם 24,000 שקל בחודש עבור אותה תרופה?

יעקב בן-יזרי: הרשימה לא נמצאת אצלי; אני אדאג שתקבלי אותה.

נאדיה חילו: תודה רבה.

נאדיה חילו: חבר הכנסת עזמי בשארה שאל את שר הבריאות ביום ד' בסיוון התשס"ו (31 במאי 2006): נודע לי, כי בוגרי מקצועות רפואיים, כגון פיזיותרפיה וריפוי בעיסוק, שלמדו בחוץ-לארץ, אינם עוברים מבחני מיון ואינם מקבלים רשיון עבודה בארץ.

נאדיה חילו: הדבר מונע מהם להתקבל לעבודה.

נאדיה חילו: רצוני לשאול: 1.

נאדיה חילו: האם נכון הדבר?

נאדיה חילו: 2.

נאדיה חילו: אם כן – האם יונפקו רשיונות עבודה לבוגרים אלה?

נאדיה חילו: 3.

נאדיה חילו: מה יעשה משרדך בנדון?

יעקב בן-יזרי: קודם כול, חבר הכנסת בשארה, הידיעה לא נכונה.

יעקב בן-יזרי: אם יש מקרים כאלה, אנא הפנה אותם למשרד הבריאות.

עזמי בשארה: יש עשרות, אם לא מאות.

מגלי והבה: בסדר, הוא אומר לך שתפנה אותם אליו.

יעקב בן-יזרי: העיסוק במקצועות עזר רפואיים, כדוגמת פיזיותרפיה וריפוי בעיסוק, לא הוסדר עד כה בחוק - ואת זה אתה יודע - אך הוסדר בעבר מינהלית, על-ידי משרד הבריאות, באמצעות תעודות שאישרו את כשרונותיו של האיש המבצע את אותה עבודה, כאשר הומלצו על-ידי בעלי מקצועות עם רשיון, לאחר הדרכה, אבל רשיון לא קיבלו.

יעקב בן-יזרי: דרך אגב, הנושא הזה רלוונטי לא רק לגבי בעלי תעודות מחוץ-לארץ אלא גם לגבי בעלי תעודות מהארץ שאינם עוברים את כל המבחנים ואינם מקבלים תעודות כאלה.

מגלי והבה: שאלה נוספת לחבר הכנסת בשארה.

עזמי בשארה: אדוני השר, אדוני היושב-ראש, מדובר בעשרות, אם לא מאות - לדעתי, מאות - אנשים שהם בוגרי אוניברסיטאות באיטליה, ביוון, בירדן וכו', שמשרד החינוך מכיר בתעודה שלהם, ומשרד הבריאות לא מכיר.

עזמי בשארה: יש בעיית מסדרונות ביורוקרטיים.

עזמי בשארה: אדוני היושב-ראש, אלה אוניברסיטאות שההורים משלמים כסף עבור לימודי ילדיהם במשך חמש שנים, ארבע שנים, אחר כך הילדים שלהם חוזרים ופתאום הם לא יכולים לעבוד.

עזמי בשארה: הם עובדים פה בתור פקידים, אבל לא במקצוע שלהם.

עזמי בשארה: לא מדובר ברפואה, שיש מבחן מיון וכו'.

עזמי בשארה: אין מבחן.

עזמי בשארה: וגם המשרד לא מציע להם השתלמויות באיזו אוניברסיטה - להגיד שהתעודה הזאת לא מוכרת על-ידי משרד הבריאות, אז שיעשו כמה השתלמויות באוניברסיטת תל-אביב.

עזמי בשארה: הם לא יודעים מה לעשות.

עזמי בשארה: למדו ארבע שנים, ההורים שילמו את מיטב כספם לאוניברסיטאות, לפעמים יקרות, גם בירדן, ואחר כך הם חוזרים ואין להם עבודה.

עזמי בשארה: אני מציע, אדוני, שתסתכל על זה כבעיה שקיימת בעשרות או במאות משפחות בארץ.

עזמי בשארה: אני מכיר עשרות מקרים, ואני חושב שמדובר במאות.

עזמי בשארה: יש להם ועד, הם בחרו ועד.

עזמי בשארה: אני מציע, אדוני השר, אם יהיה לך זמן, שהוועד שמייצג את כל הבוגרים האלה ישב אתך.

יעקב בן-יזרי: יש?

עזמי בשארה: כן, יש ועד.

עזמי בשארה: הם בחרו ועד.

עזמי בשארה: שב אתם, אנחנו מוכנים להיות שם, אני ועוד אחדים מחברי הכנסת שטיפלו בעניין.

עזמי בשארה: נשב אתם לפני הכנת החוק.

עזמי בשארה: יש בעיה כאובה, יש אנשים שהם בוגרים כבר חמש ושש שנים ולא עבדו במקצועם.

עזמי בשארה: תודה רבה.

יעקב בן-יזרי: חבר הכנסת בשארה, ללא כל קשר למה שאמרתי כאן, על בסיס פסיקה של בית-המשפט העליון, והודעתי שמשרד הבריאות מכין את החקיקה ויביא אותה בקרוב - בבקשה תפנה אותם אלינו.

יעקב בן-יזרי: אנחנו מוכנים לשבת אתם, לשמוע ולראות איך פותרים את הבעיה.

עזמי בשארה: תודה.

עזמי בשארה: חברת הכנסת שאלה את שר הבריאות ביום ד' בסיוון התשס"ו (31 במאי 2006): פורסם ב"מעריב", כי לפי דוח האשפוז של משרדך, הצפיפות בבתי-החולים הגיעה לשיא של 98% תפוסה, וכי חולים רבים ישנים במסדרון.

עזמי בשארה: רצוני לשאול: 1.

עזמי בשארה: האם נכון הדבר?

עזמי בשארה: 2.

עזמי בשארה: אם כן – מה יעשה משרדך בנדון?

יעקב בן-יזרי: (לא נקראה, נמסרה לפרוטוקול)

יעקב בן-יזרי: 2.

יעקב בן-יזרי: צוות בראשות מנכ"ל המשרד הכין תוכנית פיתוח להוספת מיטות אשפוז במדינה.

יעקב בן-יזרי: לאחר שהתוכנית תאושר על-ידי משרד האוצר והממשלה, יפעל המשרד ליישום התוכנית.

יעקב בן-יזרי: חבר הכנסת דוד טל שאל את שר הבריאות ביום ד' בסיוון התשס"ו (31 במאי 2006):

יעקב בן-יזרי: פורסם כי בבית-החולים "קפלן" נאלצים כ-50 חולים אונקולוגיים להמתין בכל יום יותר משבע שעות עד להכנת התרופות המוכנות על-ידי רוקח אחד.

יעקב בן-יזרי: רצוני לשאול: 1.

יעקב בן-יזרי: האם הידיעה נכונה?

יעקב בן-יזרי: 2.

יעקב בן-יזרי: אם כן – מדוע מתעכבת פתיחתו של בית-המרקחת האונקולוגי שכבר נבנה?

יעקב בן-יזרי: 3.

יעקב בן-יזרי: מה ייעשה כדי למנוע את עוגמת הנפש של חולים אלו?

יעקב בן-יזרי: (לא נקראה, נמסרה לפרוטוקול)

יעקב בן-יזרי: 2.

יעקב בן-יזרי: פתיחתו של החדר הייעודי להכנות כימותרפיות במכון האונקולוגי התעכבה בשל הצורך להתאים את המקום למפרט הטכני המורכב שנדרש בהנחיות משרד הבריאות.

יעקב בן-יזרי: משרד הבריאות יעקוב מול הנהלת הקופה אחר הטיפול בנושא ופתרון הבעיות שהועלו בשאילתא.

יעקב בן-יזרי: חבר הכנסת עתניאל שנלר שאל את שר הבריאות ביום י"א בסיוון התשס"ו (7 ביוני 2006): פורסם, כי כ-15,000 מתלמידי תל-אביב בכיתות א'--ט' לא חוסנו כנגד שחפת, שעלת ושיתוק ילדים בגלל מחסור באחיות בתי-ספר: בכ-37,000 תלמידים מטפלות רק ארבע אחיות.

יעקב בן-יזרי: רצוני לשאול: 1.

יעקב בן-יזרי: האם הפרסום נכון?

יעקב בן-יזרי: 2.

יעקב בן-יזרי: אם כן – האם מקרה נקודתי זה מבטא תופעה או מדיניות צמצומים?

יעקב בן-יזרי: 3.

יעקב בן-יזרי: אם מדובר במדיניות צמצום מספר אחיות בית-הספר, איזו חלופה מציע משרדך למניעת תחלואת הילדים?

יעקב בן-יזרי: (לא נקראה, נמסרה לפרוטוקול)

יעקב בן-יזרי: 2.

יעקב בן-יזרי: במחוז תל-אביב – ולא רק בעיר תל-אביב – לא חוסנו השנה כ-8,000 ילדים בחיסונים נגד שיתוק ילדים ושעלת.

יעקב בן-יזרי: מ בילדי כיתות ב'.

יעקב בן-יזרי: הסיבות לכך: בגלל הצמצומים בכוח-אדם, שיעור האחיות העובדות בסיעוד התלמיד הינו 70%.

יעקב בן-יזרי: כמו כן היה בתחילת השנה עיכוב באספקת החיסון הספציפי הזה, ולכן החלו לחסן באיחור.

יעקב בן-יזרי: הצעה לסדר-היום

מגלי והבה: אנחנו עוברים לסעיף הבא - הצעה לסדר-היום מס' 627 בנושא: מצב מערכת הבריאות בישראל, של חבר הכנסת מוחמד ברכה.

מגלי והבה: ישיב לו שר הבריאות יעקב בן-יזרי.

מגלי והבה: עשר דקות.

מגלי והבה: בבקשה.

מוחמד ברכה: אדוני היושב-ראש, אדוני השר, רבותי חברי הכנסת, בהמשך לנושא שהוזכר בשאילתא של חבר הכנסת בשארה, הכנתי הצעת חוק, שכבר נמצאת על שולחן הכנסת, בנושא הזה של הלקונה המשפטית בתחום רשיונות עבודה לבעלי המקצועות הפארה-רפואיים.

מוחמד ברכה: אני מאוד מקווה, ואני גם יכול לחכות שמשרד הבריאות יכין את ההצעה שלו, ואז היא תוגש בצורה מתואמת, על מנת לא לייצר סרבול וניגוד שאינו קיים.

מוחמד ברכה: אבל הבעיה קיימת אצל עשרות שפנו.

מוחמד ברכה: הם למדו לא רק בירדן, אלא אפילו במוסדות בגרמניה.

מוחמד ברכה: יש לי קרוב משפחה שלמד בגרמניה במוסדות ברמה בין-לאומית גבוהה ביותר, ואין לו רשיון העבודה.

מוחמד ברכה: אדוני היושב-ראש, אדוני השר, רבותי חברי הכנסת, הבוקר נדונה ביוזמתי בוועדת העבודה, הרווחה והבריאות השאלה של אחת המחלות הנדירות, שנקראת פומפה.

מוחמד ברכה: גם היושב-ראש נכח בישיבה ותרם את תרומתו לדיון.

מוחמד ברכה: אני מציע, לפני שאכנס לנושא שאני רוצה לדבר עליו, שכבוד השר יבחן במשרדו את הכללים לאישור תרופות לאותן מחלות יתומות, כפי שהן נקראות, ואת הכללים למימון תרופות לאותן מחלות.

מוחמד ברכה: יש שאלה מוסרית: אם התקציב של שר הבריאות מוגבל, האם לתקצב תרופה שתציל 1,000 אנשים, או לתת תקציב שיוקדש להצלת אנשים אחדים שלוקים באותן מחלות נדירות ויתומות.

מוחמד ברכה: השאלה הזאת היא לא שאלה פשוטה, אבל יש כל מיני רעיונות שיכול להיות שנביא אותם לידי הצעת חוק שתונח על שולחן הכנסת.

מוחמד ברכה: אני חושב שכבוד השר יעשה את המיטב ואת הדבר הנכון אם יידרש לסוגיה הזאת.

מוחמד ברכה: שאלה שמטרידה אותי, אדוני השר, בשנים האחרונות, קשורה בחוק ביטוח בריאות ממלכתי, שהיה לדעתי חוק נכון, שסיפק תשתית רפואית מינימלית לכלל הציבור בישראל.

מוחמד ברכה: אבל היות שמאז חוקק החוק, ב-1994, התקציבים של הבריאות ושל סל הבריאות הולכים ומקוצצים משנה לשנה, פורחת לה תעשייה של הפרטה בדלת האחורית, הפרטת מערכת הבריאות בדלת האחורית בלי שיוכרז על כך.

מוחמד ברכה: הדברים מגיעים לידי אבסורד, לדעתי, שמי שיש לו יכול באמת לממן תרופות וטיפולים ברמה הנאותה, ומי שאין לו יצטרך להסתפק במה שהחוק עם הקיצוצים מקנה לו.

מוחמד ברכה: הסיעה שלנו, סיעת חד"ש, תמכה ב-1994 בחוק, אבל גם אז היא הזהירה מפני הסכנה של יצירת שני מושגים של בריאות, אחד לעניים ואחד לעשירים.

מוחמד ברכה: "מרכז אדוה" פרסם לאחרונה מאמר שנאמר בו שאנו עדים לתופעות של הפיכת שירותי הבריאות לשוק מסחרי.

מוחמד ברכה: זה בא לידי ביטוי בקיצוץ ההשתתפות של האוצר בהוצאות הבריאות ובעליית הנפח או הגודל של המימון העצמי לאותם שירותים.

מוחמד ברכה: אחת המסקנות של הדוח היא, שהדבר בא לידי ביטוי ברמת הצדק החברתי בכל התחומים של שירותי הבריאות.

מוחמד ברכה: הניסיון בעולם הוכיח, שבריאות שבנויה על בסיס מסחרי, נכשלה.

מוחמד ברכה: למשל, בארצות-הברית יש מערכת בריאות מפוארת, אבל היא נגישה לבעלי אמצעים, בזמן שאנשים עניים יכולים להתבוסס בעוני ובנחשלות וגם בחולי שלהם.

מוחמד ברכה: הדוח של "מרכז אדוה" מתעכב על העובדה של העלייה בשנים האחרונות, של אותם אזרחים - שיעור ההשתתפות הפרטית בהוצאות הבריאות עלה ל-30%.

מוחמד ברכה: אני חושב שזה דבר מדאיג מאוד.

מנחם בן-ששון: זה בעצם מתואם לכל הקיטוב שיש היום במשכורות.

מנחם בן-ששון: אותן שכבות פגועות.

מנחם בן-ששון: זה סימטרי.

מוחמד ברכה: בהחלט.

מוחמד ברכה: זה הולך באופן שווה בתוך כל שכבה.

מוחמד ברכה: זה סימטרי לאותן שכבות, בהחלט.

מוחמד ברכה: מי שאוכל אותה בחינוך, אוכל אותה בבריאות, אוכל אותה ברווחה, בכל דבר.

מוחמד ברכה: אין מנוף שיטפל בנושאים האלה.

מוחמד ברכה: גם החלק של הוצאות המשפחה על בריאות עלה מ-3.8% ב-1997 ל-5% בשנה שעברה.

מוחמד ברכה: אבל זה עדיין לא הדבר המדאיג ביותר.

מוחמד ברכה: אחת העובדות שמדאיגות אותי ביותר, אדוני השר, היא ש-29% מבעלי ההכנסות הנמוכות הודיעו בשנת 2003, שהם ויתרו על טיפול רפואי ועל רכישת תרופות בגלל העלות.

מוחמד ברכה: 39% מהאזרחים הערבים בישראל אמרו ב-2004, שהם ויתרו על רכישת תרופות בגלל העלות.

מוחמד ברכה: 19% מאלה שמקבלים משכורת של 4,000 שקל בממוצע בחודש אמרו שהם ויתרו על רכישת תרופות בגלל העלות.

מוחמד ברכה: יתירה מזאת, 21% מהחולים במחלות כרוניות שונות נאלצו בשנה שחלפה לוותר על תרופות, ו-15% מהציבור אמרו שהם נאלצו לוותר על ביקור אצל רופא בגלל תשלום ההשתתפות לרופא, של קרוב ל-5 דולרים.

מוחמד ברכה: ו-13% מאלה שהלכו לרופא, ביקשו מהרופא שירשום להם תרופות זולות יותר.

מוחמד ברכה: הדבר הזה פשוט מוביל אותנו למחוזות מאוד מאוד קשים, שחוק ביטוח בריאות ממלכתי צריך לטפל בהם, ולהשתמש בשירותי הבריאות כגג ולא כרצפה.

מוחמד ברכה: מה שקורה, שיש רצפת שירותים ואז אתה עולה מאחוריה.

מוחמד ברכה: אלה שהכנסתם נמוכה יותר הם מטבע הדברים חשופים יותר למחלות, גם בגלל גיל, או מבוגרים או ילדים, גם בגלל מצב חברתי ודברים אחרים.

גאלב מג'אדלה: - - -

מוחמד ברכה: מובן שיש המנגנון של ביטוח בריאות מושלם ומשלים, אבל 25% מהציבור, אחד מכל ארבעה לא שייך לתוכניות האלו, וכמובן אלה הם אנשים שנמנים עם השכבות החלשות ביותר.

מוחמד ברכה: מדינת ישראל נמצאת במקום השלישי בעולם המערבי, אחרי שווייץ וארצות-הברית, ברמת התשלומים הישירים של משקי הבית עבור שירותי הבריאות.

מוחמד ברכה: זה לא דומה כהוא זה למה שהיה קרוי כאן מדינת רווחה.

מוחמד ברכה: על כן, אדוני היושב-ראש, אדוני השר, אני חושב שיש מקום לפעול להורדת שיעור ההשתתפות העצמית ברכישת תרופות במרשם ולהורדת התשלומים עבור בדיקות ופעולות רפואיות אחרות שבסל.

מוחמד ברכה: זאת כדי שבעלי הכנסות נמוכות וחולים כרוניים לא יצטרכו לוותר על טיפולים או על תרופות בגלל עלותם.

מוחמד ברכה: הורדת שיעור ההשתתפות העצמית גם תתרום לקידום מידת השוויוניות בגישה לשירותי הבריאות הציבוריים.

מוחמד ברכה: תודה רבה.

מגלי והבה: תודה לחבר הכנסת ברכה על הנתונים המאלפים.

מגלי והבה: אני מקווה שהם ייפלו על אוזניים קשובות.

מגלי והבה: אני מזמין את השר לתת את התשובה.

מגלי והבה: בבקשה, אדוני השר.

יעקב בן-יזרי: אדוני היושב-ראש, חברי הכנסת, מצבה של מערכת הבריאות במדינת ישראל אינו כה רע כפי שמצטייר מההצעה לסדר-היום.

יעקב בן-יזרי: עם כל הכבוד, ואני בטוח שגם חבר הכנסת ברכה יודע זאת, למערכת הבריאות בישראל יש הישגים רבים.

יעקב בן-יזרי: רמת הבריאות של האוכלוסייה גבוהה - - -

מוחמד ברכה: אדוני השר, אתה יודע מה אמרתי לחבר הכנסת בן-ששון?

מוחמד ברכה: שעל אף כל זה לא צריך להשליך את התינוק עם המים.

יעקב בן-יזרי: אני אתייחס בכובד ראש לשאלות שהעלית.

יעקב בן-יזרי: רמת הבריאות של האוכלוסייה גבוהה, שירותי הרפואה ניתנים בפריסה ארצית טובה ועם נגישות לסל שירותים רחב, כל זאת בלי שיהיו במערכת הבריאות תורים ארוכים כפי שיש בכמה מדינות אחרות במערב, ואת זאת אנחנו רואים ומכירים.

יעקב בן-יזרי: גם מדדי הבריאות המקובלים בעולם מצביעים על הישגיה של מערכת הבריאות במדינת ישראל.

יעקב בן-יזרי: תוחלת החיים גבוהה, שיעור תמותת תינוקות הולך ויורד, ויש הבדל, לאין שיעור, בין מה שהיה לפני 30, לפני 20, לפני עשר שנים, לבין שיעור תמותת התינוקות היום.

יעקב בן-יזרי: אין ספק שיש מקום לשיפורים במערכת, ועיקרם: שיפור תשתיות רפואיות, מיטות אשפוז - ולזה אני רוצה להקדיש מלה אחת.

יעקב בן-יזרי: טוב שנדע כולנו, שמתקיים דיון עם האוצר לא לגבי הצרכים של תקציב 2007 או 2008 או 2009, אלא גם בראייה רחוקה יותר, מה אמור להיות מצב האשפוז במדינת ישראל בעוד שמונה, תשע, עשר שנים.

יעקב בן-יזרי: אנחנו היינו ב-2.6 מיטות ל-1,000 נפש לפני 13-12 שנה, וגם אחרי העלייה הגדולה שהיתה מכל קצות העולם, ירדנו מ-2.6 ל-2.1. ותשאלו את השאלה – הייתכן?

יעקב בן-יזרי: האם אפשרי דבר כזה?

יעקב בן-יזרי: השיפורים במערכת הבריאות, השהות בבית-החולים שהתקצרה בעקבות טכנולוגיות מיוחדות, ניתוחים שפעם הצריכו עשרה ימי אשפוז בבית-חולים והיום תוך יום או אפילו פחות - ובקטרקט אחרי 20 דקות, אתה נח חצי שעה ואתה הולך הביתה.

יעקב בן-יזרי: זאת אומרת, היה שיפור בתחום המחסור במיטות בגלל קיצור השהות בבית-החולים.

יעקב בן-יזרי: אבל היום אנחנו כבר במצב לחוץ, ובמצב הזה אין יותר אפשרות לצמצם ועוד לצמצם.

יעקב בן-יזרי: ואם לא נראה מה שעשוי להיות ונכין את עצמנו לעוד שמונה, תשע, עשר שנים, אם לא נתחיל היום לראות את הדברים, לא יהיה לנו בעוד שמונה-תשע שנים מספר מספיק של מיטות במדינת ישראל.

יעקב בן-יזרי: שינויים ארגוניים במשרד הבריאות הם מחויבי המציאות.

יעקב בן-יזרי: עדכון והשלמות של חוק ביטוח בריאות ממלכתי - וכאן התשובה.

יעקב בן-יזרי: כשחוקק חוק ביטוח בריאות ממלכתי ב-1994, מה עשו?

יעקב בן-יזרי: חוקקו את החוק ובנו סל בריאות.

יעקב בן-יזרי: מה כלל סל הבריאות?

יעקב בן-יזרי: כל מה שהיה בעבר בקופות-החולים הועתק לתוך חוק ביטוח בריאות ממלכתי, והוסיפו את מה שפעם קראו לו ביטוח משלים.

יעקב בן-יזרי: יש הבדל בין משלים לבין מושלם לבין חברת ביטוח כזו או אחרת.

יעקב בן-יזרי: היה פעם ביטוח משלים, לקחו את סל הבריאות והכלילו את כל מה שהיה קיים בלי המשלים, והכניסו גם את המשלים.

יעקב בן-יזרי: זאת אומרת, ב-1995, אם ההוצאה לרפואה ציבורית כללית היתה בגבולות 95%, ורק 5% הלכו לרפואה פרטית, היום אנחנו נמצאים במצב קשה, כאשר ההוצאה לרפואה פרטית הגיעה ל-30%-29%, והרפואה הציבורית, או המימון הציבורי לבריאות במדינת ישראל נמצא ב-70% או ב-71%.

יעקב בן-יזרי: המטרה שלנו, אם היינו יכולים, אפילו על-ידי תוספת קטנה של מס בריאות, אולי ב-0.5%, או אפילו ב-1%, לשפר ולהפוך עוד פעם את הקערה על פיה, ולקחת את כל התרופות שאינן כלולות, ואת הסידורים שאינם כלולים, שהיום הם רק נחלת בעלי ההכנסות הגבוהות היכולים לעשות ביטוח משלים ומושלם וביטוח כזה או אחר - אנחנו עשויים אולי להגיע למצב, וזה מחייב דיון, שינוי מערכתי, תוכניות במשרד הבריאות, ואנחנו מתכוונים בעניין הזה להתחיל לפעול כדי להתקדם עם הנושא.

יעקב בן-יזרי: סל השירותים, אף-על-פי שהוא רחב ומקיף ועומד בסטנדרטים עולמיים, אינו כולל רפואה משלימה, המוכרת בקרב הציבור גם בשם הרפואה האלטרנטיבית.

יעקב בן-יזרי: אין כל הצדקה שהסל יכלול שירותים אלה, כי זה עוד לא מוכר מבחינה רפואית מקצועית, כאשר כיום הוא אינו כולל שירותים חיוניים אחרים, שההוכחות המדעיות ליעילותם גבוהות הרבה יותר מאשר בטיפולים המשלימים.

יעקב בן-יזרי: חשוב להבהיר, אין מדינה בעולם שמסוגלת לתת את כל שירותי הבריאות הקיימים בעולם ללא כל מגבלה, וסל השירותים הניתן כיום לתושבי ישראל הוא מהגבוהים והנרחבים והאיכותיים ביותר שניתנים במסגרת ביטוח בריאות.

יעקב בן-יזרי: סל השירותים אינו בלתי מוגבל.

יעקב בן-יזרי: חלק גדול מהאוכלוסייה מעדיף לבטח את עצמו, יש לו היכולת לבחירת רופא, ביטוח סיעודי.

מוחמד ברכה: אדוני השר משבח יותר מדי.

מוחמד ברכה: אתה עלול לא לקבל תוספת תקציב בשנה הבאה.

מוחמד ברכה: "שוואיה שוואיה".

יעקב בן-יזרי: לכן, אין ספק כי יש התאמה בין המצב הכלכלי לבין מצב הביטוחים הרפואיים המשלימים: באוכלוסייה במעמד כלכלי גבוה היקף הביטוחים המשלימים גדול יותר.

יעקב בן-יזרי: אין, כמובן, פסול בקיומם של ביטוחים משלימים, אולם מעבר לצורך הברור מאליו בצמצום פערים חברתיים-כלכליים ובשיפור מצבן של האוכלוסיות החלשות, זה תפקידה של מערכת הבריאות בישראל: אנחנו רוצים להבטיח שסל השירותים הקיים ייתן מענה על מירב הצרכים הרפואיים החיוניים.

יעקב בן-יזרי: דרך אגב, לגבי סבסוד חולים כרוניים שמוציאים הרבה כסף באופן קבוע - לא רציתי ליטול חלק, מאחר שחברי לסיעה עסקו בנושא של קצבאות הביטוח הלאומי.

יעקב בן-יזרי: זה לא רק העדכון של הביטוח הלאומי, שהתחיל לזוז, זאת לא רק תוספת לאלה שמקבלים הבטחת הכנסה מהביטוח הלאומי, זה לא רק ה-1.5% שלקחו מאתנו לפני שנתיים וחצי – זה היה 4%, החזירו 2.5% ועכשיו עוד 1.5% - יש עוד הישגים שכלולים במסגרת ההסכמים בינינו לבין המפלגה שהרכיבה את הקואליציה.

יעקב בן-יזרי: שניים מההסכמים הם 50 מיליון בסל התרופות, ש-10 מיליונים מהם אנחנו מועידים לציוד רפואי לנכים, גם צעירים וגם מבוגרים, ויש לנו 30 מיליון שקלים כדי לממן חלק מאותם חולים כרוניים שמקבלים הבטחת הכנסה מהביטוח הלאומי, ושמשלמים היום 200, 250, 300 שקלים לתרופות הקבועות כל חודש.

יעקב בן-יזרי: אנחנו נגביל את זה עד ל-100 שקלים ולא יותר.

יעקב בן-יזרי: זאת אומרת, התשלום הגבוה ביותר יהיה עד 100 שקלים.

יעקב בן-יזרי: אתה יכול להגיד לי: גם 100 שקלים זה הרבה.

יעקב בן-יזרי: זה נכון, אתה צודק, אבל לרדת מ-241 ל-100 שקלים, זה הורדה של יותר ממחצית בהשתתפות האדם ברכישת תרופות חודשיות למחלות כרוניות.

יעקב בן-יזרי: אני חושב שזאת התקדמות לא מעטה.

יעקב בן-יזרי: מעבר להרחבת סל התרופות הקיים, שהצבנו לנו למטרה, אנחנו בוחנים בימים אלה את העברת האחריות לטיפולים הסיעודיים לקופות-החולים, כך שהזכאות לביטוח סיעודי תיכלל בסל הבריאות של הקופות.

יעקב בן-יזרי: פעולה זו תיתן מענה טוב יותר לצורך קיים לכיסוי ביטוח סיעודי, שמקבל היום מענה באמצעות הביטוחים המשלימים, ותביא לכך שאוכלוסייה רחבה יותר, שאיננה מבוטחת בביטוחים משלימים, תקבל מענה הולם וטוב יותר.

יעקב בן-יזרי: לסיום, הממשלה הנוכחית חרתה על דגלה גם את הטיפול בסוגיות החברתיות ומתן מענה טוב יותר לצורכיהן של האוכלוסיות החלשות.

יעקב בן-יזרי: פועל יוצא מכך הוא סל שירותים רחב, מתן מענה זמין, איכותי יותר, לצרכים הרפואיים הנדרשים, כפי שאנחנו פועלים להשגתם כיעד ראשון במעלה.

יעקב בן-יזרי: תודה לכם.

מגלי והבה: מה אדוני מציע, להעביר לוועדה או להסתפק בתשובה?

יעקב בן-יזרי: אני חושב שצריך להסתפק בתשובה, ואנחנו נמשיך לעשות את כל מה שאנחנו עושים.

יעקב בן-יזרי: אני חושב שהדרך שאנחנו נוקטים נכונה.

מגלי והבה: תודה.

מגלי והבה: חבר הכנסת ברכה, מה אתה מציע?

מוחמד ברכה: אני רוצה לשבח את תשובת השר.

מוחמד ברכה: אני חושב שהנושא ראוי להיות בוועדת העבודה, הרווחה והבריאות להשלמה.

מגלי והבה: הצעה אחרת, בבקשה, חבר הכנסת גאלב מג'אדלה.

גאלב מג'אדלה: אדוני היושב-ראש, מכובדי שר הבריאות, חברי חברי הכנסת, לי אין שאילתא לשר הבריאות, אבל אני יושב כאן מפני שהנושא חשוב לי.

גאלב מג'אדלה: אני מלווה אותו 29 שנים בתפקידי השונים.

גאלב מג'אדלה: אני נהנה מאוד לשמוע את שר הבריאות, שבעבר מילא תפקיד מנהל מחוז ב"שירותי בריאות כללית", ונהניתי עוד יותר כשחבר הכנסת ברכה הביא את הנתונים.

גאלב מג'אדלה: אנחנו מחזיקים לך אצבעות, כבוד השר, כדי שיחד אתך נצעיד את מערכת הבריאות בישראל.

גאלב מג'אדלה: אבל אני רוצה לומר לך, חוק ביטוח בריאות ממלכתי זקוק לרענון ולהתאמה לצורכי המצב שלנו.

גאלב מג'אדלה: הוא לא עבר עד היום הזה, מאז שהוא חוקק, שום שינוי שמתחייב מהמציאות ומהצרכים.

גאלב מג'אדלה: תודה רבה.

מגלי והבה: תודה לחבר הכנסת גאלב מג'אדלה.

מגלי והבה: אנחנו עוברים להצבעה.

מגלי והבה: מי שבעד הוא בעד העברת הנושא לוועדה, מי שמצביע נגד זה להסיר.

מגלי והבה: הצבעה מס' 11 בעד ההצעה להעביר את הנושא לוועדה – 4 בעד ההצעה שלא לכלול את הנושא בסדר-היום – 3 נמנעים – אין ההצעה להעביר את הנושא לוועדת העבודה, הרווחה והבריאות נתקבלה.

מגלי והבה: בעד – 4, נגד – 3.

מגלי והבה: ההצעה עוברת לוועדת העבודה, הרווחה והבריאות לדיון.

מגלי והבה: התגברות האלימות נגד רופאים בבתי-חולים

מגלי והבה: ההצעה הבאה לסדר-היום היא הצעה מס' 636, של חבר הכנסת יצחק אהרונוביץ: התגברות האלימות נגד רופאים בבתי-חולים.

מגלי והבה: ישיב על ההצעה השר יעקב בן-יזרי.

מגלי והבה: עשר דקות, אדוני; בבקשה.

יצחק אהרונוביץ': אדוני היושב-ראש, אדוני השר, חברי הכנסת, חבר הכנסת גלנטי, חבר הכנסת זיו, גאלב – תודה לכם על שנשארתם אתי לשמוע.

יצחק גלנטי: נשארנו עם השר.

יצחק אהרונוביץ': כל הכבוד, חבל שלא כל הסיעה נשארה, אבל השר כבר יעשה סדר בסיעה.

יצחק אהרונוביץ': בשנים האחרונות מסתמנת, לדאבוננו, עלייה במספר אירועי האלימות בחברה הישראלית.

יצחק אהרונוביץ': אל תבוא, השר, להגיד לי שבשנים האחרונות יש איזו מתינות, איזו ירידה.

יצחק אהרונוביץ': אני לא יודע מה אתה מחזיק ביד, אבל אני אומר לך – בתחושה - תופעת האלימות מתפשטת והולכת ואינה פוסחת על אף תחום בחיינו.

יצחק אהרונוביץ': לצערנו, אנחנו עדים לאירועים אלימים בתוך המשפחה, בבתי-הספר, במקומות העבודה, במקומות הבילוי, ואפילו לחדירת מקרי אלימות אל בין כותלי מערכת הבריאות, בתוך בתי-החולים והמרפאות.

יצחק אהרונוביץ': בתקופה האחרונה התפרסמו בתקשורת כמה מקרים חמורים של תקיפות רופאים על-ידי קרובי משפחה של חולים, ואף מקרי אלימות של המטופלים עצמם.

יצחק אהרונוביץ': לפני כשבוע אירעו שלושה מקרי אלימות נגד רופאים בבית-החולים "סורוקה" בבאר-שבע – שלושה מקרים ברצף ב"סורוקה".

יצחק אהרונוביץ': באחד מהאירועים השליכה אם טלפון סלולרי על הרופא שטיפל בבנה, כי היא לא היתה מרוצה מהטיפול.

יצחק אהרונוביץ': כתוצאה ממקרי אלימות אלו החליטו רופאי בית-החולים "סורוקה", כמחאה על גילויי האלימות כלפיהם, לנקוט שביתה חלקית למשך כמה שעות.

יצחק אהרונוביץ': כתוצאה מהשביתה לא בוצעו ניתוחים, העבודה במרפאות החוץ הופסקה וסדר-היום התקין של בית-החולים שובש.

יצחק אהרונוביץ': ביוני 2005 הגיע מטופל למרפאת קופת-החולים "מכבי" בירושלים, ומכיוון שלא היה מרוצה מהטיפול שקיבל מהרופאה שפך עליה כוס שתייה חמה שהביא עמו וגרם לה כוויות חמורות בגופה ובפניה.

יצחק אהרונוביץ': בדצמבר 2004, בבית-החולים השיקומי "רעות", הסביר ד"ר צאלי לבנה של מטופלת מדוע אמו תמשיך לקבל טיפול כחולה סיעודית מורכבת, ולא תועבר שוב לתהליך שיקום שלא צלח.

יצחק אהרונוביץ': החלטה זו לא מצאה חן בעיני בניה של המטופלת, ואלה כילו את תסכולם ואת זעמם בד"ר צאלי: הם הכו אותו מכות נמרצות, בעטו בו, ולא חדלו אף כששכב על הרצפה חסר אונים.

יצחק אהרונוביץ': הרופא הובל לבית-החולים כשהוא סובל מזעזוע מוח, שבר בכף ידו וחבלות קשות בפניו ובכל חלקי גופו.

יצחק אהרונוביץ': כאות הזדהות עם ד"ר צאלי יצאו הרופאים בשביתת מחאה למשך 19 שעות.

יצחק אהרונוביץ': הפעם העלו ל-19 שעות.

יצחק אהרונוביץ': עוד פעם, תהיה יממה.

יצחק אהרונוביץ': מניתי כמה מקרים שהם רק קצה הקרחון, מקרים המייצגים תופעה מכוערת בחברה הישראלית, שאנחנו כנבחרי ציבור איננו יכולים להסכים לה.

יצחק אהרונוביץ': דוח מחקר של המכון הלאומי לחקר שירותי הבריאות ומדיניות הבריאות, שעסק בנושא אלימות נגד צוותים רפואיים בחדרי מיון בארץ, מעלה כמה ממצאים מדאיגים: על-פי הדוח, 75% מכלל צוותי חדרי המיון בבתי-החולים בישראל חוו אלימות בין השנים 2003 ו-2004.

יצחק אהרונוביץ': אנחנו מרגישים את זה בעיקר בחדרי המיון.

יצחק אהרונוביץ': ברובם המכריע של המקרים, מדובר באלימות שכוונה ישירות כלפיהם.

יצחק אהרונוביץ': בחלק מהמקרים מדובר באלימות מילולית, שגם אותה יש לראות בחומרה, ובחלק מהמקרים, כאמור, האלימות היא פיזית, ממשית.

יצחק אהרונוביץ': בשנת 2001 ערך משרד הבריאות מחקר משל עצמו וגילה כי בבתי-החולים היו 1,440 מקרים של אלימות פיזית ומילולית וכלפי רכוש.

יצחק אהרונוביץ': בחישוב קר יוצא, שיש כארבעה מקרי אלימות בממוצע ביום.

יצחק אהרונוביץ': אנו חווים כל יום ארבעה אירועים.

יצחק אהרונוביץ': במחקר שפורסם בעיתונות לפני כעשרה חודשים ניתן לראות, כי תופעת האלימות הפיזית והמילולית בחדרי המיון ובחדרי הניתוח ממשיכה לגדול.

יצחק אהרונוביץ': יצוין כי אנשי הסגל שהם עולים חדשים מועדים יותר לאלימות מישראלים ותיקים.

יצחק אהרונוביץ': התוצאה היא שרופאים אינם יכולים לבצע את עבודתם המקצועית כראוי, והם נאלצים להתמודד על בסיס יומיומי עם התנהגות אלימה.

יצחק אהרונוביץ': אכן, על-פי רוב, הביקור בבתי-החולים מתאפיין בסערת רגשות, בחרדה ובמתח רב מצד החולים ובני משפחותיהם לגבי מצבם.

יצחק אהרונוביץ': לעתים המטופלים ומשפחותיהם אינם שבעי רצון מן הטיפול.

יצחק אהרונוביץ': עם זאת, חברה מתוקנת אינה יכולה להשלים עם מצב דברים שבו יחוש רופא שהוא מאוים על-ידי מטופל או על-ידי בני משפחתו בקבלו החלטות מקצועיות, המסורות לשיקול דעתו, ובוודאי אין להשלים עם מצב הדברים שבו נגרמות לרופא חבלות של ממש.

יצחק אהרונוביץ': מקומם ומכאיב שרופאים המבלים שעות ארוכות בעבודה סיזיפית, בעבודה קשה ותובענית, ושתרומתם לחברה אינה ניתנת לאומדן, נופלים קורבן למעשי אלימות.

יצחק אהרונוביץ': בחוק העונשין, אדוני השר, אין הוראת חוק מיוחדת הנוגעת למקרים של תקיפת רופאים או תקיפת צוות רפואי.

יצחק אהרונוביץ': הוראת החוק הרלוונטית היא תקיפת עובד ציבור.

יצחק אהרונוביץ': העונש המקסימלי הקבוע בחוק לאדם המבצע מעשה זה הוא חמש שנות מאסר.

יצחק אהרונוביץ': זה העונש המקסימלי שהמחוקק קבע.

יצחק אהרונוביץ': ושוב, רואים כי בתי-המשפט מטילים עונשים מקלים.

יצחק אהרונוביץ': מגיעים לבתי-המשפט, החצר האחורית, סוף התהליך.

יצחק אהרונוביץ': כך למשל במקרה של ד"ר צאלי, שאותו הבאתי בפניכם - חבלות קשות, שברים והכול, התוקפים קיבלו 24 חודשי מאסר בפועל - אנחנו כבר רואים שיפור ברמת הענישה - ופיצוי סמלי למתלונן, של 5,000 ש"ח.

יצחק אהרונוביץ': הרופא והצוות הרפואי הם לא הנפגעים היחידים מן האלימות.

יצחק אהרונוביץ': אין להקל ראש גם בצעדים שננקטים כתגובה על-ידי בתי-החולים, אשר משביתים את עבודתם בתגובה על כל אירוע אלימות, כאשר בסופו של דבר מי שנפגע הוא הציבור כולו.

יצחק אהרונוביץ': השביתה היא אומנם מחאה חשובה, אך הוכחה כבלתי יעילה כאשר סטטיסטית מקרי האלימות בנסיבות הללו אינם פוחתים.

יצחק אהרונוביץ': בעבר התכנסו ועדות שונות לבחינת הנושא - אני מעריך שגם אדוני השר ידבר על זה – וגיבשו המלצות לצמצום התופעה.

יצחק אהרונוביץ': גם את זה בדקתי.

יצחק אהרונוביץ': עד היום ההמלצות לא יושמו ברובן.

יצחק אהרונוביץ': עוד ועדה, מקבלים את ההחלטות ולא מיישמים את ההמלצות.

יצחק אהרונוביץ': לא נקבעה מדיניות כוללת ומקיפה, רב-משרדית, אשר תמגר את התופעה.

יצחק אהרונוביץ': אסור לשגות באשליות כי יש פתרונות קסם שיכולים לפתור את בעיית האלימות באופן מוחלט.

יצחק אהרונוביץ': אני כסגן המפכ"ל לשעבר מבין כי האלימות היא תופעה מורכבת.

יצחק אהרונוביץ': אני מתעסק בה כל פעם ברובד אחר.

יצחק אהרונוביץ': הפעם זה הנושא הרפואי, או תקיפה של אנשי רפואה.

יצחק אהרונוביץ': התמודדות ראויה ורצינית עם תופעת האלימות צריכה לכלול מענים רבים ומגוונים, המתמודדים עם היבטים שונים של התופעה.

יצחק אהרונוביץ': על כן הפעילות נגד האלימות חייבת להיעשות כפעילות משולבת הן במישור החקיקתי, המשפטי, והן במישור ההסברתי, התודעתי, תוך הקניית כלים לאנשי המוסד הרפואי, שיעזרו להם להתמודד עם התופעה.

יצחק אהרונוביץ': אדוני היושב-ראש, אדוני השר, חברי הכנסת הבודדים שנמצאים אתנו, אם נדרשת ראיה נוספת לאלימות שפשתה כנגע בחברה הישראלית, מקרים אלו של אלימות נגד רופאים הם ההוכחה הניצחת לכך.

יצחק אהרונוביץ': על התנהגות מסוג זה יש להגיב ביד קשה, וָלא - תשתלט האלימות על כל תחומי חיינו.

יצחק אהרונוביץ': הגיעה השעה לעשות מעשה, ובראש ובראשונה להבהיר בדרך הענישה לעבריינים בכוח, שהמעשה הוא חמור.

יצחק אהרונוביץ': ענישה כזאת, של מאסר ממושך, פיצוי למתלוננים וקנס כבד, עשויה לסייע במלחמה.

יצחק אהרונוביץ': אומנם אין לזנוח כליל שיקולים אנושיים, אולם המציאות שבה אנו חיים מציאות חירום היא, ועל כן שיקולים מסוג זה הם שניים במעלה וקודמים להם שיקולי גמול והרתעה.

יצחק אהרונוביץ': לנו, חברי הכנסת, יש אפשרות לתרום למיגור התופעה.

יצחק אהרונוביץ': פה אני עובר להמלצות: יש לקבוע עונש מאסר מינימום לתוקפים.

יצחק אהרונוביץ': יש לקבוע כי יינקטו הליכים מזורזים ונחושים על מנת להביא עבריינים במקרים אלה לדין.

יצחק אהרונוביץ': יש לדון בהרחבת סמכויותיהם של המאבטחים וקציני הביטחון, הן במניעת התקיפות והן בטיפול לאחר האירוע.

יצחק אהרונוביץ': יש להגדיל את אלמנט הפיצוי לנפגעים.

יצחק אהרונוביץ': יש לשקול תגבור האבטחה בבתי-החולים והכנסת ציוד אלקטרוני במחלקות המיון, שיאפשר להזעיק עזרה במהירות ובזמן אמת.

יצחק אהרונוביץ': אני קורא, נוסף על המישור המשפטי והחקיקתי, לפעול גם במישור ההסברתי ולפתוח בקמפיין תקשורתי נגד כל תופעת האלימות המתפשטת בחברה הישראלית.

יצחק אהרונוביץ': מטרתו של הקמפיין היא להביא לתודעת הציבור את עצם קיומה של תופעת האלימות נגד רופאים ואת החובה להילחם בה.

יצחק אהרונוביץ': חברי הכנסת, עמיתי, אין אפשרות לסגור בתי-חולים כמו מקומות בילוי שמתרחשים בהם אירועי אלימות.

יצחק אהרונוביץ': בתי-החולים ימשיכו להיות פתוחים לכל מבקר, רופאים ימשיכו, וזאת חובתם, למסור לבני המשפחה תמונה מלאה על המצב הרפואי של החולה, לרבות פרטים קשים וכואבים.

יצחק אהרונוביץ': ולצד הצלחות מזהירות וטיפול מסור יהיו תמיד, לצערנו, גם אי-הצלחות וטיפולים כושלים, אולם גם הגרוע שבכישלונות אינו מצדיק נקיטת אלימות.

יצחק אהרונוביץ': לבסוף, אנו, כנבחרי העם, חייבים לפעול למיגור התופעה ולהקטין את הלחץ הנוצר על הרופאים כתוצאה ממעשי האלימות שמופעלים נגדם, על מנת שיוכלו להקדיש את מלוא תשומת הלב לעבודת הקודש שבה הם עוסקים.

יצחק אהרונוביץ': תודה רבה.

מגלי והבה: תודה לחבר הכנסת אהרונוביץ.

מגלי והבה: אני מזמין את שר הבריאות יעקב בן-יזרי להשיב על ההצעה.

מגלי והבה: בבקשה, אדוני.

יעקב בן-יזרי: אדוני היושב-ראש, חברי הכנסת, משרד הבריאות רואה בחומרה רבה את תופעת האלימות נגד הצוותים המטפלים במערכת הבריאות.

יעקב בן-יזרי: כל אירוע אלימות המופנה נגד אנשי צוות רפואי או סיעודי או אחרים במוסדות רפואה, אסור היה שיקרה, ועל גורמי האכיפה, המשטרה ומערכת המשפט, להתייחס לתוקפים בחומרה רבה.

יעקב בן-יזרי: רשויות החוק באנגליה מבצעות בימים אלה שינויי חקיקה ולפיהם ייקנסו מבקרים בבתי-חולים שיהיו מעורבים באירועי אלימות מילולית – מילולית, אני מדגיש – נגד אנשי צוות רפואי.

יעקב בן-יזרי: סוגיית האלימות בבתי-החולים והדרכים להתמודדות עמה נבחנו, כמובן, על-ידי ועדה בין-משרדית שמינה שר הבריאות, חבר הכנסת שלמה בניזרי, בשנת 1999.

יעקב בן-יזרי: דוח הוועדה, שבראשה עמד מנהל אגף הביטחון במשרד הבריאות, והשתתפו בה נציגי המשטרה, ההסתדרות הרפואית ו"שירותי בריאות כללית", הוגש לשר בדצמבר 1999.

יעקב בן-יזרי: הדוח התייחס לסוגיות הבאות: הקמת מסד נתונים מערכתי; היבטי האבטחה; בינוי, תשתיות ואמצעי פיקוח; חינוך והשתלמויות; הסברה; שיתוף פעולה עם משטרת ישראל והיבטים משפטיים.

יעקב בן-יזרי: כל אותם הגורמים שאתה מנית כדי להתמודד עם הבעיה היו בדוח.

יעקב בן-יזרי: שר הבריאות אימץ את דוח הוועדה והנחה ליישם בשטח את המלצותיה.

יעקב בן-יזרי: משרד הבריאות הפיץ לכל בתי-החולים הנחיות וקווים מנחים להיערכות, וזאת על-ידי חוזרי מינהל רפואה ואגף הביטחון במשותף.

יעקב בן-יזרי: בבתי-החולים יושמו חלק מההנחיות, כמו הצבת מאבטחים מיומנים, התקנת מערכות שליטה טמ"ס - טלוויזיות במעגל סגור, התקנת לחצני מצוקה בחדרים של הרופאים וכל אלה שממלאים את התפקידים הרפואיים והפארה-רפואיים, תדרוך לאנשי צוות, הכשרת אנשי צוות ומאבטחים ב"שליטה וריסון", הידוק שיתוף הפעולה עם משטרת ישראל, שינוי מבני ליתר פיקוח על נכנסים למחלקה לרפואה דחופה, קרי חדרי המיון.

יעקב בן-יזרי: האחריות ליישום בכל בית-חולים חלה על הנהלת בית-החולים - יישום הדוח כמובן.

יעקב בן-יזרי: אחד הפערים שנותרו הינו העדר תקנים של שוטרים בחדרי המיון, וזאת בהעדר תקציב.

יעקב בן-יזרי: כל שוטר עולה בין 170,000 ל-180,000 שקל לשנה, ותארו לעצמכם שבכל חדר מיון צריך להציב שוטרים.

יעקב בן-יזרי: באגף הביטחון במשרד הבריאות מרוכז מידע ממוחשב על אירועי אלימות, ובהשוואת נתונים בין המחצית השנייה של שנת 2005 – יוני--דצמבר - והמחצית הראשונה של 2006 אין עלייה בהיקף האירועים, וזה בערך סטטי.

יעקב בן-יזרי: מהנתונים אנחנו למדים, שכ-40% מאירועי האלימות מתרחשים בחדרי המיון, ועקב כך ניתן מאמץ מיוחד בתשומות אבטחה לחדרי המיון.

יעקב בן-יזרי: כ-26% מאירועי האלימות הם נגד אנשי האבטחה עצמם, וזאת מאחר שהם הוכשרו לזהות קדם-אלימות והם מהווים לעתים קרובות חוצץ בין התוקף לבין הנתקף.

יעקב בן-יזרי: חובה לציין כי לא ניתן להציב מאבטח או שוטר ליד כל רופא או אחות, וגם אם יוצבו שוטרים מיוחדים בחדרי המיון ובמחלקות שבהן קיים חיכוך, לא ניתן יהיה למנוע את כל אירועי האלימות המתרחשים לעתים קרובות בנקודות הבדיקה בתוך חדרי המיון או המחלקות, במקום שבו נמצאים רק הצוות המטפל והחולה ובן משפחתו, ותגובת מערך האבטחה תהיה בהתפתח אירוע ותבוא למנוע החרפה ולמזער נזקים.

יעקב בן-יזרי: עם זאת, חשוב כי התלונות על תקיפת עובדי מערכת הבריאות יקבלו במשטרה עדיפות גבוהה ויזכו לטיפול מהיר ויסודי, דבר שעשוי להגדיל את ההרתעה.

יעקב בן-יזרי: בכוונתי לפנות לשר לביטחון פנים בסוגיה ולבקש כי ינחה את המשטרה לפעול בהתאם.

יעקב בן-יזרי: לסיום, תופעת האלימות נגד הצוותים הרפואיים בבתי-החולים ובמוסדות בריאות אחרים ראויה לכל גינוי, ואף-על-פי שלא ניתן לראותה במנותק מתופעת האלימות בכלל החברה הישראלית, המצריכה התמודדות משותפת של כל המערכות בישראל, הרי כשר הבריאות וכאחראי על מערכת הבריאות אפעל ואשתדל ככל יכולתי להפחית עד כמה שניתן את האלימות נגד הצוותים הרפואיים.

יעקב בן-יזרי: זאת, כמובן, על-ידי חינוך, הסברה, אכיפה, שפיטה וענישה.

יעקב בן-יזרי: כל אלה דברים אשר חייבים להיות מתואמים עם כל הגורמים העוסקים במניעת האלימות.

יעקב בן-יזרי: אנחנו דיברנו עכשיו על אלימות בבתי-החולים, ואנחנו לא התפרסנו בדיבור על אלימות בכלל בכל האוכלוסיות.

יעקב בן-יזרי: שוב, האנשים המבוגרים - רק לפני שבוע היה יום נגד האלימות, כאשר ניתנה הסברה לכל העניין הזה.

יעקב בן-יזרי: חברים, חברי הכנסת, המלאכה לא קלה והיא רבה, ואנחנו נשתדל ביחד להתמודד עם כל הבעיות האלה.

מגלי והבה: מה אדוני מציע?

יעקב בן-יזרי: אני חושב שמה שאני הצעתי, הידברות עם המשטרה - - -

מגלי והבה: זה ברור לי.

מגלי והבה: אז להסתפק בדבריך.

יעקב בן-יזרי: אני חושב שהתשובה הזאת צריכה לספק את השומעים.

מגלי והבה: או לוועדת הפנים.

יעקב בן-יזרי: אני לא חושב.

יעקב בן-יזרי: אני חושב שהתשובה - קודם כול כאן אנחנו מוכיחים - - -

יצחק אהרונוביץ': אני רוצה דיון בוועדת הפנים.

יצחק אהרונוביץ': זה חשוב מאוד.

מגלי והבה: אם ככה, בסדר.

יעקב בן-יזרי: בבקשה, אין לי בעיה.

מגלי והבה: מכיוון שהשר מסכים שיתקיים דיון בוועדת הפנים, אנחנו מצביעים.

גאלב מג'אדלה: ועדה - זה בעד?

מגלי והבה: כן.

מגלי והבה: מה עוד שיושב-ראש ועדת הפנים נמצא כאן - - -

קריאה: - - - עבודה.

מגלי והבה: אנחנו באמצע הצבעה.

מגלי והבה: הצבעה מס' 13 בעד ההצעה להעביר את הנושא לוועדה - 5 נגד - אין נמנעים - אין ההצעה להעביר את הנושא לוועדת הפנים ואיכות הסביבה נתקבלה.

יצחק אהרונוביץ': תוסיף את השר.

מגלי והבה: אני מוסיף את השר.

מגלי והבה: בעד ועדת הפנים ואיכות הסביבה, וייקבע הדיון כמובן.

גאלב מג'אדלה: אם כבר, לוועדת העבודה והרווחה.

מגלי והבה: תם סדר-היום.

מגלי והבה: הישיבה הבאה תתקיים מחר, יום שלישי, ח' בתמוז התשס"ו, 4 ביולי שנת 2006.

מגלי והבה: הישיבה נעולה.